Dharin nulibeyne kamah bunyas mihaaru bandubodu!\nދަރިން ނުލިބޭނެ ކަމަށް ބުންޏަސް މިހާރު ބަނޑުބޮޑު: އެންމެ މޮޅު ފަރުވާ އަކީ ހިޖާމާ!\nމި ވާހަކައެއް ކިޔައިދޭއިރު އައިޝާ (އަސްލު ނަމެއް ނޫން) ގެ ބަނޑަށް މިހާރު ދެ މަހެވެ. އިރާދަކުރެއްވިޔާމު، ސިއްހީ ގޮތުން ވެސް މިވަގުތަށް އެއްވެސް މައްސަލައެއް ނެތެވެ. ހަމަ ހުރިހާ ކަމެއް ނޯމަލް އެވެ.\nނަމަވެސް މީގެ ހަ މަސް ކުރިއަށް ޖެހިލައިގެން އައިޝާގެ ވާހަކަ ކިޔައިދޭ ނަމަ މި ވާހަކައެއް ފަށަން ޖެހޭނީ ވަރަށް ހިތްދަތި ފެށުމަކުންނެވެ.\nޗުއްޓީއެއް ލިބޭއިރަށް ފޮށިތަންމަތި ތައްޔާރުކޮށްގެން އައިޝާ އާއި އޭނާގެ ފިރިމީހާ އޭރު ފުރައިގެން ދަނީ އިންޑިއާ އަށެވެ. ނުވަތަ ސިންގަޕޫރަށެވެ. ނަމަވެސް މި ސިލްސިލާއެއްގައި ހަ އަހަރު ފާއިތުވެގެން ދިޔައިރު ވެސް އައިޝާގެ ދެމަފިރިންގެ ހިތަކަށް ފިނިކަމެއް ނުލިބުނެވެ. ދެ މީހުންގެ ހަޔާތަށް އިތުރުކުރަން ބޭނުންވި މެމްބަރަށް މަރުހަބާކިޔާނެ ފުރުސަތެއް ތަނަވަހެއް ނުވި އެވެ.\nމިހާރު އުމުރުން 30 އަހަރުން މައްޗަށް ގޮސްފައިވާ މި ދެމަފިރިންގެ ހިތާމަ އަކީ ކައިވެންޏަށް ހަ އަހަރު ވެގެންދިޔައިރު ވެސް މަންމާއޭ ބައްޕާއޭ ކިޔައި ގޮވާލާނެ ދަރިއަކު އެމީހުންނަށް ލިބިފައި ނެތުމެވެ.\nކިޔަވަން މާލެ އައިސް ކުއްޔަށް އުޅުނު ގެއިން ބައްދަލުވެ، ރައްޓެހިވެ އެންމެފަހުން ހިތާއި ހިތުގެ ގުޅުމަކުން 2009 ވަނަ އަހަރު ދެމަފިރިންނަށް ބަދަލުވެގެން ދިޔަ އައިޝާ އާއި ހުސެން ދަރިއަކު ހޯދަން މަސައްކަތްކުރަމުން ދިޔައީ ދެ މީހުންގެ އަލަތު ކައިވެނީގެ ފުރަތަމަ ރެއިން ފެށިގެންނެވެ.\n"ފިރިމީހާ އަބަދު ކިޔާނެ އޭނާ އެންމެ ބޭނުންވަނީ އަންހެން ކުއްޖެކޭ،" މިއީ އޭރު އެމީހުންގެ އިހްސާސްތައް ހުރި ގޮތެވެ.\nނަމަވެސް ހަގީގަތަކީ އައިޝާ އޭރު ހުރީ އޭނާ އާއި އޭނާގެ ފިރިމީހާގެ ހުވަފެން ވެސް ހަގީގަތަށް ހަދައިދެވޭ ފަދަ ސިއްހީ ހާލަތެއްގައި ނޫން ކަމެވެ. ދަރިއަކު ހޯދަން ދެ މީހުން ހަ އަހަރު ވަންދެން ކުރި މަސައްކަތުން ނަތީޖާއެއް އުފަންނުވެ ދިޔައީ އައިޝާގެ ޕޮލިސިސްޓިކް އޯވަރީސްގެ ސަބަބުންނެވެ.\nޕޮލިސިސްޓިކް އޯވަރީސް ނުވަތަ ޕީސީއޯ ސިންޑްރޯމް އަކީ އަންހެނުން ދަރިމައިވުމަށް ހުރަސް އަޅާ އެންމެ އާންމު މައްސަލަ ނުވަތަ ބައްޔެވެ.\nހިޖާމަ ޖެހުމުގެ މަސައްކަތް މީހަކު ކުރަނީ: މިއީ ބަލިތަކަށް އޮތް ފަރުވާއެއް.\nޕީސީއޯސީ އަކީ ކޮބާ؟\nމިއީ އަންހެން މީހާގެ ޕީރިއަޑް (މައްސަރުގެ ކަންތައް) އޮޅުންބޮޅުން އަރުވާލާ ބައްޔެކެވެ. މި މައްސަލަ ކުރިމަތިވެފައިވާ އަންހެނުންގެ އޯވަރީސްތަކުގައި ކުދި އެކަމަކު ބައިވަރު ސިސްޓްތަކެއް ނެގުމުގެ ސަބަބުން ޕީރިއަޑްގެ ސައިކަލް ހަރާބުވަނީ އެވެ.\nމި ދެންނެވި ސިސްޓްތަކާ އެކު އޯވަރީސްތައް ފުފިގެންދާއިރު ޕީރިއަޑްގެ މައްސަލަތައް ދިމާވާން ފަށަނީ އެންޑްރޯޖެން އާއި އެސްޓްރޯޖެނިކް ނަމަކަށް ކިޔުނު ހޯމޯންސްތަކެއް އާދަޔާހިލާފު މިންވަރަކަށް އުފައްދަން ފެށުމުގެ ސަބަބުންނެވެ.\nޕޮލިސިސްޓިކް އޯވަރީސް ހުންނަ އަންހެނުންނަށް ދަރިން ލިބުމުގެ ޗާންސް ވަރަށް ވެސް ކުޑަ އެވެ. ފަރުވާކޮށްގެން ބައެއް މީހުންނަށް ދަރިން ލިބެ އެވެ. ނަމަވެސް މި ބަލި ހުންނަ ގިނަ އަންހެނުންނަކީ އެއްގޮތަށް އޮވިއުލޭޓް ވެސް ނުވާ އަންހެނުންނެވެ.\nއިންޑިއާ އާއި ސިންގަޕޫރަށް ފުރައިގެން ދިއުމުގެ ކުރިން އައިޝާ އާއި އޭނާގެ ފިރިމީހާ އެންމެ ފުރަތަމަ ދިޔައީ މާލޭގައި ތިބި ޑޮކްޓަރުންގެ ގާތަށެވެ. މާލެއިން ދެއްކި ޑޮކްޓަރުންގެ ފަރާތުން ހިތްހަމަޖެހޭވަރު ނުވެގެން ދެ މީހުން ޗުއްޓީ ބަންދުތަކާ ދިމާކޮށް އިންޑިއާ އާއި ސިންގަޕޫރަށް ދާން ފެށީ އެވެ.\nނަމަވެސް ދެން ވެސް އުފާވެރި ޚަބަރެއް ލިބޭގޮތެއް ނުވި އެވެ.\n"ޑޮކްޓަރުން ބުނީ ޕޮލިސިސްޓިކް އޯވަރީސްގެ ސަބަބުން ދަރިއަކު ލިބުމުގެ ފުރުސަތު ވަރަށް ކުޑައޭ. އޮވިއުލޭޓްވެ ބަނޑުބޮޑުވިޔަސް ބައިގެން ދިއުމުގެ ފުރުސަތު ވަރަށް ބޮޑޭ ޔޫޓެރަސްގެ ހާލަތު ހުރި ގޮތުން ވެސް."\nއިންޑިއާ އާއި ސިންގަޕޫރުގެ ތަޖުރިބާކާރު ޑޮކްޓަރުން ވެސް އައިޝާ އާއި އޭނާގެ ފިރިމީހާ އަށް ދިން ޖަވާބަކީ މިއީ އެވެ.\nޑޮކްޓަރަށް ދައްކަން ފައިސާއެއްކޮށްގެން ކުރި ދަތުރުތައް ހުއްޓާލުމަށް ފަހު އެމީހުން ދެން ނިންމީ އުމްރާއަށް މައްކާ އަށް ދިއުމަށެވެ. ދަރިއަކު ދެއްވާތޯ އެދި މާތް ރަސްކަލާނގެ ހަޟުރަތަށް ދުޢާކޮށް އާދޭސް ދެންނެވުމަށެވެ.\nނަމަވެސް އުމްރާ އަށް ދާން އެފަހަރު އެއްކުރި ހުރިހާ ފައިސާއެއް އެންމެ ފަހު ވަގުތު ހޭދަކުރަން ޖެހުނީ ކެންސަރަށް ޑައިގްނޯސްކުރި މަންމައަށެވެ. އައިޝާގެ ފިރިމީހާގެ މަންމަ އަށް ކެންސަރު ޖެހި އިތުރު ހިތްދަތިކަމެއްގެ ތެރެއަށްމި ދެމަފިރިން ދަމައިގެން ދިޔައީ އެވެ.\nފަހަރެއްގައި ދެ މީހުން ދަރިއަކު ހޯދުމުގެ އުއްމީދު ކަނޑާލައި މިސްރާބު ބަދަލުކޮށްލުމުގެ ވިސްނުން އިސްކުރި ހިސާބަކީ އެއީ އެވެ.\n"ފިރިމީހާ ދެން ބޭނުންވީ ދެ ވަނަ އަންބަކު ހޯދަން. އެކަމަކު އަހަރެން އެންމެ ދެރަވީ އޭނާ އަށް ބައްޕާއޭ ކިޔާ ގޮވާލާނެ ކުއްޖަކު އަހަންނަށް އޭނާ އަށް ހޯދައިނުދެވުނީމަ."\nފިރިމީހާ ދެ ވަނަ އަންބެއްގެ ވާހަކަ ދެއްކީމަ އެކަމަށް އައިޝާގެ ހިތުގެ އެންމެ ފުންމިނުން ރުހި ގަބޫލުވީ ކިތަންމެ ބޮޑު ގުރުބާނީއެއްވެގެން ވެސް ފިރިމީހާ ހިތްހަމަ ޖައްސައިދޭން އަޒުމްކަނޑައަޅައި ވަފާތެރިކަމުގެ ދިދަ ނަގައިގެން ހުރީމަ އެވެ.\nމި ހިތްދަތިކަމެއް އައިޝާގެ ހަޔާތަށް ވެރިވުމަށް ފަހު ދެން އައީ ހިމޭންކަމެކެވެ. ދެ ވަނަ އަންބަކު ހޯދުމުގެ ހިޔާލު ދޫކޮށް އައިޝާ އާއި އޭނާގެ ފިރިމީހާ ހަމަހިމޭންކަމުގައި ކުރިއަށް ހިނގައިގަތީ އެވެ.\n"ހިޖާމާ ތެރަޕީ ނަގަން ލަފާ ދިނީ އެގޮތަށް އުޅެނިކޮށް ފިރިމީހާގެ ރައްޓެއްސަކު."\nހިޖާމާ އަކީ ކޮބާ؟\nމިއީ އަރަބިންގެ ތެރެއިން ތައާރަފްވެގެން އައިސްފައިވާ ނިކަން ވަރުގަދަ އަދި އެހާމެ މާތް ފަރުވާއެކެވެ. އިސްލާމީ ނަޒަރަކުން ބަލާއިރު މިއީ ސީދާ އަޅުގަނޑުމެންގެ ރަސޫލާ އެ ފަރުވާއަކަށް އިޝާރާތްކުރައްވައި ހިތްވަރު ދެއްވާފައިވާ ފަރުވާއެކެވެ.\nރަސޫލާ ހަދީސްކުރެއްވި ކަމަށް ރިވާވެގެން އައިސްފައި ވަނީ އެންމެ މޮޅު ފަރުވާ އަކީ ހިޖާމާ ކަމަށެވެ. ބުނެވޭ ގޮތުގައި މިއީ މަރު ނޫން އެހެން ހުރިހާ ބައްޔަކަށް ވެސް އޮތް ޝިފާ އެކެވެ.\nއަލް ހިޖާމާ ނުވަތަ (އިނގިރޭސި ބަހުން ނަމަ) ކަޕިން ތެރަޕީ އަކީ ވެކިއުމްކޮށް ހަށިގަނޑުގައި ހުންނަ ލޭގެ ނަޖިސް ބޭރުކުރާ ފަރުވާ އެކެވެ.\nމި ފަރުވާ މިފަހުން ރާއްޖޭގައި ވެސް ނިކަން މަގްބޫލުވެފައިވާކަން ފާހަގަކޮށްލެވެ އެވެ.\nއައިޝާ އާއި އޭނާގެ ފިރިމީހާ އަށް ހިޖާމާގެ ސައްހަކަމާއި މޮޅުކަމުގެ ވާހަކަ އަޑުއިވުނު ހިސާބުން ފެށިގެން އެމީހުން ނިންމީ އެ ފަރުވާ ނަގާށެވެ. އެގޮތުން އެމީހުން ދިޔައީ އޭގެ ހަތަރު ސެޝަނަކަށެވެ. އެއީ ކޮންމެ ސެޝަނަކަށް 1500ރ. ހޭދަކޮށްގެންނެވެ.\n"ހިޖާމާ ފަރުވާ ނެގިތާ ބަރާބަރު ހަ މަސް ފަހުން ބަނޑުބޮޑުވެއްޖެ."\nކުރިން ވެސް ދެންނެވި ފަދައިން އެ ބަނޑަށް މިހާރު ދެ މަހެވެ. އިރާދަކުރެއްވިއްޔާ، ހުރިހާ ކަމެއް ވެސް އަދި ރަނގަޅެވެ.\nއައިޝާގެ އަމިއްލަ ތަޖުރިބާ އަށް ފަހު އޭނާ ބުނަނީ ދަރިން ނުލިބޭ މީހުން ނުވަތަ ދަރިން ހޯދަން އުނދަގޫ މީހުން ހިޖާމާ ފަރުވާ އަށް ސަމާލުކަންދީ އިސްކަން ދިނުން ވަރަށް މުހިންމު ކަމަށެވެ.\nފާހަގަކޮށްލަން ޖެހެނީ އައިޝާ ފަދަ އެތައް އެހެން ބަޔަކު ވެސް ދަރިން ނުލިބިގެން މާލޭގައި މިހާރު ވެސް ހިޖާމާ ފަރުވާ ނަގަމުން ގެންދާ ކަމެވެ. އަގަށް ހިޖާމާ ޖަހައިދޭ މީހުން އިތުރުވަމުން އަންނައިރު އެމީހުން ބުނަނީ ދަރިން ނުލިބޭ މައްސަލައިގެ އިތުރުން ތަފާތު އެކި އެހެން ބަލިތަކާއި ނުބައި ސިހުރު ބާތިލުކުރުމަށް ވެސް ހިޖާމާ ފަރުވާ ނަގާ މީހުން ގިނަ ކަމަށެވެ.\nއާންމުކޮށް މާލޭގައި ހިޖާމާ ޖަހައިދޭ އަގު އުޅެނީ ސެޝަނަކަށް 1000ރ އާއި 1500ރ. އާ ދެމެދުގަ އެވެ.\nސުލައިމާނީ ސައި ތައްޔާރުކުރާ ގޮތް!


Hafuthaa thereygai vaigaihifi habaru thakakee koba?\nހަފުތާގެ ތެރޭގައި ވައިގައިހިފި ހަބަރުތަކަކީ ކޮބާ؟\nދުނިޔޭގައި އެތައް ކަމެއް ހިނގަމުންދާއިރު ގިނަ ފަހަރަށް ގިނަ މީހުނަށް އުޅެންޖެހިފައި ވަނީ ކޮންމެވެސް ކަހަލަ ހާސްކަމެއްގެ ތެރޭގައި އެވެ. މިކަހަލަ ވަގުތުތަކުގައި މިހާ ކުޑަކޮށް ހަމަޖެހިލުމަށްޓަކައި ކޮންމެވެސް ކަހަލަ ތަފާތު ވާހަކައެއް ނޫނީ ތަފާތު ކަމެއް ބަލާލަން ބޭނުންވާނެ އެވެ.\nވަގުތު ކޮޅަކަށް ނަމަވެސް މީހާގެ މޫނުމަތީގެ ކުލަވަރު ބަދަލުކޮށްލައި ހިތަށް ފިނިކަމެއް ގެނެސްދޭނެ މަޖާ ނުވަތަ ހިތްފަސޭހަ ވާހަކައެއް އަޑުއަހާލަން ބޭނުންވާނެ އެވެ. އެގޮތުން މި ގެނެސްދެނީ ފާއިތުވި ހަފްތާގައި ޝޯޝަލް މީޑިއާގައި އެންމެ ވައިގަހިފި ގިނަ ބަޔަކު ހެއްވާލައި އަދި އުފާކޮށްލި ބައެއް ހަބަރުތަކެވެ.\nމިދިޔަ ހަފްތާގައި ރާއްޖޭގެ ޝޯޝަލް މީޑިއާ ވަކި ހިތްޕާލާފައި އޮތީ މި ބަހުސެވެ.\nޓޯކިޔޯގެ ބަހުސް ފެށުނީ ހައުސިންގް މިނިސްޓަރު ޑރ. މުހައްމަދު މުއިއްޒު، ޓީވީއެމްގެ ރާއްޖެ މިއަދު ޕްރޮގުރާމްގައި ވާހަކަފުޅު ދައްކަވުމުން ވެރިރަށް މާލެ ތަރައްގީކުރާނީ ޖަޕާނުގެ ޓޯކިޔޯ ފެންވަރަށް ކަމަށް ބުނި ހިސާބުން އެވެ. ގިނަ ބަޔަކު ވަނީ މިކަން މަޖާ ކަމަކަށް ހަަދައި ޝޯޝަލް މީޑިއާގައި އެކި ކަހަލަ ފާޑުކިޔުންތައް ސަރުކާރަށް އަމާޒުކޮށްފަ އެވެ.\nމި ބަހުސްގެ ދެމެދަށް ސްވިޒަލޭންޑު އައީ "ރާއްޖެ ސުވިޒަލޭންޑަށް ބަދަލުކޮށް ނުލެވޭންވީ ސަބަބެއް ނެތް" ކަމަށް ބުނެ އިކޮނޮމިކް މިނިސްޓަރު މުހައްމަދު ސައީދު ނޫސްވެރިންގެ ބައްދަލުވުމެއްގައި ދެއްކެވި ވާހަކަފުޅަކާ ގުޅިގެންނެވެ.\nފޭސްބުކް ޕޭޖަކުން ކޮށްފައިވާ ޕޯސްޓެއް.\nއާންމުންގެ މީހަކު ކޮށްފައިވާ ޓުވީޓެއް.\nފޭސްބުކްގައި އާންމުގެ މީހަކުކޮށްފައިވާ ޕޯސްޓެއް.\nފަލަސްތީނުގައި ދިވެހި ދިދަ ވިހުރާލުން\nހައްދުފަހަނަ އަޅާފައިވާ އަނިޔާވެރި އިޒުރޭލުގެ ސަރުކާރާއި ދެކޮޅަށް ފަލަސްތީނުގެ ރައްޔިތުން ކުރަމުންގެންދާ މުޒާހަރާތަކުގެ ތެރޭގައި ދިވެހި ގައުމީ ދިދަ ވިހުރާލުން ވެގެންދިޔައީވެސް ގިނަ ބައެއް ލޯތައް އެ ދީމާލަކަށް ހުއްޓުނު ހަބަރަކަށެވެ.\nފަލަސްތީނާއި ދިވެހި ރައްޔިތުންގެ ގުޅުން ވަރުގަދަ ކުރުމަށް މަސައްކަތްކުރާ ދިވެހި އަމިއްލަ ޖަމިއްޔާއަކުން ކޮށްފައިވާ ޕޯސްޓެއް.\n"ދަ ގްރޭޓް ރިޓާން މާޗް" ގެ ނަމުގައި ކުރިއަށް ގެންދާ މި މުޒާހަރާގެ ތެރެއިން ދިވެހި ދިދަ ފަލަސްތީނުގެ ރައްޔިތުން ވިހުރުވާލީ އެ ގައުމުގެ ރައްޔިތުންގެ ހައްގުގައި ދިވެހިން ކުރަމުންދާ މަސައްކަތާއި ބައިނަލްއަގުވާމީ އެކި މައިދާނުގައި ފަލަސްތީނާ ރައްޔިތުންގެ ހައްގުތަށް ކަށަވަރުކޮށްދިނުމަށް ކުރަމުންދާ މަސައްކަތްތަކަށް ޝުކުރު އަދާކުރުމުގެ ގޮތުންނެވެ.\nދިވެހިންގެ ތާރީހު ދައްކުވައިދޭ ގިނަ ފޮޓޯތަކެއް\nއައްޑޫ، ގަމުގެ ކުދިންތަކެއް - 1959 ގައި.\n70ގެ އަހަރުތަކުގައި މާލޭގައި އޮތް މިއުޒިކު ޝޯއެއް ބަލަންދިޔަ ކުދިބައެއް.\nސުލްތާން މުކައްރަމް މުހައްމަދު އިމާދުދީން2(ކޮރު ބަންޑާރައިން) ގެ މަހާނަފުޅު - މި މަހާނަފުޅު ހުންނަނީ މަލިކުގައި.\n1962 ގައި ނިކުތް އައްޑޫގެ ނޫހެއްކަމަށްވާ، ދަ ޓައިމްސް އޮފް އައްޑޫގެ ލިޔުންތަކެއް.\nއައްޑޫގެ އޮޑި "ޔާހުމްބަރާސް" - މި އޮޑި ކަނޑު އަޑިއަށް ފައްތާލީ ދެ ވަނަ ބޮޑު ހަނގުރާމައިގެ ދުވަސްވަރު ޖަޕާނުގެ ނާވެރިން.\n1988 ވަނަ އަހަރު މާލެ އޮތް ގޮތް.\nދިވެހި އަންހެނުން އެހާރާއި މިހާރު، ސަގާފީ ހެނދުން އެޅުމަށް އައި ބަދަލުތައް.\nރާއްޖޭގެ ފުރަތަމަ ކުޑަ ކަތީބު، ބ. ދަރަވަންދޫ ހުސެއިން ކަލޭގެފާނު މުހައްމަދުފުޅު.\nމަޖީދިއްޔާ ސުކޫލުގެ ދަރިވަރުންތަކެއް، 1971 ގައި.\n80 ބިލިޔަން ފީފާގެ ތެޔޮ ހުރި ވަޅެއް ހޯދުން\nބޭރު ދުނިޔޭގެ ހަބަރުތަކަށް ބަލާއިރު މި ހަބަރަކީ ފާއިތުވި ހަފްތާގައި އެންމެ ގިނަ ބައެއްގެ ސަމާލުކަން ދަމައިގަތް އެއް ހަބަރެވެ. މި ތެޔޮވަޅު ހޯދާފައި ވަނީ ބަޙުރައިންގެ ކަނޑުގެ ސަރަހައްދަކުންނެވެ.\nއެމެރިކާގެ ދެ ކުންފުންޏަކުން އަލް ޚަލީޖް އަލް ބަޙުރައިން ނަމަކަށް ކިޔާ އުސްގަނޑު ބަލަނިކޮށް ފެނުނު އެ ތެޔޮވަޅުގައި 280 ބިލިޔަން ކިއުބިކް މީޓަރާއި 560 ބިލިޔަން ކިއުބިކް މީޓަރާ ދެމެދުގެ މިންވަރެއްގެ ގުދުރަތީ ގޭސް ވެސް ހުރިކަމަށް ބެލެވިފައިވެ އެވެ. ނަމަވެސް އަލަށް ފެނުނު ތެޔޮވަޅުން ނެގޭނީ ސީދާ ކިހާ މިންވަރެއްގެ ތެޔޮކަމެއް އަދި ކަށަވަރެއް ނުވެ އެވެ.\n"ޑެސްޕަސީޓޯ" ޔޫޓިއުބުގައި ފަސް ބިލިއަން ވިއުސް ހޯދުން\nމިއީ ޔޫޓިއުބު ވީޑިއޯއެއް ފަސް ބިލިއަން ވިއުސް ހޯދި ފުރަތަމަ ފަހަރެވެ. މި ލަވައަކީ ދިވެހިންގެ މެދުގައިވެސް މަގުބޫލު ލަވައެކެވެ.\nފަސް ބިލިއަން ވިއުސް ލިބުނީ ކޯސްޓާ ރިކާގެ ލަވަކިޔުންތެރިޔާ ލުއިސް ފޮންސީ ކިޔާފައިވާ މި ލަވައިގެ ސްޕެނިޝް ވާޝަންއަށެވެ. މި ލަވައަކީ ޕުއޭޓޯ ރިކޯގެ ރެޕަރު ޑެޑީ ޔަންކީ އާއެކު ލުއިސް ފޮންސީ ކިޔާފައިވާ ލަވަ އެކެވެ. މިދިޔަ އަހަރު އެންމެ ގިނަ ވިއުސް ލިބުނު މިއުޒިކު ވީޑިއޯއަކީވެސް މި ލަވަ އެވެ.\nޑެސްޕަސީޓޯ އޮފިޝަލް ލަވަ.\nމޯލްޑިވިއަން އައިޑޮލްގެ ޖަޖުން ހޫނުވުން\nހަފްތާ ނިމިގެންދިޔަ އިރު އެންމެ ވައިގައިހިފާފައި އޮތީ މި ހަބަރެވެ. މޯލްޑިވިއަން އައިޑޮލް ސީޒަން ތިނެއްގެ ބައެއް ޖަޖުންގެ ދެމެދުގައި ހިޔާލުތަފާތުވުންތަކެއް އުފެދި ބެލުންތެރިނާއި މިއުޒިކީ ފަންނާނުންގެ ބޮޑު ފާޑުކިޔުމެއް ޝޯއަށް އަމާޒުވެގެންދިޔަ އެވެ.


މުޅި އެމެރިކާ ފިއްކަނޑުވައިލި 9/11: އެ ދުވަހު ކަންތައް ވެގެން ދިޔަ ގޮތް! – Dhen.mv\nމުޅި އެމެރިކާ ފިއްކަނޑުވައިލި 9/11: އެ ދުވަހު ކަންތައް ވެގެން ދިޔަ ގޮތް!\nއާމިނަތު ސަަޒްރާ September 11, 2021 - 9:02 am\n9/11ގެ ހަމަލާއަކީ މުޅި އެމެރިކާގެ ތާރީހު ދުށް އެންމެ ބިރުވެރި ނުރައްކާތެރި ހަމަލާއޭ ބުނުމަކީ ދޮގަކަށް ނުވާނެއެވެ. މުޅި އެމެރިކާއަށް ކުއްލި ސިހުމެއް ގެނުވި މި ނުރައްކާތެރި ހަމަލާ ރޭވި އެމެރިކާގެ ހައި ސެކިއުރިޓީ އިމާރާތްތަކެއް ގޮއްވައިލި ގޮއްވައިލުމަކީ މުޅި ދުނިޔެއަށް ވެސް ސިހުން ގެނުވި ބިރުވެރި ގޮއްވައިލުމެކެވެ.\n2001 ވަނަ އަހަރުގެ ސެޕްޓެމްބަރު މަހުގެ 11ވަނަ ދުވަހު އަލްގައިދާއަށް ނިސްބަތްވާ 19 ޓެރަރިސްޓުން4މަތިންދާ ބޯޓެއް ހައިޖެކްކޮށް ޖާނުން ފިދާވެގެން ހަމަލާ ދޭނެ މީހުންނާ އެކު އެމެރިކާ "ޓާގެޓް"އަކަށް ހެދިއެވެ. ޓެރަރިސްޓުން ހައިޖެކް ކުރި މަތިންދާ ބޯޓު ތަކުގެ ތެރެއިން ދެ ބޯޓެއް ވޮޝިންގްޓަން ޑީސީގައި ހުންނަ ވޯލްޑް ޓްރޭޑް ސެންޓަރަށް ހަމަލާ ދިންއިރު ތިންވަނަ ބޯޓު ހަމަލާ ދީފައި ވަނީ ޕެންޓަގަންއަށެވެ. ހަތަރުވަނަ ބޯޓު ވަނީ ޝެންކްސްވިލްގެ ފީލްޑެއްގެ ތެރެއަށް ވެއްޓިފައެވެ.\nސެޕްޓެމްބަރު 11 ގެ ހަމަލާގައި ތިންހާހެއްހާ މީހުން މަރުވެފައިވާކަމަށް ރިޕޯޓްތައް ބުނެއެވެ. ހަމަލާ ދިންއިރު އެމެރިކާގެ ރައީސްއަކަށް ހުންނެވީ ޖޯޖް ޑަބްލިޔު ބުޝްއެވެ.\nފުރަތަމަ ހަމަލާ- ވޯލްޑް ޓްރޭޑް ސެންޓަރގެ އުތުރު ޓަވަރަށް\nސެޕްޓެމްބަރު 11 ގެ ހަމަލާގައި އެންމެ ފުރަތަމަ އަމާޒަކަށްވެގެން ގޮސްފައިވަނީ ވޮޝިންގްޓަން ޑީސީގެ ނިއުޔޯކް ސިޓީގައި ހުންނަ ވޯލްޑް ޓްރޭޑް ސެންޓަރަށެވެ. ހެނދުނު 7:59 ގައި އެމެރިކަން އެއާލައިންގެ ފްލަައިޓް 11، ބޮއިން 767 މަރުކާގެ މަތިންދާ ބޯޓު 92 މީހުންނާއެކު ބޮސްޓަންގެ ލޮގަން އިންޓަރނޭޝަނަލް އެއާ ޕޯޓުން ލޮސް އެންޖަލިސްއަށް ދަތުރުފެށިއެވެ. މިބޯޓު ޓެރަރިސްޓުން ހައިޖެކް ކުރިކަން އެމެރިކަން އެއާލައިނުން އެފްބީއައި އަށް ރިޕޯޓް ކޮށްފައިވަނީ 8:19 ގައެވެ.\nމިބޯޓު ހައިޖެކް ކުރުމަށްފަހު ބޯޓުގެ މިސްރާބު ބަދަލުކޮށް ވޯލްްޓް ޓްރޭޑް ސެންޓަރަށް ހަމަލާ ދިނީ އެދުވަހުގެ 8:45 ގައެވެ. މިބޯޓު ގޮސް ވޯލްޑް ޓްރޭޓް ސެންޓަރު ހިންގާ ސްކައިސްކްރެޕަރގެ އުތުރު ޓަވަރު ގައި ޖެއްސިއިރު އެބޯޓުގައި 20،000 ގެލަންސްގެ ޖެޓް ފިއުލް އެބޯޓަށްވަނީ ލޯޑުކޮށްފައެވެ.\n110 ފްލޯގެ ޓަވަރުގައި ބޯޓު ޖެއްސުމާއެކު އިމާރާތުގެ 80 ވަނަ ފްލޯއިން މަތީގެ ފްލޯތަކުން ބޮޑު ތަންގަނޑެއް ހަލާކުވެ ބޯޑުގައި ތިބި މީހުންނާއެކު އެތައް ބަޔަކު ވަނީ ވަގުތުން މަރުވެފައެވެ. އަދި މަތީ ފްލޯތަކުގައި ގިނަ ބަޔަކު ތާށިވިއެވެ.\nވޯލްޑް ޓްރޭޑް ސެންޓަރުގެ އުތުރު ޓަވަރަށް ދިން ހަމަލާގައި އެޓަވަރު ވެއްޓިފައިވަނީ އެދުވަހުގެ 10:30ގައި ކަމަށް ރިޕޯޓްތައް ބުނެއެވެ. މުޅި އިމާރާތުންވެސް އެވަގުތު ސަލާމަތް ކުރެވުނީ އެންމެ6މީހުންކަމަށާއި ގާތްގަނޑަކަށް 10،000 މީހުން ޒަހަމްވެގެން ފަރުވާ ދޭން ޖެހުނުއިރު އޭގޭ ތެރެއިން ގިނަ މީހުންގެ ހާލު ސީރިއަސް ކަމަށްވެސް އޭރުގެ މީޑިޔާ ތަކުގައިވަނީ ރިޕޯޓްކޮށްފައެވެ.\nދެވަނަ ހަމަލާ- ވޯލްޑް ޓްރޭޑް ސެންޓަރުގެ ދެކުނު ޓަވަރަށް\nފުރަތަމަ ހަމަލާއަށް ފަހު 20 މިނެޓުވެސް ނުވަނީސް ވޯލްޑް ޓްރޭޑް ސެންޓަރުގެ ދެކުނު ޓަވަރަށް ދިން ހަމަލާ ވަނީ ގިނަ ކެމެރާތަކަކަށް ރިކޯޑްވެސް ކުރެވިފައެވެ. މިހަމަލާ ދޭން ބޭނުންކުރި ބޯޓު، ޔުނައިޓެޑް އެއާލައިންގެ ފްލައިޓް 175، ބޮއިން 767 މަރުކާގެ މަތިންދާ ބޯޓު 65 މީހުންނާއެކު ބޮންޓަންއިން ލޮސްއެންޖެލިސްއަށް ދަތުރު ފަށާފައިވަނީ އެދުވަހުގެ ހެނދުނު 8:14 ގައެވެ.\nބައެއް މީޑިޔާތަކުން ރިޕޯޓްކޮށްފައިވާގޮތުގައި ފުރަތަމަ ހަމަލާއަށް ބަރާބަރު 18 މިނެޓުވީ ތަނާ ދެވަނަ ބޯޓެއްގެ ދެކުނުް ޓަވަރުގައި ޖެއްސި މަންޒަރު ގިނަބަޔަކަށް ފެނިފައިވާއިރު އެބޯޓް ޖައްސާފައިވަނީ އިމާރާތުގެ 60 ވަނަ ފްލޯގައެވެ. ބޯޓުގައި ތިބި ފަސިންޖަރުންނާއެކު އިމާރާތުގެ އެއްފަރާތުން ވަދެގެން ގޮސް އިމާރާތް ދެބުރިވެގެން ދިޔަ މަންޒަރު ފެނި ލޯތައް ދިޔައީ ފެންކަޅިވެގެންނެވެ. ރުއިމާއި ހަޅޭކުގެ އަޑު މުޅި ހިސާބުގަނޑުގައި ގުގުމާލިއެވެ.\nސިހުން ގެނުވި ކުއްލި ހަމަލާއާއެކު ކަމާބެހޭ ފަރާތްތައް އެލާޓަށް އަންނަން ނެގީ މަދު ސިކުންތު ކޮޅެކެވެ. އެޔާއެކު ވޯލްޑް ޓްރޭޑް ސެންޓަރު ހިންގަމުން އައި ދެޓަވަރުގައި ތާށިވެފައި ތިބި މީހުން ހުސްކުރުމަށް މަސައްކަތްފެށިއެވެ. އެމަސައްކަތުން ދެ ޓަވަރުން 10 ހާހާއި 14 ހާހާއި ދެމެދުގެ އަދަދަކަށް މީހުން ނެރެފައިވާކަމަށް ރިޕޯޓްތައް ބުނެއެވެ.\nހަމަލާގެ ވީޑިޔޯތަކުން ފެންނަގޮތުގައި ބޯޓު ޖެއްސުމުގެ ސަބަބުން ދެކުނު ޓަވަރު ބުރިވެފައިވާއިރު މާ ގިނަ އިރުތަކެއް ނުވެ މަތީ ބުރި ތިރިއަށް ވެއްޓެއެވެ. އަދި މުޅި އިމާރާތް އެކީހެން ސުންނާފަތިވެގެން ދެއެވެ.\nތިންވަނަ ހަމަލާ- ޕެންޓަގަންއަށް\nއެމެރިކާގެ ދިފާއީ ވުޒާރާގެ ހެޑް ކުއާޓާކަމުގައިވާ ޕެންޓަގަން އަކީ މުޅި ދުނިޔޭގެވެސް އެންމެ ސެކިޔުރިޓީ ވަރުގަދަ އެއްތަނޭ ބުނެވިދާނެއެވެ. ސެޕްޓެމްބަރު 11 ގެ ހަމަލާގައި ޕެންޓަގަންއަށް ހަމަލާ ދިނީ އެދުވަހުގެ ހެނދުނު 8:20 ގައި ޑަލެސް އިންޓަރނޭޝަނަލް އެއާރ ޕޯޓުން 64 މީހުންނާއެކު ލޮސް އެންޖެލިސްއަށް ނައްޓާލި އެމެރިކަން އެއާލައިނުގެ ބޮއިންގް 757 މަރުކާގެ ފްލައިޓް 77 ހައިޖެކްކޮށްގެންނެވެ.\nއެބޯޓު ޕެންޓަގަންގައި ޖައްސާފައިވަނީ އެދުވަހުގެ 9:37ގައެވެ. މިހަމަލާގައި ބޯޓުގައި ތިބި 59 މީހުންނާއި އިމާރާތުގައި ތިބި 125 މީހުންވަނީ ވަގުތުން މަރުވެފައެވެ.\nހަތަރުވަނަ ފްލައިޓް- ފްލައިޓް 93\n9/11 ހަމަލާގައި ޓެރަރިސްޓުން ހައިޖެކް ހުރި4ވަނަ ބޯޓަކީ ކެލިފޯނިއާ ބޮންޑް ޕްލޭން ޔުނައިޓެޑް ފްލައިޓް 93 ހައިޖެކް ކޮށްފައިވަނީ ފްލައިޓް ނައްޓާލިތާ 40 މިނެޓު ފަހުންނެވެ. ފްލައިޓް ނައްޓާލުމުގައި ލަސްތަކެއް ވުމުގެ ސަބަބުން ބޯޓުގައި ތިބި ޕަސެންޖަރުންނަށް ޓެރަރިސްޓް ހަމަލާގެ މައުލޫމާތުވަނީ ލިބިފައެވެ. އެޔާއެކު އެމީހުން އެމީހުންގެ ލޯބިވާ މީހުންނަށް ގުޅައި ވަދާއުގެ މެސެޖުތައްވެސް ފޮނުވާފައިވާކަމަށް ރިޕޯޓްތައް ބުނެއެވެ.\nބެލެވޭގޮތުގައި ބައެއް ޕަސެންޖަރުން ޕްލައިޓް ހައިޖެކް ކުރި ޓެރަރިސްޓުންނާއި ކުރިމަތިލައި ހިނގައިގިޔަ ކަންތައްތަކެއްގެ ތެރޭގައި ޕްލައިވަނީ ޝެންކްސްވިލްގެ ފީލްޑެއްގެ ތެރެއަށް ވެއްޓިފައިވަނީ އެދުވަހުގެ 10:10 ގައެވެ. އެޔާއެކު ވަނީ ބޯޓުގައި ތިބި 44 މީހުން ވަނީ މަރުވެފައެވެ.\nފްލައިޓް 93 މިސްރާބު ޖަހާފައިވަނީ ސީދާ ކޮންމެ ދިމާލަކަށް ކަމެއް ނޭނގުނުކަމަށްވިޔަސް ބައެއް ތިއެރީތައް ބުނާގޮތުގައި އެބޯޓުގެ މިސްރާބު ހުރީ ވައިޓް ހައުސްއަށެވެ.\nހަމަލާގައި މަރުވީ ޖުމްލަ ކިތަން މީހުން؟\nސެޕްޓެމްބަރު 11 ގެ ކުއްލި ހަމަލާގައި ޖުމްލަ 2996 މީހުން ވަނީ މަރުވެފައިކަމަށް އެންމެފަހުން އާއްމުކުރި ރިޕޯޓްގައިވަނީ ބުނެފައެވެ. މީގެ ތެރޭގައި ފްލައިޓްތައް ހައިޖެކް ކުރި 19 ޓެރަރިސްޓުންވެސް ވަނީ މަރުވެފައެވެ. އަދި ހަމައެހެންމެ ޖުމްލަ 78 ގައުމެއްގެ މީހުން ވަނީ މިހަމާލާގައި މަރުވެފައެވެ.\nމަރުވި މީހުންގެ ތަފްސީލުތަކަށް ބަލާލާއިރު ވޯލްޑް ޓްރޭޑް ސެންޓަރުން މަރުވި މީހުންގެ ޖުމްލަ 2،763 އަށް އަރައެވެ. މީގެ ތެރޭގައި 343 ފަޔާފައިޓަރުންނާއި ޕެރަމެޑިކުން، ނިއުޔޯކް ޕޮލިސްގެ 23 އޮފިޝަލުން އަދި ޕޯޓް އޮތޯރިޓީގެ ޕޮލިސް އޮފިސަރުންގެ 37 މީހަކު ހިމެނޭއިރު ބައެއް އޮފިސަރުން މަރުވެފައިވަނީ މީހުން ސަލާމަތް ކުރަން އިމާރާތުގެ ތެރެއަށް ވަނުމުން އެތެރޭގައި ތާށިވެގެންނެވެ.\nޕެންޓަގަން އަށް ދިން ހަމަލާގައި ޖުމްލަ 189 މީހުން ވަނީ މަރުވެފައެވެ. މީގެ ތެރޭގައި ޕެންޓަގަންއަށް ހަމަލާދިން ބޯޓުގަައި ތިބި މީހުންވެސް ހިމެނެއެވެ. މީގެ އިތުރުން ފްލަައިޓް 93 ގައި މަރުވެއްފައިވާ 44 މީހުންވެސް މަރުވި 2996 ތެރޭގައި ހިމެނެއެވެ.\nމުޅި އެމެރިކާ ހުއްޓުވާލި ނުރައްކާތެރި ހަމަލާ ރާވައި ހިންގުމުގެ މާސްޓަރ މައިންޑްއަކީ އަލްގައިދާގެ ލީޑަރ އުސާމާ ބިން ލާދިންއެވެ. ހަމަލާ ދިން ޓެރަރިސްޓުންގެ ތެރެއިން ބައެއް މީހުން އެމެރިކާގައި ދިރިއުޅޭތާ އަހަރަކަށް ވުރެ ގިނަ ދުވަސްވެފައިވާކަމަށް ހަމަލާގެ ތަހްގީގުން ވަނީ އެނގިފައެވެ. އަދި އެމެރިކާގައި ދިރިއުޅުނު އިރު އެމެރިކަން ކޮމާޝަލް ފްލައިޓް ސުކޫލުން ފްލައިން ދަސްކޮށްފައިވެއެވެ.\nހަމަލާގަައި "މަސުލްސް"ގެ ގޮތުގައި ހަރަކާތްތެރިވި މީހުން އެމެރިކާއަށް އެތެރެ ވެފައިވަނީ ހަމަލާ ދިނުމުގެ އެއް މަސް ކުރިންނެވެ.\nބޯޓުތައް ހައިޖެކް ކުރުމަށް ޓެރަރިސްޓުން ވަނީ ފަސޭހަކަމާއެކު އެއާ ޕޯޓު ތެރެއިން ބޮކްސް ކަޓަރާއި ވަޅި ފަދަތަކެއް އެއާ ޕޯޓް ސެކިއުރިޓީން ސްމަގުލް ކޮށްފައެވެ. އަދި އެމީހުން އީސްޓް ކޯސްޓްގެ އެއާ ޕޯޓަށް ވަދެފައިވަނީ ފަތިސް ގަޑީގައިކަމަށްވެސް ރިޕޯޓްތައް ބުނެފައިވެއެވެ. އަދި ފުރަން ތައްޔާރުވެފައިވާ4ޕްލައިޓަށް އެމީހުން އަރާފައިވަނީ ކުރިން ރޭވިފައިވާ ގޮތައް ގުރޫޕް ގުރޫޕްއަށެވެ.\n2001 ވަނަ އަހަރުގެ ސެޕްޓެމްބަރު މަހުގެ 11 ވަނަ ދުވަހު މުޅި އެމެރިކާ ފިއްކަނޑުވާލި ބިރުވެރި ޓެރަރިސްޓް ހަމަލާގެ ހަނދާންތައް އަދިވެސް ތާޒާކަމާއެކު ދަނީ އެމެރިކާގައި އާކުރަމުންނެވެ. ހަމަލާއަށް މިއަދަށް 20 އަހަރުވެފައިވާއިރު ހަމަލާގެ މޭސްތިރި ކަމުގައިވާ އުސާމާ ބިލް ލާދިންވަނީ މަރާލާފައެވެ. އޭނާ މަރާލާފައިވަނީ 2011 ވަނަ އަހަރުގެ މެއި މަހުގެ2ވަނަ ދުވަހު ޔޫއެސް ނޭވީ ސީލްއިންނެވެ.\nއެމެރިކާގެ ނޭޝަނަލް ޑޭއޮފް ސާވިސްގެ ނަމުގައި ސެޕްޓެމްބަރު 11 ފާހަގަ ކުރަން ފެށީ 2009 ވަނަ އަހަރުއެވެ. އޭގެ ކުރީގައި ސެޕްޓެމްބަރު 11 އަކ އެއީ "ޕެޓްރިއެޓް ޑޭ"އެވެ.\nއަދި މިހާރުވެސް އެމެރިކާގައި ކޮންމެ އަހަރެއްގެވެސް ސެޕްޓެމްބަރު 11 ފާހަގަކުރަނީ މާޔޫސީއާއި ހިތާމައާއެކުއެވެ. މިގޮތުން ވޯލްޑް ޓްރޭޑް ސެންޓަރުގެ ސައިޓް މެމޯރިއަލް މުބާރާތެއް ބާއްވައި އެދުވަހު މަރުވި މީހުންގެ ހަނދާނުގައި ހާއްސަ މޮނިއުމެންޓެއް ވަނީ ހަދާފައެވެ. އަދި މިމޮނިއުމެންޓްގައި އެދުވަހުގެ ހަމަލާގައި މަރުވި އެންމެންގެ ނަން ލިޔެފައިވެއެވެ.\nއައިސިސް އުފަންވުން؛ އެމެރިކާ ސިފައިން އެއްވެސް ސަބަބެއްނެތި އިރާގް އިސްތިއުމާރު ކުރުމާ ގުޅިފައި\nއަފްގާންގެ ތާރީޚް: ތާލިބާނުންގެ ހަރުކަށި ވެރިކަމާއި އެމެރިކާއިން އަފްގާނިސްތާން އިސްތިޢުމާރު ކުރުން!\nތައިލޭންޑަށް އެމެރިކާއިން ވެކްސިން ފޯރުކޮށްދީފި


Youth Ge Deputy Magaamun State Minister Kamah Naasih ޔޫތުގެ ޑެޕިއުޓީ މަޤާމުން ސްޓޭޓް މިނިސްޓަރ ކަމަށް ނާސިހު – Huvadhoo News Youth Ge Deputy Magaamun State Minister Kamah Naasih Huvadhoo News\nޔޫތުގެ ޑެޕިއުޓީ މަޤާމުން ސްޓޭޓް މިނިސްޓަރ ކަމަށް ނާސިހު\nގދ. ތިނަދޫ، ޑެން، މުޙައްމަދު ނާޞިޙް ރަޝީދު\nމިނިސްޓަރ އޮފް ސްޓޭޓް ފޮރ ސްޕޯޓްސް އެންޑް ކޮމިއުނިޓީ އެމްޕަވަރމަންޓުގެ މަޤާމަށް މިއަދު ބޭފުޅަކު ޢައްޔަނު ކުރައްވައިފިއެވެ.\nމިމަޤާމަށް ރައީސް އިބްރާހިމް މުހައްމަދު ސޯލިހު އައްޔަން ކުރައްވާފައިވަނީ މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓުގެ ނައިބުގެ މަޤާމުގައި ހުންނެވި، ގދ. ތިނަދޫ، ޑެން، މުޙައްމަދު ނާޞިޙް ރަޝީދުއެވެ.\nނާސިހު އަކީ މީގެ ކުރިން ހުވަދުއަތޮޅު ދެކުނުބުރީ އަތޮޅު ކައުންސިލްގެ ރައީސްގެ މަޤާމް އަދާކުރައްވާފައިވާ ހިންގުންތެރި ބޭފުޅެކެވެ. އަދި އެކައުންސިލްގެ މެމްބަރެއްގެ މަޤާމުވެސް ފުރުއްވާފައިވާ ބޭފުޅެކެވެ. މީގެ އިތުރުން، ނާސިހު އަކީ ވެރިކަން ކުރާ މައި ޕާރޓީ ކަމުގައިވާ އެމްޑީޕީގެ ތިނަދޫ އުތުރު ދާއިރާގެ ރައީސްވެސް މެއެވެ.\nމުޙައްމަދު ނާޞިޙް ރަޝީދަކީ ތައުލީމީ ރޮގުންވެސް ކުރިއަރާފައިވާ ބޭފުޅެކެވެ. އެގޮތުން މިހާރުވެސް ނާސިހު ދަނީ ބެޗެލަރ އޮފް ޝަރިޢާ އެންޑް ލޯ ކިޔަވާ ވިދާޅުވަމުންނެވެ.\nމީގެ ކުރިން ނާޞިޙް ވަނީ ޑިޕްލޮމާ އިން ޕްރޮޖެކްޓް މެނޭޖްމަންޓާއި، އެޑްވާންސް ސެޓިފިކެޓް އިން ޔޫތް ޑިވެލޮޕްމަންޓާއި، އޮފީސް އެޑްމިނިސްޓްރޭޝަން އަދި ޕާކިސްތާނުން ނެޝަނަލް ސަޕޯޓް ޕްރޮގްރާމްގެ ކޯހެއް ވެސް ފުރިހަމަ ކުރައްވާފައެވެ.\nމުޙައްމަދު ނާޞިޙް ރަޝީދު


Priyanka ge badhalugai "Bharat" Katrina ah\nޕްރިޔަންކާގެ ބަދަލުގައި "ބާރަތު"އަށް ކެޓްރީނާ\nކެޓްރީނާ ކައިފް: ކެޓްރީނާ ކުޅޭނީ "ބާރަތު" ގައި ޕްރިޔަންކާ ކުޅެން ކުރިން އެއްބަސްވި ރޯލު --\nސަލްމާން ޚާންގެ ބޮޑު ފިލްމު "ބާރަތު" ގައި ލީޑު ރޯލު ކުޅެން ނެގި ބަތަލާ، ޕްރިޔަންކާ ޗޯޕްރާ އެ ފިލްމު ދޫކޮށްލުމާއެކު އެ ރޯލަށް ކެޓްރީނާ ކައިފް ނަގައިފި އެވެ. މިދިޔަ ހުކުރު ދުވަހު ޕްރިޔަންކާ އެ ފިލްމު ދޫކޮށްލީ ކުއްލި ގޮތަކަށެވެ. ރިޕޯޓުތައް ބުނާ ގޮތުން އޭނާ އެ ފިލްމު ދޫކޮށްލީ މިހާރު އޭނާ ލޯބީގެ ގޮތުން ގުޅިގެން އުޅޭ ނިކް ޖޯނަސް އާއި އެންގޭޖުވުމަށެވެ.\nޕްރިޔަންކާގެ ރޯލަށް ކެޓްރީނާ ހަމަޖެއްސިކަން "ބާރަތު" ގެ ޑައިރެކްޓަރު އަލީ އައްބާސް ޒަފަރު ވަނީ ޓުވިޓާ މެދުވެރިކޮށް ކަށަވަރުކޮށްދީފަ އެވެ. އައްބާސް ބުނީ ފިލްމުގެ ސްކްރިޕްޓު ކެޓްރީނާއާއި ހަވާލުކުރި ކަމަށާއި އަދި އެނާއަށް އެ ރޯލު ވަރަށް ކަމުދިޔަ ކަމަށެވެ.\n"ބާރަތު" ގެ ޑައިރެކްޓަރު އައްބާސް ކުރި ޓުވީޓް.\n"މި ފިލްމަށް ކެޓްރީނާ ނެގުމަށް އަހަރެން ސަލްމާންއާއެކު މަޝްވަރާކުރިން. އެކަމަކު ސަލްމާން އެކަން ހަވާލުކުރީ އަހަންނާއި. ކެޓްރީނާ މި ރޯލަށް ނަގަން ނިންމީ އަހަރެން. އެއީ މީގެ ކުރިން އޭނާއާއެކު އަހަރެން ދެ ފިލްމެއްގައި މަސައްކަތްކޮށްފައިވާތީ އާއި އެ މަސައްކަތަކާއި މެދު އަހަރެން ވަރަށް ހިތްހަމަޖެހޭތީ،" ހިންދުސްތާން ޓައިމްސްއަށް ދިން އިންޓަވިއުއެއްގައި އައްބާސް ބުންޏެވެ.\n"ބާރަތް" އަކީ 2014 ވަނަ އަހަރު ނިކުތް ކޮރެއަން ފިލްމު "އޮޑޭ ޓު މައި ފާދާ" ގެ އަސްލަކަށް ބަލައިގެން އުފައްދާ ރީމޭކް ފިލްމެކެވެ. މި ފިލްމުގައި ސަލްމާން އުމުރުން 19 އަހަރުން ފެށިގެން އުމުރުން 70 އަހަރާ ހަމަ ދައްކުވައިދޭނެ އެވެ. އެގޮތުން އޭނާގެ ތަފާތު ފަސް ސިފައެއް ފިލްމުގައި ފެނިގެންދާނެ އެވެ.\nއަންނަ އަހަރުގެ ފިތުރު އީދުގައި ރިލީޒްކުރުމަށް ހަމަޖެހިފައިވާ މި ފިލްމަކީ ސަލްމާންގެ ޅިޔަނު އަތުލް އަގްނިހޯތުރީ ޕްރޮޑިއުސްކުރާ ފިލްމެކެވެ. ސަލްމާނާއެކު މި ފިލްމުގެ ކާސްޓުގައި ތާބޫ، ދިޝާ ފަޓްނީ، ސުނީލް ގްރޯވާ، އާސިފް ޝެއިޚް، ޝުރާބް ޝުކްލާ، ޝަރަތު ސަކްސޭނާ، ޝަޝަންކު އަރޯރާ އަދި އަނަންތު ވިދާތު ޝަރުމާ ހިމެނެ އެވެ.\nސަލްމާން ހާން ޕްރިޔާންކާ ޗޯޕްރާ ކެޓްރީނާ ކައިފް\nސަލްމާނާއި ރުޅިވާން ނިންމީ ކެޓުރީނާ


13 aharu kujjaage postmortem hedhumah hashigandu adhives nufonuvaa\n13 އަހަރު ކުއްޖާގެ ޕޯސްޓްމޯޓަމް ހެދުމަށް ހަށިގަނޑު އަދިވެސް ނުފޮނުވާ\nރަހީނުކޮށް މަރާލައިފައިވާ 13 އަހަރުގެ ކުއްޖާގެ ޕޯސްޓްމޯޓަމް ހަދަން ހަށިގަނޑު އަދިވެސް ރާއްޖެއިން ބޭރަށް ފޮނުވާފައި ނުވާ ކަމަށް ފުލުހުން ބުނެފި އެވެ.\nއަވަސް އިން މިއަދު ދެންނެވި ސުވާލަކަށް ޖަވާބު ދެއްވަމުން ފުލުހުންގެ މީޑިއާ އޮފިސަރު ވިދާޅުވީ މަރާލާފައި އޮއްވާ ފެނުނު ކުއްޖާގެ ޕޯސްޓްމޯޓަމް ހެދުމަށް ހަށިގަނޑު ރާއްޖެއިން ބޭރަށް ފޮނުވުމަށް ކުރަންޖެހޭ މަސައްކަތްތައް ކަމާ ގުޅުންހުރި އިދާރާތަކާ ގުޅިގެން ކުރިއަށްދާ ކަމަށެވެ.\nއޮފިސަރު ވިދާޅުވީ ޕޯސްޓްމޯޓަމް ހެދުމަކީ ރާއްޖެއިން ބޭރުން ކުރަންޖެހޭ ކަމަކަށްވެފައި އެކަމުގައި ފުރިހަމަ ކުރަންޖެހޭ ކަންކަން ފުރިހަމަކުރުމަށް ވަގުތު ނަގާ ކަމަށެވެ.\n"އަދި ކޮވިޑްގެ ހާލަތާއި ގުޅިގެން ވެސް އުދަނގޫ ތަކެއް އެބަހުރި. އެހެންނަމަވެސް ވީހާވެސް އަވަހަށް ޕޯސްޓްމޯޓަމް ހެދުމަށް މިދަނީ މަސައްކަތް ކުރަމުން،" އޮފިސަރު ވިދާޅުވި އެވެ.\nކުޑަކުއްޖާ ރަހީނު ކޮށްގެން ގެންގުޅުމަށް ފަހު އޭނާ މަރާލާފައި އެއްލާލާފައި އޮއްވާ ފެނުނީ މިމަހުގެ 22 ވަނަ ދުވަހުގެ ރޭ މެންދަމު ހުޅުމާލެ ދެވަނަ ފިޔަވަހީގެ މޫދުންނެވެ. މޫދުތެރޭ އޭނާ އޮތީ ފޮށިގަނޑެއްގެ ތެރޭގަ އެވެ.\nކުއްޖާގެ މަރާ ގުޅިގެން 17 އަހަރުގެ ދިވެހި ފިރިހެން ކުއްޖަކާއި 27 އަހަރުގެ ދިވެހި ފިރިހެނަކު ވަނީ ހައްޔަރުކޮށްފަ އެވެ. ހަތާވީސް އަހަރުގެ މީހާ އަކީ ނ. ލަންދޫ، ބަގީޗާގޭ، އިބްރާހިމް ޒިހާނެވެ. ހައްޔަރުކޮށްފައިވާ ދެ މީހުންނަކީ ވެސް ކުއްޖާގެ ދެ އެކުވެރިން ކަމަށްވެ އެވެ. މި ދެ މީހުންގެ ތެރެއިން 17 އަހަރުގެ ކުއްޖާގެ ބަންދަށް 15 ދުވަސް ކޯޓުން ވަނީ ޖަހައިދީފަ އެވެ. އަދި 27 އަހަރުގެ މީހާ ޝަރީއަތް ނިމެންދެން ބަންދުގައި ބެހެއްޓުމަށް ވެސް ކޯޓުން ވަނީ އަމުރުކޮށްފަ އެވެ.\nމި މައްސަލަ ފުލުހާއި ހިއުމަން ރައިޓްސް ކޮމިޝަންގެ އިތުރުން މަޖިލީހުން ވެސް ދަނީ ބަލަމުންނެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް ހުޅުމާލެ + އެޗްއާރްސީއެމް މިނިސްޓްރީ އޮފް ޖެންޑާ އެންޑް ފެމިލީ\nރާއިފްގެ މަރު: ހައްޔަރުކުރީ ކުށުގެ ރެކޯޑް އޮތް ޒިހާން


ވަގުތީ (2 އަހަރުދުވަހަށް)\nމަސައްކަތް ކުރްންޖެހޭ ގަޑި:\n1- މޯލްޑިވްސް ޕޮލިޓެކްނިކްގެ ކޮމްޕިއުޓަރ ނެޓްވޯކް ރަގަޅަށް ބެލުމާއި ސަރވަރއަށް ދިމާވާ މައްސަލަތައް ދެނެގަނެ ހައްލުކޮށް ރަގަޅަށް ބެލެހެއްޓުން.\n2- މޯލްޑިވްސް ޕޮލިޓެކްނިކްގެ ނެޓްވޯކް އިންފްރަރ ސްޓްރަކްޗަރ ޕްލޭންކޮށް އަޕްގްރޭޑް ކުރުން. މީގެ އިތުރުން ފަޔަރވޯލް އަދި ގުޅުންހުރި އެހެނިހެން އައިޓީ އާލާތްތައް ބަލާ ރަނގަޅުކުރުން.\n3- މޯލްޑިވްސް ޕޮލިޓެކްނިކްގެ އައިޓީ އިންފްރަރ ސްޓްރަކްޗަރ ރަނގަޅުކުރުން.\n4- މޯލްޑިވްސް ޕޮލިޓެކްނިކްގެ ނެޓްވޯކް މޮނިޓަރކޮށް ސާރވަރގެ ބެކްއަޕްތައް ނެގުން.\n5- ކޮމްޕިއުޓަރުތަކުގެ ސޮފްޓްވެއަރތައް އަޕްގްރޭޑް ކުރުމާއި، ވައިރަސްއިން ސަލާމަތްކޮށްދިނުމާއި، ސޮފްޓްވެއަރ އިންސްޓޯލްކޮށް ބެލެހެއްޓުން.\n6- އޮފީހުގެ މަސައްކަތްތައް ތަރައްގީކޮށް ކުރިއެރުވުމަށްޓަކައި އޮފީހުގެ މަސައްކަތުގައި ބޭނުންކުރާ ކޮމްޕިއުޓަރ ޕްރޮގްރާމުތައް ބޭނުންކުރާނެގޮތުގެ ބޭސިކް ދަސްކޮށްދިނުން.\n7- މޯލްޑިވްސް ޕޮލިޓެކްނިކްގެ ވެބްސައިޓް އިތުރަށް ތަރައްޤީކޮށް އަދި އިތުރަށްޖެހޭ މައްސަލަތައް ހައްލުކުރުން.\nއިންފޮރމޭޝަން ޓެކްނޮލޮޖީ އާއި ގުޅޭ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުން.\n· މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވެލް ކަނޑައަޅާފައިވާ، ރާއްޖެއިން ބޭރުގެ މަތީ ތައުލީމުދޭ މަރުކަޒަކުން ދޫކޮށްފައިވާ ތައުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ،ނުވަތަ ކޯސްފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ.\nމަތީ ތައުލީމީ ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ތައުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ، ނުވަތަ ކޯސްފުރިހަމަކުރިކަމުގެ ލިޔުމުގެ ކޮޕީ.\nމަޤާމަށް އެދި ހުށަހަޅާ ތަކެތި ހުށަހަޅާނީ 26 ސެޕްޓެމްބަރ 2019 ވަނަ ދުވަހުގެ 14:00 ގެ ކުރިން، މޯލްޑިވްސް ޕޮލިޓެކްނިކްއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 29 ސެޕްޓެމްބަރ 2019 އާއި 17 އޮކްޓޫބަރ 2019 އާ ދެމެދު، މޯލްޑިވްސް ޕޮލިޓެކްނިކްގައެވެ.


Brahmastra ge digital premier aa Karan dhekolhu | Mihaaru\n"ބުރައްމަސްތުރާ" ގެ ޑިޖިޓަލް ޕްރިމިއާއާ ކަރަން ޖޯހަރް ދެކޮޅު\n24 ނޮވެމްބަރ 2020 - 08:16\nކަރަން ޖޯހަރްގެ ދަރުމާ ޕްރޮޑަޝަނުން ހަދަން ފެށި ފިލްމުތަކުގެ ތެރެއިން މިހާތަނަށް އެންމެ ބޮޑަށް ދިގުލައިގެން ގޮސްފައިވާ ފިލްމު "ބުރައްމަސްތުރާ" ގެ ޑިޖިޓަލްކޮށް ޕްރިމިއާކުރަން ޑިޒްނީ ޕްލަސް ހޮޓްސްޓާ އިން ހުށަހެޅުމުން ކަރަން އެކަން ގަބޫލުނުކޮށް ދޫކޮށްލައިފި އެވެ.\nއަޔާން މުކަރްޖީ ޑައިރެކްޓްކުރާ މި ފިލްމަކީ އެކްޝަން ފެންޓަސީއެކެވެ. "ބުރައްމަސްތުރާ" އަކީ އަޔާން ޓްރިލޮޖީއެއްގެ ގޮތުގައި ގެނެސްދޭން ނިންމާފައިވާ ފިލްމުގެ ފުރަތަމަ ބައެވެ. މި ފިލްމު އެންމެ ފުރަތަމަ ސިނަމާތަކަށް ގެންނާނެ ކަމަށް އިއުލާންކުރީ އޮގަސްޓް 15، 2018 ގަ އެވެ. ނަމަވެސް ފިލްމުގެ ވަރަށް ބޮޑަށް ދިގުލައިގެން ގޮސްފައި ވަނިކޮށް، އެންމެ ފަހުން ފިލްމު ރިލީޒްކުރާނެ އާ ތާރީހަކަށް ނިންމާފައި އޮތީ އަންނަ މަހުގެ4އެވެ.\nއެކަމަކު އަދިވެސް "ބުރައްމަސްތުރާ" ގެ ޝޫޓްކުރަން ޖެހޭ މަންޒަރުތަކެއް ހުރުމާއި ވީއެފްއެކްސްގެ ބޮޑެތި މަސައްކަތްތައް ވެސް ނުނިމި ހުރުމުން މި ފިލްމު މި އަހަރު ރިލީޒްވުމުގެ އެއްވެސް އުންމީދެއް ނެތެވެ.\nAyan Mukherjige "Brahmastra" kurukuran edhijje https://t.co/ZKwIQE5M1P\n— Adhushan (@Adhushan1) November 23, 2020\nބޮލީވުޑް ހަންގާމާ އިން ބުނިގޮތުގައި ފިލްމު ވަރަށް ބޮޑަށް ދިގުލައިގެންދާތީ އޭގެ ޕްރޮޑަކްޝަން ހައުސްއެއްގެ ގޮތުގައި ހިއްސާވާ ފޮކްސް ސްޓާ ސްޓޫޑިއޯ އަށް ވެސް ޑިޒްނީ ޕްލަސް ހޮޓްސްޓާ އިން ވަނީ ޑިޖިޓަލް ޕްރިމިއާ ހުށަހަޅައިފަ އެވެ. ނަމަވެސް ކަރަން ހުރީ އެކަމާ ރުހޭ ގޮތަކަށް ނޫނެވެ.\nމީޑިއާތަކުން ބުނީ "ބުރައްމަސްތުރާ" އަކީ ބޮޑު ބަޖެޓަކުން ހަދާ ވަރަށް އުންމީދީ ބޮޑު ފިލްމަކަށްވެފައި، މީގައި ވަރަށް އާދަޔާހިލާފު ވީއެފްއެކްސް ވެސް ހުންނާނެތީ މިއީ ބޮޑު ސްކްރީނުގައި ބެލުންތެރިން ތަޖުރިބާކުރަން ޖެހޭ ޒާތުގެ ފިލްމެކެވެ. އެހެންވެ ޑިޖިޓަލްކޮށް ފިލްމު ގެނެސްދޭކަށް ކަރަން ބޭނުމެއް ނޫނެ އެވެ.\n"ބުރައްމަސްތުރާ" ވާނުވާގައި އޮތް އިރު، ދާދި ފަހުން ފޮކްސް ސްޓާ އިން ވަނީ ފިލްމުގެ ޑްރާފްޓް ކަޓެއް ދައްކައިލި އިރު، އެ ދިގުކަމުން ފިލްމުން ގާތްގަނޑަކަށް 25-30 މިނިޓް އުނިކުރަން ވެސް އެދިފަ އެވެ. އެކަމަކު އަޔާން ހުރީ އެކަމާ ރުހޭ ގޮތަކަށް ނޫނެވެ.\nއަޔާން އަކީ "ޔެ ޖަވާނީ ހެ ދީވާނީ" އާއި "ވޭކް އަޕް ސިދު" ގެނެސްދިން ޑައިރެކްޓަރެވެ.\n"ބުރައްމަސްތުރާ" ގެ މައި ކާސްޓްގައި ހިމެނެނީ ރަންބީރް ކަޕޫރާއި އާލިއާ ބަޓާއި އަމީތާބް ބައްޗަނާއި ޑިމްޕަލް ކަޕާޑިއާ އާއި ނާގުރްޖުނާ އަކިނޭނީ އާއި މޯނީ ރޯއި އެވެ. މީގެ ހާއްސަ ފެނިލުކަމުން ޝާހްރުކް ޚާން ވެސް ފެންނާނެ އެވެ.\nބޮލީވުޑް އަމީތާބް ބައްޗަން ރަންބީރް ކަޕޫރު ޑިމްޕަލް ކަޕާޑިއާ ބޮލީވުޑް ފިލްމު ސިނަމާ ސްޓްރީމިން ޓީވީ


Home Stay Tourism Raajjey Gai Fashaifi – adduLIVE\nހޯމް ސްޓޭ ޓޫރިޒަމް ރާއްޖޭގައި ފަށައިފި\nJan 01, 2022, 17:59 ހަސަން ރަޝީދު\nދިއްގަރުގައި ހޯމްސްޓޭ ޓޫރިޒަމް ތައާރަފްކޮށް ފަތުރުވެރިންނަށް މަރުހަބާ ކިޔުމުގެ ތެރެއިން / ފޮޓޯ: ރާއްޖެ ޓީވީ\nހޯމް ސްޓޭ ޓޫރިޒަމް ރާއްޖޭގައި މިއަދު ފަށައިފި އެވެ.\nޑޮމެސްޓިކް ޓޫރިޒަމްގެ އާ ޕްރޮޑަކްޓް، ހޯމް ސްޓޭ މިއަދު ފަށާފައިވަނީ މ.ދިއްގަރުގަ އެވެ. އެ ރަށަށް ޒިޔާރަތް ކުރި އެންމެ ފުރަތަމަ ހޯމް ސްޓޭގެ ޓޫރިސްޓުންނަށް ވަނީ ހޫނު މަރުހަބާއެއް ކިޔާފަ އެވެ.\nހޯމް ސްޓޭ ޓޫރިޒަމް ފެށުމުގެ ގޮތުން ބޭއްވި ރަސްމިއްޔާތުގައި ޓޫރިޒަމް މިނިސްޓަރު އަބްދުﷲ މައުސޫމް ވަނީ ދިއްގަރުގައި ހޯމް ސްޓޭ ޓޫރިޒަމް ގެންދިޔުމުގެ ހުއްދަ ދިއްގަރު ކައުންސިލާއި ރަސްމީކޮށް ހަވާލުކޮށްފަ އެވެ.\nމީގެކުރިން "ރާއްޖެޓީވީ" ގައި ވާހަކަދައްކަމުން މައުސޫމް ވިދާޅުވީ މި ޕްރޮޑަކްޓުން މުޅި ރަށަށް އިގްތިސާދީ ގޮތުން ބޮޑު ބަދަލެއް ގެންނާނެ ކަމަށާއި އަދި މީހުންނަށް މުއްސަނދިކަން ލިބިގެންދާނެ ކަމަށެވެ.\n"މަސް ނިންމާލާއިރު ބޯހާސްކަން ނާންނަވަރަށް ފައިސާ ލިބޭނެ ގޮތެއް ހޯދަންޖެހޭނެ. ދިވެހިރާއްޖެ އިރާދަކުރެއްވިއްޔާ މުއްސަނދި ވެވޭނެ. އެއް މިސާލެއް ދަންނާވަން، ފަތުރުވެރިކަން ބޯކޮށް އޮތް ހިސާބެއްގައި ފަރުމަސް ކިލޯއެއް 45 ރުފިޔާ އަށް 40 ރުފިޔާ އަށް ވިއްކޭނެ. ފަތުރުވެރިކަން ދަށް ހިސާބުތަކުގައި ފަރުމަސް ކިލޯއެއް 30 ނުވަތަ 25 ރުފިޔާއަށް، އެއީ މި ދެންނެވި ތަފާތު" މައުސޫމް ވިދާޅުވި އެވެ.\nރަނގަޅު ފިޔަވަޅުތަކެއް ނޭޅިއްޖެނަމަ ހޯމް ސްޓޭއަކީ މުޖުތަމައަށް ނުރައްކަލަކަށް ވެދާނެ ކަމަށް ބައެއް ފަރާތްތަކުން ބުނާއިރު މައުސޫމް ވިދާޅުވީ ފަތުރުވެރިންނަކީ ވެސް އިންސާނުން ކަމަށާއި އޭގެތެރެއިން ގިނަ މީހުން ރަނގަޅުވާނެ ކަމަށެވެ. އަދި އިންތަކާއި މިންތައް ބުނެލުމުން ފަތުރުވެރިން އެއަށް ކަމޭހިތާނެ ކަމަށާއި ރާއްޖޭގެ ގިނަ ކައުންސިލުތަކުގައި މިހާރު ތިބީ ޓޫރިޒަމަށް އަހުލުވެރި ފަރާތްތަކެއް ކަމުން އެ ފަރާތްތަކަށް ވަރަށް ބޮޑު އިތުބާރެއް އެބައޮތް ކަމަށްވެސް މައުސޫމް ވިދާޅުވި އެވެ.


Dharifulhu Jumal aa eku Nimal ge haassa film eh | Mihaaru\nޖުމަލް އާއި ނިމާލް: އެކުގައި ފިލްމަކުން އަންނަ އަހަރު ފެންނާނެ.\nދަރިފުޅު ޖުމަލްއާ އެކު ނިމާލްގެ ހާއްސަ ފިލްމެއް\n22 އޯގަސްޓް 2016 - 06:30\nނިމާލް ބުނީ އޭނާ އަލަށް ޑައިރެކްޝަން ހަދާ ފިލްމުގައި ފެނިގެން ދާނީ ދަރިފުޅު ޖުމަލްގެ ބައްޕަގެ ރޯލުން ކަމަށް\n"ވާށޭ މަށާއެކީ" ބެލި މީހުންގެ ހަނދާނުގައި ހަމަ ގައިމު ވެސް އެ ފިލްމުގެ ވަރަށް ހާއްސަ މަންޒަރެއް ހަނދާން ހުންނާނެ އެވެ.\nހީވެސް ނުކޮށް ހުއްޓައި އަންނަ އެ މަންޒަރުގައި މަޝްހޫރު އެކްޓަރު/ޑައިރެކްޓަރު އަހުމަދު ނިމާލާއި އެ ފިލްމުގެ ލީޑް އެކްޓަރު ޖުމައްޔިލް ނިމާލް (ޖުމަލް) ކުއްލިއަކަށް ރެސްޓޯރަންޓެއްގެ ތެރެއިން ދިމާވެ އެވެ. އަދި އެ މަންޒަރުގައި ވަރަށް ހައިރާންވެފައި ޖުމަލް، ނިމާލާ ދިމާއަށް ބަލަން ހުރެ "ބިރު ކުޑަ އަލީއޭ" ބުނެ މުހާތަބު ކުރެ އެވެ.\nރައްދުގައި ވަރަށް ރުންކުރުވެފައި ނިމާލު ޖުމަލް އާ ދިމާއަށް ބުނަނީ ކަލޭގެ ބަފައާ އަހަރެން ވައްތަރީ ހެއްޔެވެ؟ އެ ސުވާލަށް މިހާރު ދޭން އޮތް ޖަވާބަކީ އާއެކެވެ.\n"ވާށޭ މަށާއެކީ" ގައި ހިމެނޭ ނިމާލްގެ އެ ހާއްސަ ފެނިލުމާ އެކު، ނިމާލާއި ޖުމަލްގެ ވެސް ފޭނުން އުންމީދު ކުރާނެ އެއް ކަމަކީ ދެ މީހުން އެކުގައި ސްކްރީނުން ހަގީގީ ބައްޕަ/ދަރިފުޅުގެ ރޯލުން ފެނުމެވެ. އެ ދުވަސް މިހާރު އޮތީ މާ ދުރަކު ނޫނެވެ.\nޑައިރެކްޓަރު ނިމާލް: ދަރިފުޅު ޖުމަލް ހިމަނައިގެން ދެވަނަ ފިލްމެއް ހަދަން އަންނަނީ ތައްޔާރުވަމުން.\nނިމާލް މިހާރު އަންނަނީ ދަރިފުޅު ޖުމަލް ލީޑް ރޯލަށް ލައިގެން ވަރުގަދަ ފިލްމެއް ހަދަން ތައްޔާރުވަމުންނެވެ.\nޖުމަލް ފިލްމީ ދާއިރާ އަށް ތައާރަފުވީ ބައްޕަ 2014 ގައި ގެނެސް ދިން "އަނިޔާ" އިންނެވެ. އެ ފިލްމަށް ފަހު، އޭނާއަކީ މިހާރު ފިލްމީ ދާއިރާގައި ހުރި އެންމެ އުންމީދީ އެކްޓަރެވެ.\nނިމާލް ބުނީ ޖުމަލް ވަރަށް ތަފާތު ދެ ކެރެކްޓާއަކުން ފެނިގެންދާ ފިލްމުގެ ސްކްރީންޕްލޭ މިހާރު އޮތީ އެއްކޮށް ނިމިފައި ކަމަށެވެ. އަދި އަންނަ އޮކްޓޯބަރު ހިސާބުގައި ފިލްމުގެ ޝޫޓިން ފެށޭތޯ ވެސް އަންނަނީ ބަލަމުންނެވެ.\n"ސްކްރިޕްޓް މިހާރު އޮތީ ނިމިފައި. ދެން އިތުރަށް އޭތި ފުރިހަމަކޮށްލަން ކުރަން ޖެހޭ ކުދިކުދި ބައެއް ކަންކަން މި ދުވަސްކޮޅު މިހާރު ކުރިއަށް ދަނީ،" ޒުވާނުންގެ ތެރޭގައި ހިނގާ ހާދިސާތަކެއްގެ މައްޗަށް ނިމާލް އަމިއްލަށް ލިޔެފައިވާ ސްކްރީންޕްލޭއާ ބެހޭ ގޮތުން ނިމާލް ބުންޏެވެ.\nއޭނާ ބުނީ އަދި ވަކި ނަމެއް ހަމަޖައްސައިފައި ނުވާ ފިލްމުގެ ސްކްރީންޕްލޭ ލިޔުނީ ވެސް ސިކުނޑީގައި ޖުލަމް ބައިންދައިގެން ކަމަށެވެ.\nޖުމަލް: "އަނިޔާ" އަށް ފަހު ބައްޕަގެ ދެވަނަ ޑައިރެކްޝަނަކުން ވެސް ފެންނާނެ.\n"އަހަރެން ބުނާނީ ޖުމަލްގެ އަނެއްކާ ވެސް ވަރަށް ތަފާތު ކެރެކްޓާތަކެއް މި ފިލްމުން ފެނިގެން ދާނޭ،" ނިމާލް ބުންޏެވެ. "އަދި ފިލްމުން ޖުމަލްއާ އެކު އަހަރެން ވެސް ފެނިގެން ދާނެ. އެންމެ ގާތީ ބައްޕަގެ ރޯލުން ފެނުން. ބެލުންތެރިންނަށް އަހަރެމެން ދެ މީހުން އަދި އެގޮތަށް ފިލްމަކުން ފެނިފައެއް ނުވާނެ. އެހެންވެ އެ ވެސް ބެލުންތެރިންނަށް ތަފާތަކަށް ވާނެ."\nމި ފިލްމުގެ ބަތަލާއަކަށް ނިމާލް ނަގަން ބޭނުން ވަނީ އަޒޫ އެވެ. އަދި އަލީ ޝަމީލް ވެސް މުހިއްމު ރޯލެއް ކުޅޭނެ އެވެ.\n"އަޒޫ ބަތަލާއަކަަށް ލާން ބޭނުން ވަނީ. އެއީ ހަމަ ފުރަތަމަ ޗޮއިސް. އަޒޫ ގެނެވޭ ގޮތް ނުވެއްޖިއްޔާ ދެވަނަ ބަތަލާއަކާ ދޭތެރޭ ވިސްނާނީ ވެސް،" ބޮޑު ބައި އަތޮޅުތެރޭގެ ރަށެއްގައި ޝޫޓް ކުރާ ފިލްމާ ބެހޭ ގޮތުން ނިމާލް ބުންޏެވެ.\nއޭނާ ބުނީ އޮކްޓޯބަރު މަހުގެ ތެރޭގައި ފިލްމުގެ ޝޫޓިން ފެށިއްޖެ ނަމަ އަންނަ އަހަރު ކުރީކޮޅު ފިލްމް ސްކްރިނަށް ގެނެވޭނެ ކަމަށެވެ.\nޖުމަލްގެ ފުރަތަމަ ފިލްމް "އަނިޔާ" ގެ ޓްރެއިލާ\n"އެކަމަކު ޖުމަލް މިހާރު ރެޑީވޭ އެބަ ޑާކް ރެއިންގެ ފިލްމަކަށް ވެސް. އެހެންވެ އޭގެ މަސައްކަތް ނިމެންވާ އިރަށް މި ފިލްމުގެ މަސައްކަތް ފަށަން ތައްޔާރުވެގެން ހުންނާނީ." ނިމާލް ބުންޏެވެ.\nއޭނާ ދޭ ޔަގީން ކަމަކީ އަންނަ އަހަރު ދަރިފުޅާ އެކު ސްކްރީނުން ފެންނާނެ ކަމެވެ. އިންތިޒާރުކޮށްލަމާ ހިނގާށެވެ.


Jaluthakuge library ah 2000 foiy hadhiyaa koffi\nޖަލުތަކުގެ ލައިބްރަރީއަށް ހޯމް މިނިސްޓަރު ފޮތް ހަދިޔާ ކުރައްވަނީ -- ފޮޓޯ: ހޯމް މިނިސްޓްރީ\nޖަލުތަކުގެ ލައިބްރަރީއަށް ފޮތް ހަދިޔާ ކުރުމުގެ ފުރުސަތު ދިނުމަށް ހޯމް މިނިސްޓްރީން ކުރިއަށް ގެންދިޔަ ހާއްސަ ޕްރޮގްރާމުގެ ދަށުން 2000 އެއްހާ ފޮތް ލިބިފައިވާ ކަމަށް އެ މިނިސްޓްރީން ބުނެފިއެވެ.\nއެ މިނިސްޓްރީގެ ކޮމިއުނިކޭޝަންސް ޑިރެކްޓަރު ހަފްސީ އަބްދުﷲ ވިދާޅުވީ، މިމަހުގެ 25 ގައި ފޮތް ހަދިޔާ ކުރުމަށް ކުރިއަށް ގެންދިޔަ ޕްރޮގްރާމު ނިމުނު ނަމަވެސް އަދިވެސް ގިނަ ބަޔަކު ފޮތް ހަދިޔާ ކުރަމުން އަންނަ ކަމަށެވެ. އަދި ފޮތް ހަދިޔާ ކުރުމުގެ ފުރުސަތު އަދިވެސް އޮތްކަން ފާހަގަކުރައްވާ ހަފްސީ ވިދާޅުވީ، ހަދިޔާ ކުރަން ބޭނުންވާ ފޮތް މޯލްޑިވްސް ކަރެކްޝަންސްއާ ހަވާލުކުރެވޭނެ ކަމަށެވެ.\nއެ ޕްރޮގްރާމުގެ ދަށުން ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހުމަދާއި ހޯމް މިނިސްޓަރު އިމްރާން އަބްދުﷲގެ އިތުރުން ހެރިޓޭޖް މިނިސްޓަރު ޔުމްނާ މައުމޫން އާއި ޓޫރިޒަމް މިނިސްޓަރު އަލީ ވަހީދު ވެސް ވަނީ ފޮތް ހަދިޔާ ކުރައްވާފައެވެ. އަދި ބައެއް ޖަމިއްޔާތަކުގެ އިތުރުން ސްކޫލުތަކުން ވެސް ފޮތް ހަދިޔާކޮށްފައިވެއެވެ.\nޖަލުތަކަށް ފޮތް ހަދިޔާކޮށް ގައިދީން ރިހެބިލިޓޭޓް ކުރުމަށް ކުރާ މަސައްކަތްތަކަށް އާއްމުންގެ އެއްބާރުލުން ވަރަށް ބޮޑަށް ބޭނުންވާ ކަމަށް ހަފްސީ ވިދާޅުވިއެވެ.\nއެ ޕްރޮގްރާމުގެ ސަބަބުން ގައިދީން އަނބުރާ މުޖުތަމައަށް ނިކުންނައިރު މުޖުތަމައުގެ ތެރެއިން ހެޔޮ ބަދަލެއް ފެނިގެންދާނެ ކަމަށް އުއްމީދު ކުރައްވާ ކަމަށް ހޯމް މިނިސްޓަރު އިމްރާން އަބްދުﷲ ވެސް ވަނީ ވިދާޅުވެފަ އެވެ.\nހޯމް މިނިސްޓްރީ ފޮތް ގައިދީން


Salman aai John ge kurimathilu meh anna mahu | Hurihaa.mv\nސަލްމާނާއި ޖޯންގެ ކުރިމަތިލުމެއް އަންނަ މަހުގައި\nPublished on 13 Oct 2021, 06:10\nސަލްމާން ޚާންގެ ފިލްމުގެ ޕޯސްޓަރާއި ޖޯންގެ ފިލްމުގެ ޕޯސްޓަރު.\nބޮލީވުޑްގެ މަޝްހޫރު ދެ ތަރިން ކަމަށްވާ ސަލްމާން ޚާނާއި ޖޯން އަބްރަހަމްގެ ފިލްމު އެދުވަހެއްގައި ސިނަމާތަކަށް ގެނައުމަށް ނިންމައިފި އެވެ.\nއެގޮތުން ސަލްމާން ޚާނާއި ޅިޔަނު އާޔޫޝް ޝަރްމާ އެކުގައި ކުޅުނު "އަންތިމް: ދަ ފައިނަލް ޓްރުތު" އަންނަ މަހުގެ 26 ގައި ސިނަމާތަކުގައި އެޅުވުމަށް ނިންމާފައިވާއިރު، ޖޯން އަބްރަހަމްގެ "ސަތިއަމޭވް ޖަޔަތޭ 2" ސިނަމާތަކަށް ގެންނަން ނިންމާފައި އޮތީ ވެސް ހަމަ އެ ތާރީހުގަ އެވެ.\nމަހޭޝް މަންޖްރޭކަރް ޑައިރެކްޓް ކޮށްފައިވާ "އަންތިމް: ދަ ފައިނަލް ޓުރުތު" ޕޯސްޓަރަކާއި ލަވައެއްވެސް މިދިޔަ މަހުގެ ތެރޭގައި ވަނީ ބެލުންތެރިންނަށް ދައްކާލާފަ އެވެ.\nމި ފިލްމަކީ 2018 ގެ މަރާޓީ ފިލްމު "މުލްޝީ ޕެޓާން" އަސްލަކަށް ބަލައިގެން ހަދާފައިވާ އެއްޗެކެވެ.\nޖޯންގެ "ސަތިއަމޭވް ޖަޔަތޭ 2" އަކީ ކޮވިޑާ ގުޅިގެން ރިލީޒްކުރާ ތާރީހު އެކި ފަހަރު މަތިން ބަދަލުކޮށްފައިވާ ފިލްމެކެވެ. އެގޮތުން އަންނަ މަހުގެ 26 ވަނަ ދުވަހު ސިނަމާތަކުގައި ފިލްމު ރިލީޒް ކުރުމަށް ނިންމީ މިދިޔަ ހަފްތާގެ ތެރޭގަ އެވެ.\nމި ފިލްމަކީ ޖޯންއާ އެކު ޑައިރެކްޓަރު މިލަޕް މިލަން ޒަވޭރީ 2018 ގައި ގެނެސްދިން "ސަތިއަމޭވް ޖަޔަތޭ" ގެ ދެވަނަ ބަ އެވެ.\nސަލްމާނާއި ޖޯން އަލުން ބޮކްސް އޮފީހުގައި ކުރިމަތިލުމަކަށް ދިއުމަކީ ދެ ފިލްމުގެ ވާދަވެރިކަން ބޮޑުވާނެ ކަމެކެވެ.\nމީގެ އިތުރުންވެސް ޖޯން އާއި ސަލްމާންގެ އިތުރު ފިލްމުތަކެއްވެސް ކުރިއަށް އެބަހުއްޓެވެ އެވެ.\nބޮލީވުޑް މުނިފޫހިފިލުވުން ސަލްމާން ޚާން ޖޯން އަބްރަހަމް


BREAKING : Dhidhdhoo In Fassivi Meehun Ge Adhadhu 79 Ah Araifi - Vaguthu\nދިއްދޫ އިން ފައްސިވި މީހުންގެ އަދަދު 79 އަށް އަރައިފި\nހއ. ދިއްދޫ އިން ހާލުދެރަވި ކޮވިޑް ބަލި މީހާ ފުރުވާލަނީ-- ވަގުތު އިމޭޖެސް: ސައިފް\nހއ.ދިއްދޫ އިން ކޮވިޑް-19 އަށް ފައްސިވި މީހުންގެ އަދަދު 79ށް އަރައިފިއެވެ.\nދިއްދޫ ހޮސްޕިޓަލުން ބުނެފައިވާ ގޮތުގައި މިއަދު އެރަށުން އަލަށް ފައްސިވި 14 މީހުންނާއި އެކު ޖުމްލަ އަދަދު ވަނީ 79ށް އިތުރުވެފައެވެ. މީގެ ތެރޭގައި އެރަށުން ނެގި ރެންޑަމް ސާމްޕަލްތަކުގެ ތެރެއިން ތިން މީހެއްގެ ސުންކު ވެސް ކޮވިޑަށް ފައްސި ވެފައިވާކަން ފާހަގަކޮށްލެވެއެވެ.\nފައްސިވި މީހުންގެ ތެރޭގައި ފްލޫ ކްލިނިކަށް ދައްކައިގެން ފައްސިވި މީހަކާއި ކަރަންޓީނުގައި ތިބި4މީހަކު ހިމެނެއެވެ. އެރަށުން ފައްސިވި މީހުންގެ ފަރާތުން 71 ޑައިރެކްޓު ކޮންޓެކްޓުން މިހައިތަނަށް ވަނީ ދެނެގަނެވިފައެވެ.\nދިއްދޫގައި ހަލުވިކަމާއި އެކު ކޮވިޑް ފެތުރެމުން އަންނަ މި ދަނޑިވަޅުގައި އެރަށަށް އަރާ ފޭބުން ވަނީ މަނާ ކޮށްފައެވެ. ދިއްދޫގެ 200ށް ވުރެން ގިނަ ގެތަކާއި ފްލެޓުތައް މިހާރު ކަރަންޓީނު ކޮށްފައި ވާއިރު ރަށުގައި ވައިރަސް ފެތުރުން ހުއްޓުވުމަށް ހަރުކަށި ފިޔަވަޅުތަކެއް ވެސް ދާދި ފަހުން ވަނީ އަޅާފައެވެ.\nރަށުގައި އެޅި ފިޔަވަޅުތަކުގެ ތެރޭގައި ފިހާރަތައް ވަކި ގަޑިއެއްގައި ހުޅުވުމާއި ވެހިކަލްތައް ދުއްވުމަށް ވަކި ގަޑިތަކެއް ކަނޑައެޅުމުގެ އިތުރުން އެނޫން ވެސް ގިނަ ފިޔަވަޅުތަކެއް އަޅާފައިވާކަން ފާހަގަކޮށްލެވެއެވެ.\nދިއްދޫ އިން ފައްސިވި 79 މީހުންގެ ތެރެއިން ދެ މީހެއްގެ ހާލު ސީރިއަަސްވެ ށ. އަތޮޅު ކޮވިޑް ފެސިލިޓީ އަށް ވަނީ ގެންގޮސްފައެވެ. ހއ. އިހަވަންދޫގައި ކޮވިޑް ފެސިލިޓީ އެއް ސަރުކާރުން ގާއިމު ކުރި ނަމަވެސް، އެތަނުގައި ޑޮކްޓަރުންނާއި ނަރުހުން ނެތުމުގެ ސަބަބުން އަތޮޅުގެ ރައްޔިތުންނަށް އެ ފެސިލިޓީގެ ބޭނުން ކުރުމަށް މަގުފަހި ވެފައެއް ނުވެއެވެ.


ގޭގައި ޕިއްޒާ ހޫނުކުރާނެ ރަނގަޅު ގޮތަކީ ކޮބާ؟ | Jazeera\tގޭގައި ޕިއްޒާ ހޫނުކުރާނެ ރަނގަޅު ގޮތަކީ ކޮބާ؟ - Jazeera\nގޭގައި ޕިއްޒާ ހޫނުކުރާނެ ރަނގަޅު ގޮތަކީ ކޮބާ؟\nހުސައިން ނަޒީފް July 27, 2019 77 views0\nޕިއްޒާ އަކީ ދިވެހިންގެ ތެރޭގައިވެސް ވަރަށް އާންމުކޮސް ކައި އުޅޭ ލުއިކާނާގެ ބާވަތެކެވެ. ޕިއްޒާ ޑެލިވަރީ މާ ލަހުން ލިބޭނަމަ، މިއޮތީ ހަމަ ރެސްޓޯރެންޓުން ސާވްކުރާ ތާޒާ ޕިއްޒާގައި ދޭ ރަހަ، އޯޑަރުކޮށްގެން ލިބޭ ޕިއްޒާގައިވެސް ދޭނެ ގޮތެކެވެ.\nޕިއްޒާ ހޫނުކުރަން އެންމެ ރަނގަޅު ގޮތަކީ އުނދުން ބޭނުންކޮށްގެންނެވެ. ތަތްނުލަވާ ތަވާއެއް މެދު ގިނީގައި އުނދުން މައްޗަށް އުދާފައި، އޭގެ ތެރެއަށް ފެންފޮދެއް ބުރުއްސާލާށެވެ. އެއަށްފަހު ހޫނުކުރަން ބޭނުންވާ ޕިއްޒާ ފޮތިތައް ތަވާމައްޗަށް އަޅާފައި، ތަވާގައި މަތި އަޅާށެވެ. ކުޑަ އިރުކޮޅަކަށް ބެހެއްޓުމަށްފަހު އުނދުނުން ނަގާލާށެވެ.\nތަވާ މައްޗަށް ފެން އެޅުމަށްފަހު މަތި ޖެހުމަކީ ޕިއްޒާގެ ފުށްގަނޑު ނައަނދާނެހެން ޗީޒް ރަނގަޅަށް ވިރުވައިދޭ ގޮތެކެވެ. ޗީޒް މެލްޓްވުމަށްފަހު، ޕިއްޒާގައި ދޭނީ ހަމަ ދެންމެ ތައްޔާރުކުރި ތާޒާ ޕިއްޒާއެއްގައިވެސް ދޭނެ ރަހައެވެ.\nމައިކްރޯވޭވް ބޭނުންނުކުރަންވީ ކީއްވެ؟\nމައިކްރޯވޭވްގެ ތިން ފަރާތަކުންވެސް ކެއްކޭ ޓެކްނީކްގެ ސަބަބުން މުޅި ޕިއްޒާ އެކީގައި ހޫނުވެއެވެ. އޭގެ ނަތީޖާއެއްގެ ގޮތުން ޕިއްޒާ ފުށްގަނޑު މާބޮޑަށް މަޑުވެއެވެ. އެހެންކަމުން ޕިއްޒާ ހޫނުކުރުމަށް މައިކްރޯވޭވް ބޭނުންކުރުމަކީ އޭގެ އަސްލު ރަހަ ދަމަހައްޓައިދޭ ކަމެއް ނޫނެވެ.


BREAKING NEWS: 215 Kilo Masthvaathakehchaai Eku Hayyarukuri Meehunge Vanavaru Haamakoffi - Vaguthu\n215 ކިލޯގެ މަސްތުވާތަކެއްޗާއިއެކު ހައްޔަރުކުރި މީހުންގެ ވަނަވަރު ހާމަކޮށްފި\n215 ކިލޯ މަސްތުވާތަކެއްޗާއިއެކު ހައްޔަރުކުރި ރ. މަޑުއްވަރި، ފިނިފަރު، ޢަލީ ޝާކިރު (42އ) އާއި ރ. މަޑުއްވަރި، ފެހިއަލި، ނިމާލް ޢަބްދުލްޙާރިޘް (33އ)\n215 ކިލޯގެ މަސްތުވާތަކެއްޗާއިއެކު ހައްޔަރުކުރި މީހުންގެ ވަނަވަރު ފުލުހުން ހާމަކޮށްފިއެވެ.\nމި މައްސަލައާ ގުޅިގެން ހައްޔަރު ކޮށްފައި ވަނީ ރ. މަޑުއްވަރި، ފިނިފަރު، ޢަލީ ޝާކިރު (42އ) އާއި ރ. މަޑުއްވަރި، ފެހިއަލި، ނިމާލް ޢަބްދުލްޙާރިޘް (33އ) އެވެ.\nފުލުހުން ވިދާޅުވީ ދިވެހިރާއްޖެއަށް ކަނޑުމަގުން ގިނަ ޢަދަދެއްގެ މަސްތުވާތަކެތި އެތެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން އޮކްޓޯބަރ 15 ވަނަ ދުވަހު ފުލުހުންގެ ޑްރަގް އެންފޯސްމަންޓް ޑިޕާޓްމަންޓާއި ޑްރަގް އިންޓެލިޖެންސް ޔުނިޓާއި މެރިން ޕޮލިހާއި ރ.އަތޮޅު ފުލުހުންނާއި ފޮރެސިކް ފުލުހުން ގުޅިގެން ހިންގި އޮަޕަރޭޝަންގައި ފުލުހުންގެ ބެލުމުގެ ދަށަށް ގެނައި ދެ މީހުންގެ ބަންދަށް 15 ދުވަސް ކޯޓުން ދީފައިވާ ކަމަށެވެ.\nދިވެހިރާއްޖެއަށް މަސްތުވާތަކެތި އެތެރެކުރުން ހުއްޓުވުމަށް ފުލުހުން ކުރުމުންދާ މަސައްކަތްތަކުގެ ތެރެއިން ހިންގި މި އޮޕަރޭޝަންގައި ރާއްޖޭގެ ބައެއް ފަޅުރަށްރަށާއި ލޯންޗެއް ބަލައި ފާސްކޮށްފައިވާ ކަމަށް ފުލުހުން ވިދާޅުވިއެވެ.\nމަސްތުވާތަކެތި ހޯދާފައިވަނީ ރ. އަތޮޅުގެ ފަޅުރަށެއްގައި ފޮރުވާފައި ހުއްޓައެވެ. މި އޮޕަރޭޝަންގައި 215 ކިލޯގެ މަސްތުވާތަކެތި އަތުލައިގަނެފައިވެއެވެ.\nމި މައްސަލަ ފުލުހުން ގެންދަނީ ތަހުގީގު ކުރަމުން ކަމަށް ފުލުހުން ވިދާޅުވިއެވެ.\nއޮކްޓޯބަރ 19, 2021 12:45\nތި އަލީ ޝާކިރަކީ އަހަރުން ރަށު ވޭމަންޑޫ ކުއްޖަކާ ކައިވެނި ކޮށްގެން އުޅޭ މީހެއް . އޭނަ މިހާރު މަސްތުވާ އެއްޗިއްސާ އެކު ހައްޔަރު ކުރި އަދަދެއްވެސް ނޭނގެ ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ. މާދަން 300 ކގ އެތެރެ ކޮށްގެން ހައްޔަރު ކުރާ ތަންވެސް ދުނިޔެ ތިބި ބަޔަކަށް ފެންނާނެ . އެތެރެ ކުރާ އަދަދު ބޮޑުވި ވަރަކަށް ދޫކޮށްލުން އަވަސް ވާނެ\nއޮކްޓޯބަރ 19, 2021 19:15\nމިއަތޮޅުގެ އެއްމެމީހުން ނުބައިކަންތައް ކުރާރަށް\nތިޔަ މީހުންގެ ވަނަވަރު ހާމަކުރިނަމަވެސް ތިޔަ މީހުން ދޫކޮށްލާނެ. ކޮންމެވެސް ލޫޕްހޯލެއް ފެނޭތޯ މިހާރު ޕީޖީ ޝަމީމްދާނީ މަސައްކަތްކުރަމުން. ދެން ދޫކޮށްލާއިރަށް ބުނާނެ އިސްތިޢުނާފް ކުރާނަމޭ. އަނެއް ދުވަހު ބުނާނެ އިސްތިޢުނާފު ނުކުރަން ނިންމައިފީމޭ. ޝަމީމް އަދި މިސަރުކާރުގެ މަތިފަޑީގައި ގިނައިން ތިބީ މަސްތުވާތަކެތީގެ ނެޓްވޯކްގެ ބޮޑުން.\nނޮވެމްބަރު 4, 2021 12:44\nތިހައްޔަރުކުރިމީހުންނަކީ 215 ކިލޯގެ މަސްތުވާ ވާރުއެތެރެކުރެވޭ ވަރުފެންވަރުހުރި ބައެއްތޯ ބަލަންޖެހޭނެ އަދި ފަހަތުގާތިބިމީހުންދޫކޮއްލީކިވެގެންތޯ ؟ ލާނޗުފަޅުވެރިޔާ ދެކުރުން ހިފެހެއްޑީމާ ތިޔަހައްލުވީއެއްނޫ އަދި ތިކަމައްހަދާފައިވާޤަނޫގާ އެބުނާ ޒިންމާ އުފުލާބައި ކަޑަލަންޖެހެއެވެ އަސްލުވެރިންޒިންމާ ނަގަޤަނޫނެއްއޮތްނަށްޖެހޭ ؟


މުޣަލް އެމްޕަޔަރ -13 | Sandhaanu\nhttps://sandhaanu.today/15108/ އާއި ގުޅޭ..\nމުޣަލް ރަސްކަން އަރިއަޅާލައި ވެއްޓެމުންދާތަން ބަލަންހުރި އީރާނުގެ ނާދިރް ޝާހުވެސް ފުރުސަތުގެ ބޭނުން ހިފީ އޭގެ އެންމެ ފުރިހަމަ ގޮތުގައެވެ. އުތުރު އަދި ހުޅަނގު އުތުރުގެ ސަރަހައްދުތަކުގައި އެއްވެސް މިންވަރަކަށް މުޣަލްގެ ދިފާއެއް ނެތުމާއި އެ ސަރަހައްދާމެދު މާބޮޑު އަޅާލުމެއްވެސް ނެތި ދޫކޮށްލާފާ އޮތުމުން އެސަރަހައްދު ފަތަހަކުރުން ނާދިރު ޝާހަށް ވެގެންދިޔައީ ޣަނީމާ މުދަލެއް ލިބިގަތުންހާ ފަސޭހަކަމަކަށެވެ.\nޣަޒްނީ އާއި ކާބުލް އާއި އިންޑަސްކޯރުގެ ބައެއް ސަރަހައްދުތަކާއި އަދި 1738 ވަނަ އަހަރު ލާހޯރު ފަތަހަ ކުރެވުނީވެސް އެއްވެސް ބަޔަކާ ކުރިމަތިލުމެއް ނެތިއެވެ. މުޣަލްގެ އިއްޒަތްތެރިންނަށް ހޭވެރިކަންވީވެސް މިހިސާބަށް ކަންތައް ދިއުމުންނެވެ. އެހެންވީމާ ދެން އަވަސްވެގަތީ ދިއްލީ ސަލާމަތްކުރުމަށެވެ. އެހެންނަމަވެސް މިކަމުގައިވެސް އަމިއްލަ އެދުމުން ފޯވެފައި ތިބި ބޮޑުންނަށް އެއްބަސްވެވުމަކަށް ނާދެވުނެވެ. އެންމެފަހުން 1739 ވަނައަހަރު ފެބުރުއަރީ މަހުގެ ތެރޭގައި ދިއްލީވެސް ނާދިރު ޝާހުގެ ބާރުގެ ދަށަށް ދިޔައީއެވެ. އަދި މުޙައްމަދު ޝާހު އަސީރެއްގެގޮތުގައި ހައްޔަރުކޮށްގެން ގެންދިޔައީއެވެ. އަދި ދިއްލީ ހިފުމަށް ކުރި ހަނގުރާމައިގާ ނާދިރު ޝާހުގެ ބައެއް ސިފައިން މަރުވުމުގެ ބަދަލު ހިފުމެއްގެގޮތުން ތިރީސް ހާހަށްވުރެން ގިނަ ދިއްލީއަށް ނިސްބަތްވާ އާންމުރައްޔިތުން މަރާލިއެވެ. އަދި އެލަޝްކަރު ފައިބައިގެންދިޔައީ ދިއްލީ އެއްކޮށް ނޮޅާލުމާއެކު ކޯހީ ނޫރު އޭ ކިއުނު މަޝްހޫރު ޖަވާހިރާއި ޝަހުޖަހާންގެ ރާދައަސްދޫނި ފަތުގެ ތަޚްތުވެސް ހިފައިގެންނެވެ. އަދި ކާބުލް ހިމެނޭ ހުރިހާ ސަރަހައްދެއް ދޫކޮށް ފައިބަންވެސް މުޙައްމަދު ޝާހަށް އަމުރުކުރިއެވެ.\nނާދިރް ޝާހުގެ މި އަރައިގަތުން ހަގީގަތުގައިވެސް މުޣަލް އެމްޕަޔަރ ކުޑަކަކޫމައްޗަށް ތިރިކޮށްލުވިއެވެ. އަދި މަރާތުންގެ ދެކޮޅުވެރިކަންވެސް މެލްވާ އާއި ގުޖުރާތާއި ބުލްޑެލަޚަންދާއި އަދި އެ ސަރަހައްދުތަކުގެ އުތުރުގައިވާ އެންމެހާ ސަރަހައްދުތަކަށް ފެތުރިގެންފިއެވެ.\nއެންމެފަހުން މަރާތުންގެ ޗީފްމިނިސްޓރަކަށް ހުރި ( ޕެޝްވާ ) ބާލާޖީ ބާޖީ ރާއޯއަށް ގަވަރނަރކަން ދޭން ވެސް މަޖްބޫރު ވެއްޖެއެވެ. ކަޓޭހާރް ( ރޯހިލް ޚަންދު ) ގެ ސަރަހައްދު އަލީ މުޙައްމަދު ރުޚޭލާ އެވެ ކިޔުނު އެޑްވެންޗަރަކުގެ ބާރުގެ ދަށަށް ގެންގޮސްފިއެވެ. މިއިން އެއްވެސް ތަނެއް އަނބުރާ ފަތަހަކުރުމުގެ ގާބިލްކަން މުޣަލް އެމަޕަޔަރަށް ލިބިފައެއްނެތެވެ. ވިސްނާ ފިކުރުކުރާ ބަޔަކަށް ވަރަށްބޮޑު ޢިބުރަތެކެވެ. ކާބުލް ގެއްލުމުން ހުޅަނގު އުތުރުން އަރައިގަންނަ ދެކޮޅުވެރި ލަޝްކަރުތައް ހުއްޓުވުމުގެ މަގުތައް ބަންދުވެއްޖެއެވެ. ނާދިރު ޝާހުގެ ލަޝްކަރުގެ ބާރުގަދަ ލެފްޓިނެންޓްއެއް ކަމުގައިވާ އަޙުމަދު ޝާހު ދުއްރާނީގެ އަތްމައްޗަށް ޕަންޖާބު ހިގައްޖެއެވެ. 1747 ޖޫންގައި ނާދިރް ޝާހު އަވަހާރަވުމުން ކާބުލްގެ ރަސްކަމާ ހަވާލުވީވެސް އަޙުމަދު ޝާހު ދުއްރާނީއެވެ. އަދި ލާހޯރުވެސް އޭނާގެ ބާރުގެ ދަށަށްގެނައެވެ.\nނާދިރު ޝާޙު އެމަނިކުފާނުގެ ލަޝްކަރާއިއެކު:\nދިއްލީ އަތުލަން ކުރިމަސައްކަތް ފުރަތަމަ ކޮޅުގައި ކާމިޔާބު ނުވިޔަސް ދޭތެރޭދޭތެރޭން ޙަަލާދެމުންގޮސް ދިއްލީވެސް އަތުލައިގެންފިއެވެ. ދިއްލީ ދިފާޢުކުރުމުގެ ކުޅަދާންކަންވެސް މުޣަލް އެމްޕަޔަރގައި ނެތިދިޔައީއެވެ.\nއުތުރު އިންޑިއާ ގައި މަރާތުންނާއި އަފްޣާނުންގެ ދެކޮޅުވެރިކަން :\n1747 ގައި މުޙައްމަދު ޝާހު އަވަހާރަވުމާގުޅިގެން ޖެހިގެން އައި އެގާރަ އަހަރު ދުވަހުގެ ތެރޭގައި މުޣަލް އެމްޕަޔަރގެ ހަތަރު ޕްރިންސުން ރަސްކަމުގެ ތަޚްތަށް އިސްކުރެވުނެވެ. 1748 އިން 1754 އަށް މުޙަންމަދު ޝާހުގެ ފިރިހެން ދަރިފުޅު އަޙްމަދު ޝާހު ރަސްކަން ކުރެއްވިއެވެ. އޭނާގެ ރަސްކަން ނިމުމަކަށް ގެނައުމުގެ އެންމެ މުހިންމު ބައެއް ކުޅުނީ ވަޒީރަކަށް ހުރި އިމާދުލްމުލްކު އެވެ. ދެން ރަސްކަމަށް އިސްކުރެވުނީ ޢަލަމްގީރް2އެވެ. ޢާލަމްގީރް2އަކީ ޝާހުޢާލަމް2ގެ ފިރިހެން ދަރިއެވެ. އޭނާގެ ރަސްކަން ދެމިއޮތީ 1754 އިން 1759 އަށެވެ. ވަޒީރަކަށް ހުރި އިމާދުލް މުލްކު އޭނާވެސް މަރާލީއެވެ. އެއަށްފަހު ކާމްބަޚްޝްގެ ކާފަދަރިއަކު ކަމުގައިވާ މުހްޔިލްމިއްލަތަކީ ރަސްދަރިކަލަކަށް ހަދާފައި ޝާހުޖަހާން3ގެ ނަމުގައި 1759 ނޮވެމްބަރު މަހުގެ ތެރޭގައި ތަޚްތަށް އިސްކުރުވިއެވެ. ގަބޫލުކުރެވޭގޮތުގައި މި ހުރިހާކަމެއް ރާވައި ހިންގުމުގައި އެންމެ އިސްދައުރެއް ކުޅުނީ މަރާތުންނެވެ. އެއީ މަރާތުންގެ ވެސް އެންމެ ބާރު ގަދަވެގެން ދިޔަ ދުވަސްވަރެވެ. އެމީހުން މަސައްކަތް ކުރަމުންދިޔައީ މުޣަލް ރަސްކަން ވައްޓާލުމަށްފަހު މަރާތުންގެ އެމްޕަޔަރެއް ގާއިމުކުރުމުގެ ވިސްނުމުގައެވެ.\nއެހެންނަމަވެސް އެދުވަސްވަރު އަފްޣާންގެ ވެރިޔަކަށް ހުރި ނަޖީބުއްދަވްލަތު ގެ ރޭވުންތެރިކަމާއި އަދި އަޙްމަދު ޝާހް ދުއްރާނީގެ ތާއީދާއެކު މަރާތުންނަށް އެ މަގުތައް ބަންދުކުރިއެވެ. އެދުވަސްވަރު ދިއްލީއާއި އުތުރު އިންޑިއާގެ ކޮންޓްރޯލް އަތުލުމަށްޓަކައި މަރާތުންނާއި އަފްޣާން ސިފައިންނާ ދޭތެރޭ ނުރައްކާތެރި އެތައް ކުރިމަތިލުންތަކެއް ހިނގިއެވެ. އަފްޣާން ސިފައިންގެ ނަސީބު ރަނގަޅުކަމުން އެ ހުރިހާ ކުރިމަތިލުން ތަކެއްގައިވެސް އެ ސަރަހައްދުތަކުގެ ސުންނީ އިލްމުވެރިންގެ ތާއީދު ލިބެމުންދިޔައީ އަފްޣާން ސިފައިންގެ ފައުޖުތަކަށެވެ. މުސްލިމުންގެ ވިސްނުން ބިނާކޮށްފައިއޮތީ މަރާތުންނަށް ބާރު ލިބިއްޖެނަމަ މުސްލިމުން ނަށް ނިކަމެތިކަން ލިބިދާނެ ކަމުގެ މައްޗަށެވެ. އަދި މަރާތުން ކިތަންމެ މަސައްކަތެއް ކުރިނަމަވެސް އެމީހުންގެ އޮޑީގެތެރެއަށް ހިންދޫންގެ ބޮޑުން ގެނެވޭގޮތެއްވެސް ނުވިއެވެ.\nޖަޓުންނާއި ރާޖުޕުތުންގެ ބާރުގެ ދަށުގައި އުތުރު އިންޑިއާގެ ބޮޑު ސަރަހައްދެއް އޮތުމާއެކު އެއްވެސް ބައެއްގެ ތެރޭގައި ހިނގާ ދެކޮޅުވެރިކަމުގެ ތެރެއަށް ވަންނާކަށް އެމީހުން ބޭނުމެއް ނުވިއެވެ. އަދި އުތުރު އިންޑިއާގެ ޢާންމު ހިންދޫންގެ ނަޒަރުގައި ހުޅަނގު އުތުރަށް ނިސްބަތްކުރެވޭ ޕަޓާނުން ފަދައިން މަރާތުންނަކީ ވެސް ދެކުނު އިންޑިއާއަށް ނިސްބަތްކުރެވޭ ވަގުންނެވެ. ހަމަ މިދުވަސްވަރު އަޙްމަދު ޝާހު ދުއްރާނީގެ ލަޝްކަރުތަކުން އުތުރު އިންޑިއާގެ ދިއްލީއާއި މަތޫރާއާއި ހަމަޔަށް ހުރި ހުސްބިންތަކަށް އެތައްފަހަރަކު އަރައިގެނެ ފޭރި ލޫޓުވަމުން ގެންދިޔައެވެ. އަދި ހަމަ އެދުވަސްވަރު އެސަރަހައްދުގައި ބާލާޖީ ބާޖީ ރާއޯ ގެ ބާރު ގަދަކުރުމުގެގޮތުން އޭނާގެ ކޮއްކޮ ސަދާސިވްރާއޯގެ ވެރިކަމުގެދަށުގައި ބާރުގަދަ ލަޝްކަރުތަކެއް ފޮނުވިއެވެ. މި ދެފަރާތުން ބަދަލުކުރެވެމުންދިޔަ ހަނގުރާމަތަކުގެ އެންމެފަހު ކުރިމަތިލުން ހިނގައިދިޔައީ ޕަނިޕެޓް ކައިރީގައެވެ. އެއީ 1761 ޖެނުއަރީ4ވަނަދުވަހުއެވެ. އެ ކުރިމަތިލުމުގައި ސަދާސިވްރާއޯގެ ލަޝްކަރުތައް ބަލިވުމާގުޅިގެން އުތުރުން މުޣަލް އެމްޕަޔަރުގެ ދަށުގައިވާ އިންޑިއާގެ އެންމެހާ ސަރަހައްދުތައް ކޮންޓްރޯލް ކުރަން ބާލާޖީ ކުރަމުން އައި އުންމީދުތައް ވެއްޔާމޮޑެވިގެން ދިޔައީއެވެ. އަދި އަޙްމަދު ޝާހު ދުއްރާނީ އަކަށްވެސް މުޣަލް އެމްޕަޔަރ އަލުން ނަގާ ކޮޅަށް ޖެހޭ ގޮތެއް ނުވިއެވެ.\nހަމައެފަދައިން އަފްޣާނުންނަށް ޕަންޖާބު އެކަނިވެސް ހިފާއްޓާލެވޭގޮތެއް ނުވިއެވެ. ސިކުންގެ އިސްނެގުމާއެކު އުފެދުނު ސަރަހައްދީ އެއްބައިވަންތަކަން އޮތީ މާބޮޑަށް ބާރުގަދަކޮށްފައެވެ. 1759 އިން 1771 އަށް ޝާހުޢާލަމް-2 ހުންނަވަންޖެހުނީ ބިހާރުގައި ކަމަށްވީތީ ރަސްކަމުގެ ތަޚްތު ހުރީ މުޅިން ހުސްކޮށް ކަމުގައިވެސް ބުނެވިދާނެއެވެ. މި މުއްދަތުގެ ތެރޭގައި ރަސްކަމުގެ ހުރިހާ ކަމަކާ ހަވާލުވެގެން ހުރީ ނަޖީބުއްދަވްލަތު އެވެ. އޭނާގެ މުޅި އަމާޒަކަށްވެފައި އޮތީ ރަސްކަން ބައިބައި ކޮށްލުމެވެ. ނަތީޖާއަކަށްވެގެން ދިޔައީ މުޣަލް އެމްޕަޔަރަކީ ހަމައެކަނި ދިއްލީ އަށް ނިސްބަތްކުރެވޭ ނަމަކަށް ވެގެން ދިއުމެވެ. ތާރީޚް އިލްމުވެރިންގެ ނަޒަރުގައި މުޣަލް އެމްޕަޔަރ ބަލިކަށިވެގެންދިއުމުގެ އަސްލަކީ ސިޔާސީ އަދި އިގްތިސާދީ ކަންކަން ހިންގުމަށްޓަކައި ލާމަރުކަޒް ކޮށް ހިންގަން ފެށުމެވެ.\nއެކަމުގެ ސަބަބުން ތަފާތު ސިޔާސީ ވިސްނުންތަކަށް މަގު ހުޅުވި ޢާންމުރައްޔިތުން ބައިބައިކުރުމުގެ އާ އުސޫލުތަކެއް ތަޢާރުފްވެގެން ދިއުމެވެ. ފައިސާއާއި ބާރާއި ނޫފޫޒު އަދި އަންހެނުން ކިތަންމެ ގިނައިން ލިބުނަސް އެކަންކަމުގައި މިންވަރަށް އީމާން ނުވުމަކީ އިންސާނީ ތަބީޢަތުގައި ހަރުލާފައި ހުންނަ ސިފައެއްކަން އެނގިގެންދިއައެވެ. އޭރުވެސް ފާޅުވަމުން ދިޔަ ފަދައިން މިހާރުވެސް ލާމަރުކަޒް ކުރުމަކީ އެންމެ ރަނގަޅު ގޮތްކަމުގައި ތަޖްރިބާކާރުން ނުދެކެއެވެ. އެއާޚިލާފަށް ބައިބައިކޮށްގެން ރައްޔިތުންގެންގުޅުމަކީ މަސްލަޙަތަށް އޮތް ބޮޑު ގޮންޖެހުމެއްކަމަށް އެބޭފޫޅުން އިއްތިފާގުވެއެވެ. އެހެންނަމަވެސް ބާރުގަދަ ގައުމުތަކުން ބޭނުންވާނީ ތަފާތު އެކިއެކި އަވާމެންދުރު ދައްކައިގެން ވިޔަސް ބަލިކަށި މީހުން އިތުރަށް ބަލިކަށި ކުރުވާށެވެ. ބާރުގަދަމީހުން އިތުރަށް ބާރުގަދަވެގެންދާނީ އޭރުން ކަމަށްވާތީއެވެ.\nކިއުންތެރިއެއް ސެޕްޓެމްބަރ 19, 2021 At 6:23 އމ\nމިރާއްޖޭގެ ކުޑަކުޑަ އާބާދީއަށްވެސް މިއޮތީ ލާމަރުކަޒީ ނުވަތަ ބައިބައިކުރުމުގެ މުސީބާތާ ކުރިމަތިލާންޖެހިފައެވެ. މިހާރުވެސް ލާމަރުކަޒީ މަރުކަޒުތަކަށް ހީވަނީ އެއީ އެމީހުންގެ އަމިއްލަ ވެރިކަމެއް އޮންނަ ސަރަހައްދެއްހެންނެވެ މިއޮތީ ކިތަންމެ ރަނގަޅަކަށްވެސް ލާ މަރުކަޒީ ދަންތޫރައިގާ ދިވެހިން ޖައްސާފައެވެ. މި ބަލާވެރިކަމުން ސަލާމަތް ވެވޭނީ ކޮންއިރަކުން ބާވައެވެ !


Buffon France Ge PSG aa Gulhijje\n9 ޖުލައި 20180ކޮމެންޓް\nބުފޮން ފްރާންސްގެ ޕީއެސްޖީއާ ގުޅިއްޖެ\nޔުވެންޓަސްގެ ތަޖުރިބާކާރުގެ ކީޕަރ ބުފޯން ފްރާންސްގެ ޕެރިސް ސެއިން ޖަމައިން (ޕީއެސްޖީ)އަށް ބަދަލުވެއްޖެ އެވެ.\nމިިދިޔަ ސީޒަނަށްފަހު ހިލޭ ޓްރާންސްފާއެއްގައި ޔުވެންޓަސް ދޫކޮށްލި ބުފޯން ޕީއެސްޖީގެ ކުޅުންތެރިއެއްގެ ގޮތުގައި އެކްލަބުން ދައްކާލާފައިވަނީ މިއަދު އެވެ. ޔުވެންޓަސް ދޫކޮށްލާނެކަން ބުފޯން ހާމަކުރުމާއެކު އޭނާ ޕީއެސްޖީއާ ގުޅެން އުޅޭކަމުގެ ވާހަކަތައް ވަނީ ފެންމަތިވެފައެވެ.\nޕީއެސްޖީއާއި ގުޅުމަށްފަހު ބުފޯން މިއަދު ފްރާންސްއަށް ދިއުމުން އެކްލަބުން ވަނީ އޭނާއަށް މަރުހަބާ ކިޔުމަށް ހާއްސަ މޮޓޯކޭޑެއް ބާއްވާފައެވެ. އޭނާއަށް މަރުހަބާ ކިޔުމަށް ފްރާންސްގެ މަގުތަކަށް ގިނަ އަދަދެއްގެ ސަޕޯޓަރުން ވަނީ ނިކުމެފައެވެ.\nއިޓަލީގެ 40 އަހަރުގެ ބުފޯން ޕީއެސްޖީއާ ގުޅިފައިވަނީ ހިލޭ އެޖެންޓެއްގެ ގޮތުގައެވެ. އޭނާ އެކްލަބަށް ސޮއި ކުރުމަށްފަހު ނޫސްވެރިންވާ ވާހަކަ ދައްކަމުން ބުނީ އޭނާ އަކީ 40 އަހަރުގެ ކުޅުންތެރިއަކަށް ވިޔަސް ނަފްސާނީ ގޮތުންނާއި ޖިސްމާނީ ގޮތުން އޭނާ އަދި ވެސް ހުރީ ވަރަށް ފިޓުކޮށް ކަމަށެވެ.\nޔުވެންޓަސް އަދި އިޓަލީގެ ގައުމީ ޓީމުގެ އެއް ނަމްބަރު ކީޕަރުގެ ގޮތުގައި ގިނަ އަހަރުތަކަކަށްފަހު ޕީއެސްޖީއަށް ބުފޯން ބަދަލުވެފައިވާއިރު އޭނާ ވަނީ ދާދިފަހުން އިޓަލީގެ ގައުމީ ޓީމަށް ކުޅުން ހުއްޓާލާފައެވެ.\nޔުވެންޓަސް ކުޅިވަރު ޕީއެސްޖީ ފުޓްބޯޅަ\nހުސްއަތާ ޓްރާންސްފާ ބާޒަރު ނިންމާލައި ޓޮޓެންހަމް ތާރިހުގެ ތެރެއަށް\nކޮވަކިޗް ޗެލްސީއަށް، ކޯޓުއާ ރިއާލްއަށް\n71 މިލިއަން ޕައުންޑުގެ ރިލީޒް ކްލައުސް ދެއްކީ ކެޕާ އަމިއްލަ ޖީބުން\nޕޮގްބާއަށް ބާސެލޯނާއިން ކުރި ބިޑު ޔުނައިޓެޑުން ގަބޫލެއް ނުކުރި


Noosverikamuge inaamaai 75 aharu faahaga kurun Angaara dhuvahu ge rey\nނޫސްވެރިކަމުގެ އިނާމާއި 75 އަހަރު ފާހަގަކުރުން އަންގާރަ ދުވަހުގެ ރޭ\n2016 ވަނަ އަހަރުގެ ނޫސްވެރިކަމުގެ އިނާމް ދިނުމުގެ ރަސްމިއްޔާތުގެ ތެރެއިން - އަވަސް ފޮޓޯ: މުހައްމަދު އަޒާން\nރާއްޖޭގެ ނޫސްވެރިކަމަށް 75 އަހަރު ފުރޭ އަލިމަސްޔޫބީލް ފާހަގަކުރުމާއި ނޫސްވެރިންނަށް މޯލްޑިސް މީޑިއާ ކައުންސިލް، އެމްއެމްސީއިން ދެމުން އަންނަ ނޫސްވެރިކަމުގެ އިނާމް އަންނަ އަންގާރަ ދުވަހުގެ ރޭ ދިނުމަށް ހަމަޖެހިއްޖެ އެވެ.\nއެމްއެމްސީއިން ނޫސްވެރިކަމުގެ އިނާމް ދޭން ފަށާފައިވަނީ 2014 ވަނަ އަހަރު އެވެ. އޭގެ ފަހުން ކޮންމެ އަހަރަކު އެ އިނާމް އަންނަނީ ދެމުންނެވެ.\nއަންގާރަ ދުވަހުގެ ރޭ ބާއްވާ އިނާމް ދިނުމުގެ ހަފުލާގައި އަށް ދާއިރާއަކުން ނޫސްވެރިންނަށް އިނާމް ދިނުމަށް ހަމެޖެހިފައިވެ އެވެ. އެއީ، އިޖުތިމާއީ ދާއިރާ، ސިޔާސީ ދާއިރާ، ޝަރުއީ ދާއިރާ، ވިޔާފާރީގެ ދާއިރާ، ކުޅިވަރުގެ ދާއިރާ، ފޮޓޯ ޖާނަލިޒަމްގެ ދާއިރާ އަދި ވީޑިއޯ ޖާނަލަޒިމްގެ ދާއިރާ އަދި ފީޗާ ލިއުމުގެ ދާއިރާ އެވެ.\nމި އަށް ދާއިރާގެ އިތުރުން ލައިފްޓައިމް އެޗީވްމަންޓް އިނާމާއި އެންމެ އުއްމީދީ ނޫސްވެރިޔާގެ އިނާމް ވެސް ދިނުމަށް ވަނީ ނިންމާފަ އެވެ.\nނޫސްވެރިކަމުގެ އިނާމު މިއަހަރު ދޭން ނިންމާފައިވަނީ ހުރިހާ އިނާމެއް އެއް އުސޫލެއްގެ ދަށުންނެވެ. އެގޮތަށް އަމަލުކުރަން ފެށީ މިދިޔަ އަހަރުން ފެށިގެންނެވެ. މީގެ ކުރިން ނޫސްވެރިކަމުގެ އިނާމް ދެމުން އައީ ކޮންމެ އަހަރަކަށް ވެސް ވަކި ގަވައިދެއް ހަދައިގެންނެވެ. އާ އުސޫލު އެކުލަވައިލީ އެގޮތަށް އެކަން ކުރުމުގައި ދަތިތަކެއް ހުރުން ކަމަށް އެމްއެމްސީއިން ބުނެފައިވެ އެވެ.\nއިނާމްގެ އިތުރުން ނޫސްވެރިކަމަށް 75 އަހަރު ފުރުމާ ގުޅިގެން "އަލި މަސް ޝަރަފު ގަލަން" އާއި "އަލިމަސް ގަލަން" އަދި "ރަން ގަލަން" ދިނުމަށް ނިންމާފައިވެ އެވެ. ރާއްޖޭގެ ނޫސްވެރިކަން ފެށުނު ދުވަސް ކަމުގައި ބަލަނީ ރާއްޖޭގެ ފުރަތަމަ ނޫސް ކަމަށްވާ "ސަރުކާރުގެ ހަބަރު" ނެރެން ފެށި ދުވަހެވެ. އެ ދުވަހަކީ 1943 ވަނަ އަހަރުގެ ޖޫން މަހުގެ ފަސްވަނަ ދުވަހެވެ.\nރާއްޖޭގެ ނޫސްވެރިކަމަށް 50 އަހަރު ފުރުން ރައީސް މައުމޫން އަބްދުލްގައްޔޫމްގެ ވެރިކަމުގައި ފާހަގަކޮށް "ރަން ގަލަން" އަދި "ރިހި ގަލަން" ދެއްވާފައިވެ އެވެ.


MPL in bodukuri Allowance nudheegen Shakuvaa! | Mihaaru\nއެމްޕީއެލްއިން ބޭއްވި ނޫސްވެރިންގެ ބައްދަލުވުމެއްގައި އެކުންފުނީގެ ވެރިން--- ފޮޓޯ: މިހާރު\n25 އޮކްޓޯބަރ 2018 - 21:19 14 comments\nއެމްޕީއެލް އިން ކުރިން ދެމުން އައީ ފުޑް އެލަވަންސްގެ ގޮތުގައި ދުވާލަކަށް 50 ރުފިޔާ އަދި ޑެއިލީ އެލަވަންސްގެ ގޮތުގައި 10 ރުފިޔާ އެވެ. އެކަމަކު މި މަހު އެކަކުން ފެށިގެން މި އެލަވަންސް 150ރ. އަށް ބޮޑުކުރި ކަން މިދިޔަ އާދީއްތަ ދުވަހު މުވައްޒަފުންނަށް ވަނީ އަންގައިފަ އެވެ.\nދެހާހެއްހާ މުވައްޒަފުން ހިމެނޭ އެ ކުންފުނީގެ މުސާރަ ހަދަނީ ކޮންމެ މަހެއްގެ 20 އިން އަނެއް މަހުގެ 21 އަށެވެ. އެހެންކަމުން ބޮޑުކުރި ކަމަށް އެންގި އެލަވަންސް މިއަދު ދިން މުސާރައާ އެކު މަދުވެގެން 20 ދުވަހަށް ލިބެން ޖެހޭ ކަމަށް ބުނެ މުވައްޒަފުން ދަނީ ޝަކުވާ ހުށަހަޅަމުންނެވެ. ނަމަވެސް އެ ޝަކުވާތަކަށް އެކުންފުނީގެ އެޗްއާރުން ޖަވާބު ނުދޭ ކަމަށް ވެސް މުވައްޒަފުން ބުނެ އެވެ.\nމުވައްޒަފުން ބުނާ ގޮތުގައި ބޮޑުކުރި އެލަވަންސް ނުދިނީ އެ ކުންފުނީގެ ވެރިން ސޮއި ނުކޮށްގެންނެވެ. ނަމަވެސް އެލަވަންސް ބޮޑުކުރުމަކީ އެ ކުންފުނީގެ ބޯޑުގެ ނިންމުމެއް ކަމަށް ކުރިން އަންގާފައިވާ ކަމަށް މުވައްޒަފުން ބުނެ އެވެ.\nއެކަމާ ގުޅޭގޮތުން އެމްޕީއެލްގެ ރަސްމީ ބަހެއް ހޯދުމަށް އެކުންފުނީގެ ވެރިންނަށް ގުޅުމުން ފޯނަށް ޖަވާބު ނުދެއްވާތީ ބަހެއް ނުލިބުނެވެ.\nއެ ކުންފުނީގެ މުވައްޒަފުންގެ މުސާރަ ބޮޑުކުރަން ބޯޑުން ފާސްކުރަން އުޅުމުން، އެންޓި ކޮރަޕްޝަން ކޮމިޝަނުން ވަނީ އެކަން ހުއްޓުވައިފަ އެވެ. އެލަވަންސް ބޮޑުކުރަން ނިންމީ، މުސާރަ ބޮޑުކުރުމާ ގުޅޭ ޝަކުވާ އޭސީސީން ބަލަމުން އަންނަނިކޮށެވެ.\nސަރުކާރު ކުންފުނިތަކުގެ ތެރޭގައި ހިމެނޭ އެމްޕީއެލްއަކީ ރިޔާސީ އިންތިޚާބު ނާކާމިޔާބުވި ރައީސް އަބްދުﷲ ޔާމީންގެ ކެމްޕެއިނަށް ގިނަ ހަރަދުތަކެއް ކުރިކަމަށް އިދިކޮޅު ފަރާތްތަކުން ތުހުމަތުކުރާ ކުންފުންޏެކެވެ. އެގޮތުން ޕީޕީއެމްގެ ސަޕޯޓަރުންނަށް އެކުންފުންޏަށް އެކަށީގެން ނުވާވަރަށް ވަޒީފާ ދީފައިވާ ކަމަށް ތުހުމަތުކުރެ އެވެ.\nއިތުރު ލިޔުންތައް އެމްޕީއެލް ކޮރަޕްޝަން ވަޒީފާ ޕީޕީއެމް ޖޮބް ސެކިއުރިޓީ


Bangladesh Gai Nirubaveri Hamalaa Dhinkan Saabithuve,7Meehaku Dhan Jassan Hukum Koffi - Vaguthu\nބަންގްލަދޭޝްގައި ނިރުބަވެރި ހަމަލާދިންކަން ސާބިތުވެ،7މީހަކު ދަންޖައްސަން ޙުކުމް ކޮށްފި\nބަންގްލަދޭޝްގެ ތާރީޙުގައިވެސް އެ ޤައުމުގައި ދިން އެންމެ ނުރައްކާތެރި އެއް ނިރުބަވެރި ހަމަލާދިން ކަން ސާބިތުވެ،7މީހެއްގެ މައްޗަށް އެޤައުމުގެ ކޯޓަކުން މަރުގެ ޙުކުމް އިއްވައިފިއެވެ. އެމީހުން މަރަން ޙުކުމް ކޮށްފައިވަނީ ދަން ޖައްސައިގެންނެވެ.\nނިރުބަވެރިންނަށް މަރުގެ ޙުކުމް އިއްވާފައިވަނީ ވެރިރަށް ދާކާގެ 'އެންޓި-ޓެރަރިޒަމް' ކޯޓަކުންނެވެ. މަރުގެ ޙުކުމް އެމީހުންގެ މައްޗަށް އިއްވީ އެމްޑީ މަޖީބުރް ރަހްމާން އެވެ.7މީހުންގެ މައްޗަށް މަރުގެ ޙުކުމް އިއްވިއިރު، އެމީހުން ﷲ އަކްބަރު އޭ ގޮވި ކަމަށް ބަންގްލަދޭޝްގެ ބޭރުގެ ބައެއް ނޫސްތަކުން ވަނީ ރިޕޯޓު ކޮށްފައެވެ.\nއެ މައްސަލައިގައި ދަޢުވާ ކޮށްފައިވާ އެކަކުގެ މައްޗަށް ދަޢުވާ ސާބިތުނުވެ، އޭނާ ވަނީ ކޯޓުން ދޫކޮށްލާފައެވެ. ނިރުބަވެރިންނަށް މިއަދު ޙުކުމް ކުރިއިރު، ކޯޓުގެ ސަރަޙައްދުގެ ސެކިއުރިޓީ ވަނީ ވަރަށް ވަރުގަދަ ކޮށްފައެވެ. ކޯޓުގެ ޢިމާރާތާއި، އެ މަގު ހިމެނޭ ގޮތަށް އެތައް ސަތޭކަ ސިފައިންނެއް ފޯރިމަރަން ތިއްބެވެ.\n2016 ވަނަ އަހަރުގެ ތެރޭގައި ބަންގްލަދޭޝްގެ ވަރަށް މަޝްހޫރު ރެސްޓޯރެންޓެއް ކަމަށްވާ 'ހޯލޭ އާޓިސަން' ރެސްޓޯރެންޓަށް ދިން ހަމަލާތަކުގައި 22 މީހަކު ވަނީ މަރާލާފައެވެ. އެންމެ ފުރަތަމަ ބަޑި އާއި އެހެނިހެން ހަތިޔާރުތަކާއެކު ނިރުބަވެރި ހަނގުރާމަވެރިންތަކެއް އެ ރެސްޓޯރެންޓަށް ވަދެ، 12 ގަޑިއިރެއްހާ އިރު ވަންދެން، ބަޔަކު ރަހީނުކޮށްގެން ވަނީ އެމީހުންނަށް ބިރު ދައްކާފައެވެ.\nނިރުބަވެރިން ރެސްޓޯރެންޓު ތެރޭގައި ތިބި މީހުންނަށް ހަމަލާދިނީ ބަންގްލަދޭޝްގެ ސިފައިން އެ ރެސްޓޯރެންޓަށް ވަދެގެން އައުމުންނެވެ. އެ ހަމަލާތަކުގެ ޒިންމާ އައިސިސް ޖަމާޢަތުން ވަނީ ނަގާފައެވެ. އެ ހަމަލާތަކުގެ ފަހަތުގައިވާ2މީހަކު އަދިވެސް އަތުލައިގަނެފައިނުވާ ކަމަށް ބަންގްލަދޭޝްގެ ކައުންޓަރ-ޓެރަރިޒަމް ޔުނިޓުން ހާމަކުރެއެވެ.


League champion kan hoadhan haassa vagutheh neiy: Guardiola | Mihaaru\nލީގު ޗެމްޕިއަންކަން ހޯދަން ހާއްސަ ވަގުތެއް ނެތް: ގާޑިއޯލާ\n13 މާޗް 2018 - 09:35\nމެންޗެސްޓާ (މާޗް 13) - އިނގިރޭސި ޕްރިމިއާ ލީގުގެ ޗެމްޕިއަންކަން ވަކި ހާއްސަ ވަގުތެއްގައި ހޯދަން އޭނާ ނުވިސްނާ ކަމަށް މެންޗެސްޓާ ސިޓީގެ ކޯޗު ޕެޕް ގާޑިއޯލާ ބުނެފި އެވެ.\nރަށުން ބޭރުގައި ޑޭވިޑް ސިލްވާގެ ދެ ލަނޑާ އެކު ސިޓީ ވަނީ ރޭ 2-0 އިން ސްޓޯކް ސިޓީ ބަލިކޮށްފަ އެވެ. މި މޮޅާ އެކު ސިޓީން ލީގު ޗެމްޕިއަންކަން ހޯދަން ދެން ބޭނުންވަނީ ކުރިއަށް އޮތް އަށް މެޗުން ތިން މޮޅެވެ. އެހެން ނަމަވެސް ކުރިއަށް އޮތް ދެ މެޗުން މޮޅުވެގެން ވެސް އެ ޓީމަށް ލީގު ހޯދުމުގެ ފުރުސަތު އެބައޮތެވެ. އެއީ އެވަޓަންއާ ދެކޮޅަށް މި މަހު 31 ވަނަ ދުވަހު ކުޅުމަށް ފަހު އަންނަ މަހު ހަތް ވަނަ ދުވަހު ކުޅޭނީ ދެ ވަނަައިގައި އޮތް މެންޗެސްޓާ ދެކޮޅަށް ކަމަށްވާތީ އެވެ.\n"ލީގު ހޯދަން ވަކި ހާއްސަ ވަގުތެއް އޮތް ކަމަށް ނުދެކެން. ދެން ބޭނުންވަނީ ތިން މޮޅު. މިސާލަކަށް ޔުނައިޓެޑް އަތުން އަހަރެމެން މޮޅުވެގެން އެ ދުވަހުގައި އަހަރެމެންނަށް ލީގު ޗެމްޕިއަންކަން ހޯދެން އޮތަސް އަހަރެން އެކަމަށް ހާއްސަކޮށް ނުވިސްނަން،" ގާޑިއޯލާ ބުންޏެވެ.\nސިޓީ މި ވަގުތު ލީގުގެ އެއް ވަނައިގައި އޮތީ 30 މެޗުން 81 ޕޮއިންޓާ އެކު އެވެ. ދެ ވަނައިގައި އޮތް މެންޗެސްޓާ ޔުނައިޓެޑަށް 30 މެޗުން ލިބިފައިވަނީ 65 ޕޮއިންޓެވެ.\nޔުނައިޓެޑާ ދެކޮޅަށް ކުޅޭ މެޗުން ލީގު ޗެމްޕިއަންކަން އެންމެ ބޮޑަށް ބޭނުންވާ ކުޅުންތެރިޔަކީ ސިޓީގެ ކެޕްޓަން ވިންސެންޓް ކޮމްޕެނީ އެވެ.\n"މެންޗެސްޓާގެ ނޫ ފަޅީގައި އޮތް އެންމެނަށް އެނގޭނެ ޔުނައިޓެޑް ބަލިކޮށްގެން ލީގު ހޯދުމުގެ ފުރުސަތު ލިބޭނީ ވަރަށް މަދުންކަން. އަހަރެންގެ ވިސްނުމުގައި މިއީ ސިޓީގެ ހުރިހާ ސަޕޯޓަރުން ވެސް ބޭނުންވާނެ ގޮތް،" ކޮމްޕެނީ ބުންޏެވެ.\nރޭގެ ބައްޔާ އެކު ސްޓޯކަށް ވަނީ ރެލިގޭޝަނުން ސަލާމަތްވުމަށް ކުރަމުން އަންނަ މަސައްކަތުގައި އިތުރު އުނދަގޫތަކެއް ކުރިމަތިވެފަ އެވެ. މި އަހަރު މިހާތަނަށް އެ ޓީމު މޮޅުވީ އެއް މެޗުންނެވެ. އެ ޓީމު ލީގުގެ 19 ވަނައިގައި އޮތްއިރު، ކުޅުނު 30 މެޗުން ލިބިފައިވަނީ 27 ޕޮއިންޓެވެ.\nކޮންމެ ޓީމަކަށް ވެސް ލީގު ހޯދޭނެ: ގާޑިއޯލާ\n"ލިވަޕޫލާ ދެކޮޅަށް ހާއްސަ ޕްލޭނެއް ބޭނުމެއް ނުވޭ"\nސިޓީ އޮތީ ހާސްކަމެއްގެ ތެރޭގައެއް ނޫން: ގާޑިއޯލާ


''Pogba, Sanchez, adhi Lukaku akee gurubaan kuran gengulhunu bakari thakeh''\n''ޕޮގްބާ، ސަންޗޭޒް، އަދި ލުކާކޫއަކީ ގުރުބާންކުރަން ގެންގުޅުނު ބަކަރިތަކެއް"\n-5months ago6- އަމީން\nޕޮގްބާ، ސަންޗޭޒް، އަދި ލުކާކޫއަކީ މިދިޔަ ސީޒަނުގައި މެންޗެސްޓާ ޔުނައިޓެޑުން ނެރުނު ދަށް ނަތީޖާ އަދި ދެއްކި ދަށް ކުޅުމުގެ ނިވާފަތްގަނޑަކަށް ހަދަން ގުރުބާންކުރަން ގެންގުޅު ބަކަރިތަކެއް ކަމުގައި އެ ކްލަބް ދޫކޮށް އިންޓަ މިލާންއަށް ބަދަލުވެފައިވާ ބެލްޖިއަމްއަށް ނިސްބަތްވާ ފޯވަޑް ލުކާކޫ ބުނެފިއެވެ.\n73 މިލިއަން ޕައުންޑުގެ ޓްރާންސްފާ ފީއަކަށް އިންޓައައި ގުޅުނު ތަރި ޕޮޑްކާސްޓަކަށް ދިން އިންޓަވިއުއެއްގައި އިތުރަށް ބުނި ގޮތުގައި، ރަނގަޅު ނޫން ނަތީޖާއެއް ޔުނައިޓެޑުން ނެރޭ ކޮންމެ ފަހަރަކު ހުރިހާ އެންމެންގެ ފާޑު ކިޔުންތައް އަބަަދުވެސް އަމާޒުވަނީ ވަކި ކުޅުންތެރިންތަކަކަށް ކަމަށައި އެއީ އޭނާއައި، ޕޮގްބާ، އަދި ސަންޗޭޒް ކަމަށެވެ.\nއޭނާ ހިމަނައިގެން ކިޔަމުން ގެންދިޔަ ފާޑުކިޔުންތަށް އަޑު އަހާފަ އޭރުވެސް، މިހާރުވެސް ހިނި އަންނަ ކަމަށައި، ސަބަބަކީ ގައުމީ ޓީމާއެކު އޭނާގެ ކުޅުން ރަނގަޅުކަން އެންމެންވެސް ފާހަގަކުރާތީ ކަމަށްވެސް ލުކާކޫ ބުންޏެވެ. އެހެންކަމުން ނިމިދިޔަ ސީޒަނުގައި ޔުނައިޓެޑުން ދެއްކި ދަށް ކުޅުމައި ނެރުނު ދަށް ނަތީޖާތަކަށް އޭނާ ޒިންމާވާން ޖެހޭތޯއާމެދުވެސް ލުކާކޫ ވަނީ ސުވަާލު އުފައްދާފައެވެ.\nނިމިދިޔަ ސީޒަނުގެ ޗެންޕިއަންސް ލީގުގައި ޕީއެސްޖީއައި ދެކޮޅަށް ކާމިޔާބުކުރި ގޯލަށްފަހު ގޯލެއް ނުޖެހި ލުކާކޫވަނީ އަށް މެޗް ކުޅެފައެވެ. ނަމަވެސް ޔޫރޯ 2020 އަށް ކޮލިފައިވާން ކުޅުނު މެޗުތަކުގައި ލުކާކޫ ވަނީ މޮޅު ކުޅުމެއް ދައްކާ ގޯލުތަކެއްވެސް ބެލްޖިއަމްއަށް ކާމިޔާބު ކޮށްދީފައެވެ.\nއޭނާއައި މެދު މީޑިއާ އަދި ސަޕޯޓަރުންގެ މެދުގައި ގިނަ ވާހަކަތަކެއް ދެކެވުނު ކަމަށައި ނަމަވެސް ޔުނައިޓެޑުން އޭނާގެ ދިފާއުގައި އެއްވެސް އެއްޗެއް ބުނެފައި ނުވާކަމަށްވެސް ލުކާކޫ ފާހަގަކޮށްފައިވެއެވެ. އެގޮތުން ލުކާކޫ ފަލަވެ ބަރުހެލިވެފައިވާ ކަމުގެ ހަބަރުތަކައި އަޑުތައް އެއީ އޭރު މީޑިއާ އަދި ސަޕޯޓަރުންގެ މެދުގައި އެންމެ ގަދައަށް ދެކެވުނު އެއް ވާހަކައެވެ. 75 މިލިއަން ޕައުންޑަށް އެވަޓަން ދޫކޮށް ޔުނައިޓެޑަށް ބަދަލުވި ލުކާކޫ، ހިތްހަމަ ނުޖެހުންތަކަކާއެކު ޔުނައިޓެޑް ދޫކޮށްލި ސަބަބުތަކުގެ ތެރޭގައި އެއީ އެއް ސަބަބުކަން ދޭހަވާ ފަދަ ގޮތަކަށްވެސް އޭނާވަނީ ވާހަކަ ދައްކާފައެވެ.\nލުކާކޫގެ ވާހަކަތައް މިހެން ހުރިއިރު މިދިޔަ ސީޒަނުގައި އޭނާ އަދި ސަންޗޭޒްގެ ފަރާތުން މަދު މެޗެއްގައި މެނުވީ އެދެވޭ ކުޅުމެއް ފެނިފަ ނުވާކަން ގިނަބަޔަކު ފާހަގަކުރެއެވެ. މެނޭޖަރުކަމުން މޮރީނިއޯ ދުރުކުރަމަށް ފަހު ޝޯލްޝާއައި ޔުނައިޓެޑް ހަވާލުކޮށްގެން ކުޅުނު ފުރަތަމަ މަދު މެޗުތަކެއް ފިޔަފާ މުޅި ސީޒަނުގައިވެސް ޕޮގްބާގެ ފަރާތުން ފެނުނީ ވަރަށް އާދައިގެ ކުޅުމެއްކަންވެސް ފާހަގަކޮށްލެވެއެވެ.\nޔުއޭފާ ޗެންޕިއަންސް ލީގް\nހާމީ. ސަންޗޭޒް ޔުނައިޓެޑަށް ބަދަލުވީ ހިލޭ ޓްރާންސްފަރއެއް ގައި. އެންމެ ބޮޑު އަގު ދީފައި ގެނަޔޭ ބުނީމާ، އެކަން ސާފުކޮށްލަދިނީ.\nލުކާކޫ އަމިއްލަ ހާލައިގެން އުޅެވޭތޯ ބެލީޔާ މާ ރަނގަޅުވާނެ\nމިހާރު ނޫސް ދޫކޮށްފަ ވޮއިސްއަށް މަ ހިޖުރަކުރަން އެބަ ވިސްނަން. ރަނގަޅު އާޓިކަލްއެއް\nކްލަބުގެ ތާރީހުގަ އެންމެ ބޮޑު އަގުތައް ދީފަ ގެނައި ތިން މީހުން މި ދަނީ ޗޮކުން. ތެދެއްވާނީ ތެދަކަށް.\n''ޕޮގްބާ، ސަންޗޭޒް، އަދި ލުކާކޫއަކީ ގުރުބާންކުރަން ގެންގުޅުނު ބަކަރިތަކެއް"65 months ago\nލިވަޕޫލް އަދި ބަޔާން އެއްވަރު، ލިޔޯން ބާސާ ހިފަހައްޓާލައިފި011 months ago\nޕީއެސްޖީއިން ޔުނައިޓެޑަށް ބަލީގެ ރަހަ ދައްކާލައިފި011 months ago\nރެއާލް، ޔުނައިޓެޑް އަދި ޔުވެންޓަސްއަށް ނާކާމިޔާބު ރެޔެއް01 year ago\nލިވަޕޫލް، ޕީއެސްޖީ، އަދި ޓޮޓެންހަމްވެސް ދެވަނަ ބުރަށް 1 1 year ago\nނޭމާ އަދި އެމްބައްޕޭއަށް ލިވަޕޫލައި ދެކޮޅަށް ކުޅެވޭނެކަމުގެ އުންމީދު އާވެއްޖެ01 year ago


Husnu Suood Suspend Kohfi - Vaguthu\nވަކި މުއްދަތެއް ނެތް ގޮތަކަށް ގާނޫނީ ވަކީލު ހުސްނުއް ސުއޫދު ސަސްޕެންޑް ކުރަން ސުޕްރީމް ކޯޓުގެ ފަނޑިޔާރުންގެ މަޖިލީހުން ނިންމައިފިއެވެ.\nޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އިން ނެރުނު އިއުލާނެއްގައި ވިދާޅުވީ ސުއޫދު ސަސްޕެންޑް ކުރީ ޖުޑިޝަރީއާ ގުޅޭގޮތުން މި މަހުގެ 24 ވަނަ ދުވަހު ސުއޫދު ކޮށްފައިވާ ޓްވީޓަކާ ގުޅިގެން އަދި ސުއޫދުއާ ހަވާލާދީ "ވީނިއުސް" ގައި ލިޔެފައިވާ ލިޔުމެއްގެ މައްސަލަ ބަލަމުންދާތީ ކަމަށެވެ.\nއެހެންކަމުން މި މައްސަލަތައް ބަލައި ނިމެންދެން ގާނޫނީ ވަކީލެއްގެ ހައިސިއްޔަތުން ސުއޫދު އަށް ރާއްޖޭގެ ކޯޓުތަކާއި ޓްރައިބިއުނަލްތަކުގައި ވަކާލާތު ކުރުން މިއަދުން ފެށިގެން މަނާކުރަން ސުޕްރީމް ކޯޓުގެ ފަނޑިޔާރުން ނިންމަވާފައިވާ ކަމަށް އެ އިއުލާނުގައި ވިދާޅުވެފައިވެއެވެ.\nމީގެކުރިން ބައެއް މައްސަލަތަކުގައި ސުއޫދު ސަސްޕެންޑް ކޮށްފައިވެއެވެ.\nސުއޫދު ސަސްޕެންޑް ކުރިއިރު ޖުޑިޝަރީއާ ގުޅޭގޮތުން ކުރެއްވި ޓްވީޓަކާ ގުޅިގެން ގާނޫނީ ވަކީލު ހުސެއިން ޝަމީމް ތިން މަހަށް ވަނީ ސަސްޕެންޑް ކޮށްފައެވެ.\nވޯޓު ދޭން ވާނީ މަޖިލީހަށް ހާޒިރުވުމަށް ވަގުތު ލިބޭނެ ބޭފުޅުން ހޮވަން - ސުއޫދު\nސެޕްޓެމްބަރު 25, 2018 16:34\nމިސޮރުގެ ދިގުއަތް އަބަދު މިއޮންނަނީ ސަސްޕެން ކޮށްފާ\nސެޕްޓެމްބަރު 25, 2018 17:01\nޢިއްދައަކީ، ތަޢައްބުދީ ގޮތުން އިންތިޒާރު ކުރާ މުއްދަތެކެވެ. އެހެންނަމަވެސް ސަސްޕެންޝަނަކީ، ގޯސްކޮށް ކުރެވޭ ކަމެއް ރަނގަޅު ކުރުމަށް އާދެ! ޝަރީޢަތާއި ޤާނޫނާއި އެއްގޮތަށް އިޞްލާހުވުމަށް މަގުދެއްކުމުގެ ގޮތުން ކުރެވޭ ކަމެކެވެ. އެހެންކަމަށްވާނަމަ، ސަސްޕެންޝަނަށް ދާން ބޭނުން ފުޅުނުވާ ބޭފުޅަކަށް އެކަން ނުކޮށް ހުރެވޭނެއެވެ.\nސެޕްޓެމްބަރު 25, 2018 17:18\nމީނާ ހެދިގެން އުޅެނީ މީނާއަކީ ގާނޫނު ދަންނަ އެންމެ މޮޅުމީހާކަމަށް. މިކަހަލަ އަދި އެކަކު އުޅޭނެ މިގައުމުގައި އެއީ އިލްޔާސް ކިޔާމީހެއް، އޭނާ ހެދިގެން އުޅެނީ އޭނާ އަކީ ގުރުއާނާއި ސުންނަތުގެ އިލްމަށް އެންމެ އަރާހުރި އެންމެ މޮޅުމީހާކަމަށް.


Nora Fatehi – Enme lhairu ulhunee waiter akah\nނޯރާ ފަތޭހީ އެންމެ ޅައިރު އުޅުނީ ވެއިޓަރަކަށް\nބޮލީވުޑްގެ ގިނަ ފަންނާނުންނަކީ ވަރަށް އާދައިގެ މަސައްކަތްތައް ކުރުމަށްފަހު ފިލްމު އިންޑަސްޓްރީން ޖާގަ ހޯދައި ކުރިއަރައިފައިވާ މީހުންނެވެ.\nސުޕަސްޓާރުން ކަމަށްވާ ރަޖްނީކާންތު އާއި އަކްޝޭ ކުމާރު ފަދަ އެކްޓަރުންނަކީ ރޭލްވޭ ސްޓޭޝަނުގައި ދަތުރުވެރިންގެ ފޮށި އުފުލާ ކޫލީންގެ މަސައްކަތާއި ރެސްޓޯރަންޓް ތަކުގެ ބަދިގޭގައި މަސައްކަތް ކޮށްފައި ތިބި މީހުންނެވެ. މިހާރު އަލަށް ވިދަމުން އަންނަ ބަތަލާ ނޯރާ ފަތޭހީ އަކީ ވެސް އެންމެ ޅައިރު ރެސްޓޯރެންޓެއްގައި ވެއިޓަރަކަށް އުޅުނު އެކްޓަރެކެވެ.\nރިއަލިޓީ ކުކިން ޝޯއެއްގައި ދާދިފަހުން ނޯރާ ބައިވެރިވި އެވެ. މި ޝޯގައި ނޯރާ ވަނީ ފާއިތުވީ ދުވަސްތަކުގައި އޭނާއަށް ކުރަން ޖެހުނު ތަޖުރިބާތަކާއި ކުރި ބުރަ މަސައްކަތްތައް ހިއްސާ ކޮށްފަ އެވެ.\nއޭނާ ބުނި ގޮތުގައި އުމުރުން 16 އަހަރުގައި އޭނާ އުޅުނީ ކެނެޑާގެ ރެސްޓޯރަންޓެއްގައި ވެއިޓަރެއްގެ ވަޒީފާ ގައެވެ. އަދި 18 އަހަރު ފުރެންދެން މި ވަޒީފާ އަދާކުރުމުގައި ދެމިހުރި ކަމަށް ނޯރާ ބުންޏެވެ.\nނޯރާ ބުނާ ގޮތުގައި ވެއިޓަރެއްގެ ވަޒީފާއަކީ ވަކިން ފަސޭހަ ވަޒީފާއެއް ނޫނެވެ. ސަބަބަކީ ކެނެޑާ ކަހަލަ ގައުމެއްގައި ވެއިޓަރުކަން ކުރާއިރު ވަރަށް ރަނގަޅަށް އިނގިރޭސި އެނގެން ޖެހެ އެވެ. އަދި ހަނދާން ގަދަވުމުގެ އިތުރުން ރަނގަޅު ޝަޚްސިއްޔަތެއް ހުރި މީހެއް ކަމާއި ހަލުވިކަމާއި މުރާލިކަމާއެކު މަސައްކަތްކުރާ މީހަކަށް ވެސް ވާން ޖެހެ އެވެ. އަދި ބައެއް ފަހަރު ކަސްޓަމަރުން ވަރަށް ހިތްހަމަނުޖެހޭ ޒާތުގެ އެއްޗެތި ބުނާ ކަމަށާއި އެ ފަދަ ހާލަތުގައި ވެސް ރުޅިނައިސް މައްސަލަ ހައްލުކުރަން އެނގެން ޖެހޭ ކަމަށް ނޯރާ ބުންޏެވެ.\nނޯރާ އެންމެ ފަހުން ފެނިފައިވަނީ "ބޫޖް؛ ދަ ޕްރައިޑް އޮފް އިންޑިއާ"ގެ މުހިއްމު ރޯލަކުންނެވެ. "ޒާލިމާ ކޯކާ ކޯލާ"ކިޔާ ޑާންސް ލަވައެއް ވެސް މި ފިލްމުގައި އޭނާ ކުޅެފައި ވެއެވެ.\nނޯރާ އަކީ ކެނެޑާގައި ދިރިއުޅޭ މޮރޮކޯ ދެމަފިރިއެއްގެ ދަރިއެކެވެ. އަރަބި ނަސްލުގެ މުސްލިމަކަށް ވިޔަސް އޭނާ އިންޑިއާ އަށް އައިސް އުޅޭ ގޮތުން ވަރަށް ގިނަ ބައެއްގެ މަލާމާތް އަބަދުވެސް ނޯރާ އަށް ރައްދުވަމުންދެ އެވެ.\nލަތާއަށް ކޮވިޑްޖެހި އައިސީޔޫގައި\nރާޖޭޝް ކަންނާ ބައޮޕިކްގެ މަސައްކަތް ފަށަނީ\nގުރޫ ރަންދަވާ އާއި ނޯރާ ފަތޭހީ، ދެ ލޯބިވެރިންތަ؟


Valencia - United Victory vaadhaveri kurimathilumakah nukunnanee\nކުލަބު ވެލެންސިއާ އާއި ޔުނައިޓެޑް ވިކްޓަރީ ގަދަ ހަތަރެއް ކަށަވަރުކުރަން ވާދަވެރި މެޗަކަށް މިރޭ ނުކުންނަން ތައްޔާރުވެއްޖެ އެވެ.\nއުރީދޫ ދިވެހި ޕްރެމިއާ ލީގުގައި މިރޭގެ މެޗަށް ފަހު ކޮންމެ ޓީމަކަށް ބާކީ ދެ މެޗު އޮތްއިރު ގަދަ ހަތަރަކަށް އެންމެ ބޮޑަށް ވާދަކުރަނީ މި ދެ ޓީމެވެ. މި އަހަރު ފުރަތަމަ ފަހަރަށް ފުރަތަމަ ޑިވިޝަނުގައި ވާދަކުރާ ޔުނައިޓެޑް ވިކްޓަރީ އާއި ދިވެހި ލީގުގެ އެންމެ ކާމިޔާބު ޓީމު ވެލެންސިއާ އަށް ވެސް މިއަހަރުގެ ލީގުގައި މިހާތަނަށް ލިބިފައިވަނީ 20 ޕޮއިންޓެވެ. ނަމަވެސް ފައިދާ ގޯލުން ވެލެންސިއާ އަށް ހަތަރުވަނަ، އަދި ފަސް ވަނަ ލިބެނީ ޔުނައިޓެޑް ވިކްޓަރީ އަށެވެ.\nމި ދެ ޓީމު މިރޭގެ މެޗަށް ނުކުންނައިރު މިވަގުތު ރަނގަޅު ފޯމެއްގައި އޮތީ ޔުނައިޓެޑް ވިކްޓަރީ އެވެ. ތިން ވަނަ ބުރުގައި އެ ޓީމުން ރަނގަޅު ނަތީޖާތަކެއް ނެރެމުން އަންނައިރު ވެލެންސިއާ އަށް މި ބުރުގައި ހަތަރު މެޗުން ލިބުނީ އެންމެ ޕޮއިންޓެކެވެ.\nލީގުގެ ފުރަތަމަ ބުރުގައި މި ދެ ޓީމު ވާދަކޮށްގެން 1-0އިން މޮޅުވީ ޔުނައިޓެޑް ވިކްޓަރީ އެވެ. ނަމަވެސް ދެ ވަނަ ބުރުގައި ކުޅުނު މެޗު ކާމިޔާބު ކުރީ ވެލެންސިއާ އެވެ. މިހެންވެ މިރޭގެ މެޗަކީ ވަރަށް ވާދަވެރި ކުރިމަތިލުމަކަށްވާނެ އެވެ.\nވެލެންސިއާ ޔުނައިޓެޑް ވިކްޓަރީ ދިވެހި ޕްރެމިއާ ލީގް


މަސްތުވާތަކެއްޗާއެކު3މީހަކު ހައްޔަރުކޮށްފި މަސްތުވާތަކެއްޗާއެކު3މީހަކު ހައްޔަރުކޮށްފި\nމަސްތުވާތަކެއްޗާއެކު3މީހަކު ހައްޔަރުކޮށްފި\nފުލުހުން ހިންގި މަސްތުވާތަކެތީގެ އޮޕަރޭޝަނެއްގެ ތެރެއިން / ފޮޓޯ: ޕޮލިސް މީޑިއާ\nހދ. ހަނިމާދޫ އާއި ބ. ދަރަވަންދޫގައި މަސްތުވާތަކެތީގެ އޮޕަރޭޝަން ތަކެއް ހިންގައި3މީހަކު ހައްޔަރުކޮށްފިއެވެ.\nފުލުހުން ވިދާޅުވީ، ހަނިމާދޫގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ހަނިމާދޫ ޕޮޮލިސް ސްޓޭޝަނަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނުގައި 26 އަހަރުގެ މީހަކާ 32 އަހަރުގެ މީހަކު ހައްޔަރުކޮށްފައިވާކަމަށެވެ. އަދި މި ދެމީހުންނަކީވެސް ދިވެހި ފިރިހެނުންކަމަށެވެ. މި މަހުގެ 19 ވަނަ ދުވަހު ހިންގި މި އޮޕަރޭޝަނުގައި އެ ދެ މީހުން ހައްޔަރުކޮށްފައިވަނީ އެމީހުން ދިރިއުޅޭ ގެ ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 64 ރަބަރު ހޮޅިކޮޅު ފެނުމާ ގުޅިގެން ކަމަށްވެސް ފުލުހުން ވިދާޅުވެއެވެ.\nމި މައްސަލައާ ގުޅިގެން އެ ދެ މީހުންގެ ބަންދާމެދު ގޮތެއް ނިންމުމަށް ކުޅުދުއްފުށި މެޖިސްޓްރޭޓް ކޯޓަށް ހާޟިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް 15 ދުވަހުގެ މުއްދަތު ދީފައިވާކަމަށް ފުލުހުން ވިދާޅުވެއެވެ.\nދަރަވަންދޫގައި ފުލުހުން ހިންގި އޮޕަރޭޝަނަކީ މާލެއިން ދާ ބޯޓަކުން އެރަށަށް މަސްތުވާތަކެތި ގެންދާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން އިންޓެލިޖެންސާއި، އޭދަފުށި ޕޮލިސް ސްޓޭޝަންގެ އިތުރުން ދަރަވަންދޫ ޕޮލިސް ޑެސްކް ގުޅިގެން ހިންގި އޮޕަރޭޝަނެކެވެ. މި މަހުގެ 19 ވަނަ ދުވަހު ހިންގި މި އޮޕަރޭޝަނުގައި އެރަށުން ހައްޔަރުކޮށްފައިވަނީ 30 އަހަރުގެ މީހެކެވެ. އެރަށު ބަނދަރުމަތިން އޭނާ ހުއްޓުވައި ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ފިލްމު ހުސްކުރި ދަޅަކާއި، ޖޫސްޕެޓީ ކޮތަޅެއް ފެނިފައިވާކަމަށް ފުލުހުން ވިދާޅުވެއެވެ.\nމި މައްސަލާ ގުޅިގެން އޭނާގެ ބަންދާމެދު ގޮތެއް ނިންމުމަށް އޭދަފުށި މެޖިސްޓްރޭޓް ކޯޓަށް ހާޟިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވާކަމަށް ފުލުހުން ވިދާޅުވެއެވެ.\nމި މައްސަލަތައް ފުލުހުން ދަނީ ތަހުގީގު ކުރަމުންނެވެ. މިމަހުގެ9ވަނަ ދުވަހު ށ. މިލަންދޫ އާއި އދ. މާމިގިލީގައި ހިންގި ޚާއްސަ އޮޕަރޭޝަނެއްގައިވެސް ފުލުހުން ވަނީ3މީހަކު މަސްތުވާތަކެއްޗާއެކު ހައްޔަރުކޮށްފައެވެ.


English 4th division ge team akun Tottenham balikoffi - vNews.mv\nއިނގިރޭސި ހަތަރުވަނަ ޑިވިޝަނުގެ ޓީމަކުން ޓޮޓެންހަމް ބަލިކޮށްފި\nއިސްމާޢީލް ޝާހު 25 September 2019, 10:38\nއިނގިރޭސި ހަތަރު ވަނަ ޑިވިޝަންގައި ވާދަކުރާ ކޮލްޗެސްޓާ ޔުނައިޓެޑް އަތުން ބަލިވެ ފުރަތަމަ ޑިވިޝަންގެ ޓޮޓެންހަމް ހޮޓްސްޕާސް އިނގިރޭސި ލީގު ކަޕުން ކަޓައިފިއެވެ.\nމެޗުގެ ފުރިހަމަ ވަގުތު ހަމަވިއިރު ދެ ޓީމު އޮތީ ލަނޑެއް ނުޖެހިއެވެ. އެހެންކަމުން ނަތީޖާ ނެރުނީ ޕެނަލްޓީ ޖަހައިގެންނެވެ. ޕެނަލްޓީގައި ޓޮޓެންހަމްގެ މައްޗަށް ކޮލްޗެސްޓާ ކުރިހޯދީ 3-4 ގެ ނަތީޖާއަކުންނެވެ.\nމި ޕެނަލްޓީ ޝޫޓްއައުޓްގައި ޓޮޓެންހަމްގެ ކްރިސްޓިއަން އެރިކްސަން އާއި ލޫކަސް މޯރާ ޖެހި ޕެނަލްޓީ ވަނީ ނާކާމިޔާބުވެފައެވެ. އެގޮތުން އެރިކްސަން ޖެހި ޕެނަލްޓީ ކޮލްޗެސްޓާގެ ކީޕަރު ޑީން ޖާކިން ދިފާއުކުރިއިރު ލޫކަސް މޯރާ ޖެހި ޕެނަލްޓީ ދިޔައީ ހުރަސް ދަނޑިމަތިން ބޭރަށެވެ. މީގެއިތުރުން ކޮލްޗެސްޓާ ޖެހި ޕެނަލްޓީއެއްވެސް ނާކާމިޔާބުވިއެވެ.\nރަށުންބޭރުގައި ޓޮޓެންހަމް މިހާތަނަށް ކުޅުނު ފަސް މެޗުންވެސް އެ ޓީމު ވަނީ ބަލިވެފައެވެ. މިދިޔަ އަހަރުގެ ޗެމްޕިއަންސް ލީގުގެ ފައިނަލަށް ދަތުރުކުރި ޓޮޓެންހަމް މިއަހަރުގެ ސީޒަނުގައި ފެންނަނީ ވަރަށް ބޮޑަށް ނިކަމެތިކޮށެވެ. އިނގިރޭސި ޕްރިމިއަރ ލީގުގައި އެ ޓީމު އެންމެފަހުން ލެސްޓާ އާއި ދެކޮޅަށް ކުޅުނު މެޗުންވެސް އެ ޓީމު ވަނީ ބަލިވެފައެވެ.\nއިނގިރޭސި ލީގް ދޭއްގެ ތިންވަނަ މަގާމުގައި އޮތް ކޮލްޗެސްޓާ އަތުން ބަލިވުމަށްފަހު ޓޮޓެންހަމްގެ ކޯޗް މައުރީސިއޯ ޕޮޗެޓީނޯ ބުނީ އެ ޓީމަށް މިހާރު ކުރިމަތިވެފައިވާ ހާލަތު ކުރިމަތިވެދާނެ ކަމަށް ޕްރީސީޒަން ތެރޭގައިވެސް ވާހަކަދެއްކި ކަމަށެވެ. އަދި މި ނަތީޖާއަކީ ލަދުވެތި ނަތީޖާއެއް ކަމަށާއި މިއީ އެއްގޮތަކަށްވެސް އުއްމީދުކުރި ނަތީޖާއެއް ނޫންކަމަށެވެ. އަދި ކުޅުންތެރިންގެ ފަރާތުން މެޗުން މޮޅުވުމުގެ ރޫހު ފެނިފައިނުވާ ކަމަށްވެސް ކޯޗު ބުންޏެވެ.\nއިނގިރޭސި ލީގު ކަޕުގައި ކުޅުނު އެހެން މެޗުތަކަށް ބަލާއިރު އާސެނަލް ވަޏި ނޮޓިންހަމް ފޮރެސްޓް 5-0 އިން ބަލިކޮށްފައެވެ. އަދި އެންމެފަހުގެ ޗެމްޕިއަން ޔުނައިޓެޑު ވަނީ ޕްރެސްޓަން އަތުން 3-0 އިން މޮޅުވެފައެވެ.


Guantanamo jalun5qaidhee aku minivan kuran ninmaifi | ThePress\nގުއަންޓަނަމޯ ޖަލުން5ގައިދީއަކު މިނިވަން ކުރަން ނިންމައިފި\nގުއަންޓަނަމޯ ޖަލުގަައި ގައިދީން ކުޑަކަކޫ ޖައްސުވާފަައި ---\nދުނިޔޭގެ އެންމެ ހަރުކަށި އެއް ޖަލު ކަމުގައިވާ ގުއަންޓަނަމޯ ޖަލުން5ގައިދީއަކު މިނިވަން ކުރުމަށް އެމެރިކާއިން ރުހުން ދީފިއެވެ.\n5 ގައިދީއަކު މިނިވަން ކުރުމަށް އެމެރިކާއިން ރުހުން ދިން ކަމުގައި ވީ ނަމަވެސް، ކައިރި މުސްތަގުބަލެއްގައި އެމީހުންނަށް އެ ޖަލުން ނިކުމެވޭނެ ކަމަކަށް ނުބެލެވެއެވެ.\nގުއަންޓަނަމޯ ޖަލުން މިނިވަން ކުރުމަށް އެމެރިކާއިން ރުހުން ދިން ގައިދީންގެ ތެރޭގައި ހިމެނެނީ ޔަމަނަށް ނިސްބަތްވާ3މީހަކާ، ސޯމާލިއާ މީހެއްގެ އިތުރުން ކެންޏާ މީހެކެވެ.\nގުއަންޓަނަމީ ޖަލަކީ، ޓެރަރިޒަމާ ދެކޮޅަށް އެމެރިކާއިން ފެށި ހަނގުރާމައާއެކު މީގެ 20 އަހަރު ކުރިން އޮޕަރޭޓް ކުރަން ފެށީ ޖަލެކެވެ. މިނިވަން ކުރުމަށް އެމެރިކާއިން ނިންމި5ގައިދީންގެ ބަންދުގެ މުއްދަތު އެއްކޮށްލުމުން، ޖުމުލަ އަދަދު 85 އަހަރަށް އަރައެވެ.\nކިއުބާގައި އޮޕަރޭޓް ކުރަމުން ދާ ޖަލުގައި 39 ގައިދީއަކު ތިބި އިރު، މިހާތަނަށް 18 މިނިވަން ކުރުމަށް އެމެރިކާއިން ވަނީ ރުހުން ދީފައެވެ. އެއީ ނޮވެމްބަރާއި ޑިސެމްބަރު މަހު ކުރިއަށް ގެންދިޔަ މުރާޖާތަކަކަށް ފަހުގައެވެ. މި 18 މީހުންނަކީ އެމީހުންނާ ދެކޮޅަށް އެއްވެސް ދައުވާ އުފުލާފައި ވާ މީހުންނެއް ނޫނެވެ.\nގުއަންޓަނަމޯ ޖަލުން މިނިވަން ކުރުމަށް އެމެރިކާއިން އެންމެ ފަހުން ރުހުން ދިން5ގައިދީންގެ ފަރާތުން އެމެރިކާއަށް ނުރައްކަލެއް ނެތް ކަމަށް އެގައުމުން މިހާރު ގަބޫލު ކުރެއެވެ. ނަމަވެސް އެ ގައިދީންނަށް އެ ޖަލުން ނިކުމެވެން އަންނަނީ، އެމީހުންގެ އަމިއްލަ ވަޒަނުން ނުވަތަ އެހެން ގައުމަކުން އެ މީހުން ބަލައިގަތުމަށް އެއްބަސްވުމުންނެވެ.\nއަފްގާނިސްތާނުގެ ސަރަހައްދެއްގައި އެތައް ހާސް ޓެރަރިސްޓުންނެއް!\nއުނނުރި އަންނަ ހަނގުރާމަވެރިން ރިހެބިލިޓޭޓު ކުރާ އުސޫލު ހަދައިފި\nއެނބުރި އަންނަ ހަނގުރާމަވެރިންނާ މެދު އަމަލުކުރާ އުސޫލު އާންމުކޮށްފި


BREAKING: Generator Halaakuve Villigili Kanu Andhireegai - Vaguthu\nކޮވިޑް-19: ބޮޑެތި އަދަދުތައް ރިސޯޓްތަކުން، ރައްކާތެރިކަމާއި މެދު ސުވާލު! - 19 ގަޑިއިރު ކުރިން\nޖަނަރޭޓަރު ހަލާކުވެ ވިލިނގިލި ކަނު އަނދިރީގައި\n1 އަހަރު ކުރިން ( މެއި 28, 2019 )\nގއ. ވިލިނގިލީގައި ކަރަންޓު ފޯރުކޮށްދެމުން ދިޔަ މައި ޖަނަރޭޓަރެއް ހަލާކުވެ އެރަށުން ކަރަންޓުގެ ޚިދުމަތް ކެނޑިއްޖެއެވެ.\nމައުލޫމާތު ލިބިފައިވާގޮތުގައި މިއަދު ހަވީރު 5:15 އިން ފަށައިގެން އެރަށުން ވަނީ ކަރަންޓު ކެނޑިފައެވެ.\nވިލިނގިލިން "ވަގުތު" އަށް މަޢުލޫމާތު ދިން ފަރާތަކުން ބުނިގޮތުގައި މިއަދު ރަށުން ކަރަންޓުގެ ޚިދުމަތް މެދުކެނޑުނީ އެރަށުގައި ބޭނުންކުރަމުން ދިޔަ އެންމެ ބޮޑު ޖަނަރޭޓަރުގެ "ބޮޑީ" ފަޅައިގެން ގޮސްގެންނެވެ.\nމިކަމާއި ގުޅިގެން، މިހާރު ހިނގަމުންދާ ޖަނަރޭޓަރުތައް ބޭނުންކޮށްގެން ބައެއް ސަރަޙައްދުތަކަށް ދޭތެރެ ދޭތެރެއިން ކަރަންޓު ފޯރުކޮށްދެމުންދާ ކަމަށާއި، ނަމަވެސް މިގޮތަށް ކަރަންޓު ދޭތީ ކަރަންޓުން ބޭނުންކުރާ ތަކެއްޗަށް ގެއްލުން ލިބެމުންދާތީ ރައްޔިތުން ތިބީ މާޔޫސްވެފައި ކަމަށް އޭނާ ބުންޏެވެ.\nޖަނަރޭޓަރެއް ހަލާކުވެ މިއަދު ހަވީރުން ފަށައިގެން ވިލިނގިލިން ކަރަންޓު ކެނޑެމުންދާއިރު، އެރަށު އިންޖީނުގެއިން ބުނެފައިވަނީ ޖަނަރޭޓަރަށް ދިމާވި މައްސަލަ ޙައްލުވާނެ ދުވަހެއް ނޭނގޭ ކަމަށެވެ.\nގއ. ވިލިނގިއްޔަށް ކަރަންޓުގެ ޚިދުމަތް ފޯރުކޮށްދެމުން ދަނީ ފެނަކަ ކޯޕަރޭޝަނުންނެވެ. ފާއިތުވެދިޔަ ދުވަސްތަކުގައި ރާއްޖޭގެ ގިނަ ހިސާބުތަކުގައި ފެނަކައިން ހިންގާ އިންޖީނުތަކަށް މައްސަލަ ދިމާވެ ރަށްތަކުން ކަރަންޓުގެ ޚިދުމަތް ކެނޑެމުންދާ މައްސަލަ ވަނީ ބޮޑުވެފައެވެ.\n-އިތުރު ތަފްސީލު އަންނަނީ-\nށ.މަރޮށީގެ ސިއްޚީ މަރުކަޒުގައި ކަރަންޓު ނެތްތާ4ދުވަސް!\nހުޅުމާލެއިން ކަރަންޓް ކެނޑިއްޖެ\nމެއި 28, 2019 20:15\nމެއި 28, 2019 20:40\nކޮބައި އެގެންޑާ 19\nމެއި 28, 2019 21:14\nމިހާރު ކަނުއަނދިރީގަ ރައްޔިތުންތިއްބަސް ޒިއްމާވާންޖެހޭ ފަރާތެއް ހުހުއްނާނެ ޒިއްމާވާންޖެހޭނީ ހަލާކުވި ޖަނޭޱަރު!!\nމެއި 28, 2019 22:06\nމިހާތަނަށް ބެލި ބެލުމުން ފާހަގަވި ގޮތުގައި ޖަނަރޭޓަރަށް މައްސަލަ ދިމާވީ ޖަނަރޭޓަރުގެ މައްސަލައަކުންނެވެ. ޖަނަރޭޓަރު ވިލިނގިލީގަ ނެތްނަމަ ވިލިނގިއްޔަކުން ޖަނަރޭޓަރުގެ މައްސަލައެއް ނުޖެހޭނެއެވެ. ފެނަކައެއް އޮތެއްކަމަކު މައްސަލަޖެހުނީ ފެނަކައިގައެއް ނޫނެވެ. މައްސަލަޖެހުނީ ޖަނަރޭޓަރުގައެވެ. އެހެންކަމުން މިކަމުގެ ފުރިހަމަ ޒިންމާ ޖަނަރޭޓަރު އަމިއްލައަށް ނަގަން އެބަޖެހެއެވެ. ރަނގަޅު ވާހަަކައެކެވެ. އެޖެންޑާ 19 ވަރަށް ތަފާތެވެ. ދެން ޝުކުރިއްޔާއެވެ.\nމެއި 28, 2019 21:21\nދެން ބާރަށް އަތްޖަހާ\nމެއި 28, 2019 21:23\nހެޔޮ ކޮންމެ ގޮތެއް ވިޔަސް. ކަނު އަނދިރީގައި ތިބެގެން ވެސް ބޭނުން ވަނީ އެން. ޑީޕީ. ޔާމީން ހުރިނަމަ ވަގަށް ތަނަކުން ޖަނަރޭޓަރެއް ގެނެސްގެންވެސް ރައްޔިތުން އަނދިރީގައި ނުބައިތިއްބާނެ. އެ ކަލޭގެ ބޭނުމެއް ނޫން. ބޭނުމީ ޖަޒީރާ. މިގޮތަށް ކަނު އަނދިރީގައި އަހަރުމެން ގެ ޖަޒީރާވަންތަ ކާބަފައިން ވެސް އުޅުނީ. އެޖެންޑާ 19 ހަބޭސް.\nމެއި 28, 2019 21:24\nތިވާނި ވިލިނގިލި މީހުން ހަލާކު ކޮށްލީކަމަށް.\nމެއި 28, 2019 21:27\nބަލަބަލަ 100% ވޯޓުދިންމީހުންވެސް އަނދިރީގައި ތިބެން ޖެހޭތަ....؟ މިހާރު އެނގޭދޯ ރައީސް ޔާމީންގެ ޚިދުމަތުގެ ފުރިހަމަކަން. ދެންތިބޭ އަނދިރީގައި ބާރަށް އަތްޖަހަން ސޯލިހުއާއި އަންނިޔާ ދެމީހުން އައު ޖެނެރޭޓަރެއް ކޮނޑު އަޅައިގެން އަންނަންދެން......!!!\nމެއި 28, 2019 21:35\nތި ވާނީ ޔާމީނު ކުރި ކަމެއްކަމަށް. މި5އަހަރު ތެރޭ ލާހިކެއްނޫން ކަމެއްގޯސްވާ ވާހަކަ ދައްކަން. ހަމަ ކަމެއް ގޯސްވީ ،އެއީ ޔާމީނު. ޖަޒީރާ\nމެއި 28, 2019 21:44\nޖަނަރޭޓަރު ފަދަ އެއްޗިއްސަކީ އިންޑިޔާއިން ފަސޭހައިން ލިބޭނެ އެއްޗެއްނޫނެވެ. ތި އެންމެ ފަސޭހައިން ލިބޭނީ ޗައިނާއިންނެވެ. ތަރައްޤީގައި އިންޑިޔާއަށްވުރެ ޗައިނާ މުހިއްމުވީ މިހެންވީމައެވެ. އަދި ކުރިޔަށް4އަހަރާއި ބައި އެބަ އޮތެވެ. ޗައިނާ ދުރުކުރީމާ ނިކަން ރީތި ގޮތަކަށް އެކަމުގެ ހިތި މިފަހަރު ފެންނާނެއެވެ.\nމެއި 28, 2019 22:22\n"ކަލާންގެ ސަފުން ބަދަލު ނުކުރައްވަތޭ ޤަވްމެއްގެ ޙާލާތެއް ނުވާނަމަ ޤަވްމުގައި ޙާލަތު ބަދަލުކުރުމުގެ ޚިޔާލާތެއް" އެންމެމަތީ ގިޔަރުގައި ކުރިއަރަމުންދިޔަ މިޤަވްމު ފަހަތަށް ސޮއްސުވާލި ދިވެހިންނަށް އަދި ކުރިޔަށްއޮތްތަނުގައި ހިތި ފެންނަމުންދާނެއެވެ.\nމެއި 28, 2019 22:33\nފެނަކައިން މިއަދު ވިދާޅުވާނީ ކީކޭބާ؟ ގއ. ވިލިނގިލިން ކަރަންޓް ކަނޑަމުންދަނީ ރައްޔިތުންގެ މައްސަލައަކުންނޭ ވިދާޅުވާނެ ބާ؟ މިހެން މިދަންވަންޖެހުނީ ވިލިނގިލީ ގެތަކުގެ އަގުބޮޑު މުދަލަށް ގެއްލުންވަމުންދާ ވާހަކަ އިވެމުންދާއިރު، ހަމަ މިގޮތަށް ށ. ފީވަކުގައިވެސް ކަރަންޓް ކަނޑަމުން ގެންދާތީވެ އެރަށުގެ ގެތަކުންވެސް އެތަކެއް ކަރަންޓް ސާމާނެއް ހަލާކުވިކަމުގެ މަޢުލޫމާތު ލިބިފައިވާއިރު ފީވަކު ރައްޔިތުންވެސް އެގޮތަށް ކަރަންޓް ދޭން ބޭނުން ނުވާތީ އިޙްތިޖާޖު ކުރިއިރު ފެނަކައިވެސް ރަނގަޅަށް ބަޔާންތަށް ނެރުން ބުއްދިވެރި )\nމެއި 29, 2019 00:40\nބޮޑުހުޅު ސަރުކާރު ހުރިހާކަމެއްވެސް ދާނީދަށަށް\nމެއި 29, 2019 00:58\nބަލަކަލޭމެން ވޯޓު ދިނީ ޒަޖީރާ ރާއްޖެގެ ސިޔާސަތަށް، ޒަޖީރާ ރާއްޖެއެއްގައި ކަރަންޓް ބޭނުމެއްނުވާނެ.ފުޅި ބައްތި ދިއްލައިގެން ތިބޭ ތެހެލާނު ކުދިން........ހުންނާނީ ރާކަނި މަސްކެވިފަ.\nމެއި 29, 2019 01:51\nމިދެން ބޮޑުވަރު ގ.ދ ގައްދޫއިން ކަރަންޓު ދަނީ ކުއްލި ކުއްލި އައް ނުވެސް އެނގި ހުއްޓާ ގޮސް ދާނެ ދެމަސްވީ މިކަހަލަ ހާލެއްގައި އުޅޭތާ ރޯދަމަހުގެ ހަވީރު ވެސް ދޭ ވަރައް ގިނައިން ކެނޑޭ މިވާހަކަ ދައްކާނެ މީހަކު ގައްދުވަކު ނެތް ފެނަކައިން މި މައުލޫމާތު ސާފު ކޮށްފަ ނޫހުގަ ޖަހަން ވީ ނުން3ޖަނަރޭޓަރު ހުރީ 1 ހަލާކުވެފަ2އެއްފަހަރާ ހިން ގަންޖެހެނީ މާބޮޑައް ލޯޑު ހިފާއިރައް ޓެންޕަރޭޗާ އަރާފަ ނިއްވާލަނީ\nގަންބަ ނަގަނަ ބުދާ\nމެއި 29, 2019 02:15\nތިތިބީ އަލަކެވިފަ މީ ޖަޒީރާ ކަރަންޓެއް ބޭނުމެއް ނުވާނެ ދެން ހުރިހާ ތެހެލާނަ ތައް އަތްޖަހަން ތިބޭ. ބާރައް ކުރިއައް\nމެއި 29, 2019 04:21\nކަރަންޓު ބިލުކުޑަކިރަން އިބޫ ގެ ވައުދު\nމެއި 29, 2019 08:59\nރައްޔަތުންނަށް ދޭން ޖެހޭ އަސާސީ ޚިދުމަތް ތައްމެދުކެޑި ގިނަދުވަސްވަމުންދާއިރު އެކަން މިހާރު ރާއްޖެޓީވީ އަކަށްނޭގޭ. ޢެއީދޯ ބައެއް ޗެނެލްތަކުގަ މަސައްކަތްކުރާ ރިޕޯރޓަރުންނާ ޖާނަލިސްޓުން އަދި ރިޕޯރޓް ގެންނަމީހުން ވިކިފަތިބޭވަރަކީ. މީޑިޔާގެ މިނިވަންކަން ބޭނުންކުރެވެނީ ކިހާރަގަޅަކައްބައި؟ ފިތުނައުފައްދަން.


Americage terroristunge listugai furathama faharah dhivehsaku himanaifi - vNews.mv\nޢައިޝަތު ޝިއުރާ 11 September 2019, 23:12\nއެމެރިކާއިން ޓެރަރިސްޓުންގެ ގޮތުގައި ކަނޑައަޅައި އެކުލަވާލާ ލިސްޓުގައި ފުރަތަމަ ފަހަރަށް ދިވެއްސަކު ހިމަނާައި އެ ގައުމުގެ ޑިޕާޓްމަންޓް އޮފް ދަ ޓްރެޒަރީޒް އޮފީސް އޮފް ފޮރިން އެފެއާޒް ކޮންޓްރޯލް (އޯއެފްއޭސީ) އިން އޭނާއަށް މާލީ ދަތިކުރުމުގެ ފިޔަވަޅު އަޅައިފި އެވެ.\nމި ލިސްޓުގައި ފުރަތަމަ ފަހަރަށް ހިމެނި ދިވެއްސަކީ މުހައްމަދު އަމީން ކިޔާ މީހެކެވެ.\nއެމެރިކާއިން ބުނެފައިވާ ގޮތުގައި އަމީނަކީ ސީރިޔާ އާއި އަފްޣާނިސްތާނުގައި އިސް މީހެއްގެ ގޮތުގައި ހަރަކާތްތެރި ވަމުން އަންނަ މީހެކެވެ. މާލީ ގޮތުންނާއި އެހެނިހެން ގޮތްގޮތުންވެސް އެހީތެރިކަން ފޯރުކޮށްދެމުން ދާކަމަށް އެމެރިކާއިން ވަނީ ބުނެފައެވެ.\nމިއަހަރުގެ އޭޕްރީލްމަހާ ހަމައަށްވެސް އަމީނަކީ އައިސިސްއަށް މީހުން ރެކްރޫޓްކުރުމުގައި ހަރަކާތްތެރިވަމުން އަންނަ މީހެއްކަން އެނގޭކަމަށް އެމެރިކާއިން ބުނެއެވެ.\nއޭނާގެ މި މަސައްކަތުގައި އެހެން މީހުންވެސް ބައިވެރިކުރާ ކަމަށާއި އަމީންގެ ބައިވެރިން ހަނގުރާމަވެރިން ހޯދަން ހަފުތާއަކު ދިހަ ވަރަކަށް ބައްދަލުވުން ބާއްވާ ކަމަށް އެމެރިކާއިން ބުނެއެވެ. އޭގެ ބައެއް ބައްދަލުވުންތައް އޭނާގެ ގޭގައިވެސް ބާއްވާކަން އެމެރިކާ އިން ހާމަކޮށްފައި ވެއެވެ.\nއެމެރިކާއިން ބުނެފައިވަނީ، އަމީނަކީ އައިސިސްގެ އިރާގު ގޮފި (އައިސިސް-ކޭ) އަށް ހަނގުރާމަވެރިން ރެކްރޫޓްކުރާ މީހެއް ކަމުގައެވެ.\nއޭނާ ވަނީ ރާއްޖޭގެ މީޑިއާއެއްގައި މަސައްކަތްކުރާ މީހަކު އައިސިސް-ކޭ އާ ގުޅިގެން އަފްޣާނިސްތާނަށް ދާން މަހަކު 700 ޑޮލަރުގެ މުސާރައެއް ހުށަހަޅާފައި ކަމަށްވެސް ބުނެފައިވެއެވެ. އެ ނޫސްވެރިޔާއަށް ހުށަހަޅާފައިވަނީ އަމީންގެ ބޭނުމަށް ލިޔުންތައް ތަރުޖަމާކުރުން ކަމަށްވެސް ބުނެފައި ވެއެވެ.


Greenwood ge goal aaeku United inn natheejaa anburaalaifi - One Online\nގްރީންވުޑްގެ ގޯލަށްފަހު އުފާފާޅުކުރަނީ --- ފޮޓޯ/ ގެޓީ\nގްރީންވުޑްގެ ގޯލާއެކު ޔުނައިޓެޑުން ނަތީޖާ އަނބުރާލައިފި\nމޭސަން ގްރީންވުޑް ފަހު ދިހަ މިނެޓް ތެރޭގައި ޖެހި ގޯލާއެކު މެންޗެސްޓާ ޔުނައިޓެޑުން ބްރައިޓަން ކައިރިން ފަހަތުން އަރައި މޮޅުވެއްޖެއެވެ.\nއުމުރުން 19 އަހަރުގެ ގްރީންވުޑް ޖެހި ގޯލާއެކު ޔުނައިޓެޑުން މެޗު ކާމިޔާބު ކުރީ 2-1ގެ ނަތީޖާއަކުންނެވެ. ރޭގެ މެޗުގައި ގްރީންވުޑް ޖެހި ގޯލަކީ 2020 ވަނަ އަހަރު މޭ މަހަށްފަހު އޭނާ ލީގުގައި ޖެހި ފުރަތަމަ ގޯލެވެ. އެއީ މިހާތަނަށް ކުޅުނު 40 މެޗުން ގްރީންވުޑް ޖެހި ހަވަނަ ގޯލެވެ.\nރޭގެ މެޗުގެ ފުރަތަމަ ހާފްގައި ބްރައިޓަންއިން ލީޑު ނެގީ ކުރިން މެންޗެސްޓާ ޔުނައިޓެޑަށް ކުޅުނު އިންގްލެންޑްގެ ފޯވަޑް ޑެނީ ވެލްބެކްގެ ގޯލާއެކުގައެވެ. އެ ނަތީޖާ ބަދަލު ކުރުމަށް ޔުނައިޓެޑުން ދެވަނަ ހާފްގައި ކުޅުން ރަނގަޅުކޮށް، ހާފްގެ ކުރީކޮޅުގައި މާކަސް ރަޝްފޯޑުގެ ގޯލާއެކު ނަތީޖާ ހަމަހަމަ ކުރިއެވެ. އެ ހިތްވަރާއެކު ގްރީންވުޑްގެ ގޯލާއެކު ޔުނައިޓެޑުން ލީޑުވެސް ނަގާފައިވާއިރު، މެޗަށްފަހު ކޯޗު އޮލެގުނަ ސޮލްސްޖާ ވަނީ ގްރީންވުޑަށް ތައުރީފު ކޮށްފައެވެ.\n"ގްރީންވުޑްގެ ފޯމް ރަނގަޅުވުމަށް އެންމެ ބޮޑަށް ބޭނުންވަނީ މުހިއްމު ގޯލްތައް. މިހާރު ދުނިޔޭގައި ކުޅުންތެރިން މިނެކިރަނީ ސްޓެޓިސްޓިކަލީ. އެހެންވީމަ ކިތައްމެ ވަރަކަށް ކުޅެފައިވެސް ގޯލް ނުޖެހޭ ނަމަ އެ ކުޅުންތެރިޔަކަށް އުނދަގޫތަކާ ދިމާވޭ،" ސޮލްސްޖާ ބުނެފައިވެއެވެ.\nޔުނައިޓެޑަށް ރޭގެ މޮޅާއެކު 30 މެޗުން 60 ޕޮއިންޓް ލިބިފައިވާއިރު، އެޓީމަށް ގަދަ ހަތަރެއް ޔަގީން ކުރުމަށް ވަނީ ފުރުސަތު ފަހިވެފައެވެ. މިވަގުތު ދެވަނައިގައި ޔުނައިޓެޑް އޮތްއިރު، ސިޓީ އެއްވަނައިގައި އޮތީ 31 މެޗުން 74 ޕޮއިންޓް ހޯދައިގެންނެވެ.\nގުޅޭ ޓެގު އިނގިރޭސި ޕްރިމިއާ ލީގު މެންޗެސްޓާ ޔުނައިޓެޑް


ޖަރުމަނުގެ ސްކޮޑް ފައިނަލް ކުރަން ލޯ ތައްޔާރުވެއްޖެ\nޖަރުމަނަކީ ވޯލްޑް ކަޕްގެ ޑިފެންޑިން ޗެމްޕިއަނުން\nއެ ސްކޮޑުން ފަސް ކުޅުންތެރިޔަކު ބާކީކުރާނެ\nލޯ ވަނީ 27 ކުޅުންތެރިންގެ ޕްރެލިމިނަރީ ސްކޮޑެއް ނަގާފައި\n2 ޖޫން 2018 | ހޮނިހިރު 21:30\nޖަރުމަނުގެ ގައުމީ ޓީމުގެ ކޯޗު ޔޯކިމް ލޯ\nމިމަހުގެ 14 ވަނަ ދުވަހު ރަޝިއާގައި ފެށުމަށް ހަމަޖެހިފައިވާ ފީފާ ވޯލްޑް ކަޕަށް ގެންދާ ޖަރުމަނުގެ ގައުމީ ޓީމުގެ ސްކޮޑް ފައިނަލްކުރަން އެޓީމުގެ ކޯޗު ޔޯކިމް ލޯ ތައްޔާރުވެއްޖެއެވެ.\nވޯލްޑް ކަޕް ފެށުމުގެ ކުރިން އޮސްޓްރިއާ އަދި ސައުދީ އަރަބިއްޔާއާ ދެކޮޅަށް ޖަރުމަނު ރަހުމަތްތެރިކަމުގެ މެޗުތަކެއް ކުޅޭނެއެވެ. އެމެޗުތަކަށް ފަހު މިހާރު ނަގާފައިވާ 27 ކުޅުންތެރިންގެ ޕްރެލިމިނަރީ ސްކޮޑުން ފަސް ކުޅުންތެރިޔަކު ބާކީކޮށް 23 ކުޅުންތެރިންގެ ރަސްމީ ސްކޮޑް ލޯ އިއުލާންކުރާނެއެވެ. ކުޅުންތެރިން މަދުކުރުމަށް ލޯ ނިންމާފައިވާއިރު މުބާރާތުގައި ކުޅޭނެ ފުރަތަމަ އެގާރައެއް ވެސް މިހާތަނަށް ލޯ ނިންމާފައެއް ނުވެއެވެ.\nނޫސްވެރިންނާއި ވާހަކަ ދައްކަމުން ލޯ ބުނީ އޮސްޓްރިއާ އާއި ދެކޮޅަށް ކުޅޭ މެޗަށް ނެރޭނެ ފުރަތަމަ އެގާރައެއް ނުނިންމާ ކަމަށާއި 20 އަހަރުން ދަށުގެ ޓީމާއެކު ކުރިޔަށް ގެންދިޔަ ފަރިތަކުރުންތަކުގައި ބައެއް ކަންކަން ޓެސްޓްކޮށްފައިވާ ކަމަށެވެ. އޭނާ ބުނީ ތޯމަސް މުލާ އާއި މެޓްސް ހުމެލްސް ފަދަ ކުޅުންތެރިން ކޮލިފައިންގައި ވަރަށް ގިނަ މެޗު ކުޅުނު ކަމަށާއި އެހެންކަމުން އޮސްޓްރިއާ މެޗުގައި އެފަދަ ކުޅުންތެރިން ނުފެންނާނެ ކަމަށެވެ. ސީޒަނުގެ ފަހުކޮޅު ނުކުޅޭ ކުޅުންތެރިންނަށް މިއީ ލިބޭނެ ވަރަށް ރަނގަޅު ފުރުސަތެއް ކަމަށް ލޯ ބުނެފައިވެއެވެ.\nމީގެކުރިން ސްކޮޑަށް ނުނަގާ ކުޅުންތެރިންނާއި ގުޅޭގޮތުން ވާހަކަ ދައްކަމުން ލޯ ބުނީ އެއް މެޗުގައި ދައްކާ ކުޅުމުގެ ސަބަބުން އޭނާގެ ނިންމުމަށް އެއްވެސް އަސަރެއް ނުކުރާނެ ކަމަށާއި އެހެން ނަމަވެސް ހުރިހާ ކުޅުންތެރިން ވެސް މި މެޗަކީ ވަރަށް މުހިންމު މެޗެއްގެ ގޮތުގައި ބަލަން ޖެހޭ ކަމަށެވެ. ފަހަރެއްގައި މުސްތަގުބަލުގައި ނިންމާ ނިންމުންތަކަށް މި މެޗުގެ ސަބަބުން އަސަރުކުރާނެ ކަމަށް ލޯ ބުނެފައިވެއެވެ.\nއޭނާ ބުނީ މިހާރު ވެސް ބައެއް ކުޅުންތެރިންނަށް ރަޝިއާއަށްދާ ފްލައިޓްއިން ޓިކެޓް ޔަގީންވެފައިވާ ކަމަށެވެ. އެގޮތުން ޖޯޝުއާ ކިމިޗް އާއި ޖެރޯމް ބޯޓެންގް އަދި މެޓްސް ހުމެލްސްގެ އިތުރުން ތޯމަސް މުލާ އެ ލިސްޓުގައި ހިމެނޭ ކަމަށް ލޯ ބުނެފައިވެއެވެ. އޭނާ ބުނީ ސްކޮޑުން ބާކީކުރާ ކުޅުންތެރިން ދެރަވާނެކަން އެނގޭ ކަމަށާއި އެހެން ނަމަވެސް އެކަމަކީ ބޮޑު ކަމެއްގެ ގޮތުގައި ނުހެދުމަށް އެދޭ ކަމަށެވެ.\nޑިފެންޑިން ޗެމްޕިއަނުންގެ ގޮތުގައި މި މުބާރާތާ ކުރިމަތިލާ ޖަރުމަނު މިފަހަރު ތަށި ކާމިޔާބުކޮށްފިނަމަ އެ ޓީމު ވެގެންދާނީ ބްރެޒިލްއާއެކު ވޯލްޑް ކަޕްގެ ތާރީހުގައި ވެސް އެންމެ ކާމިޔާބު ޓީމަށެވެ. މިދިޔަ އަހަރު ރަޝިއާގައި ބޭއްވި ފީފާ ކޮންފެޑެރޭޝަންސް ކަޕްގެ ޗެމްޕިއަންކަން ވެސް ހޯދީ ޖަރުމަނެވެ.\nރިވިއު ކުރީ: އަހްމަދު ސާއިފް ޝިޔާދް


Minister Mariya Majleehah Haaziru Kuranee - Vaguthu\nޑިފެންސް މިނިސްޓަރ މާރިޔާ އަހްމަދު ދީދީ - ވަގުތު އިމޭޖްސް: މުހައްމަދު އަފްޒަލް\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދުގެ ސެކުއިރިޓީ ބަލިކަށިކޮށް ފޫއަޅުވާލި ގޮތުގެ މައްޗަށް މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އިން ހިންގާ އިންކުއަރީއަށް މައުލޫމާތު ހޯދަން ޑިފެންސް މިނިސްޓަރު މާރިޔާ އަހުމަދު ދީދީ ހާޒިރު ކުރަން ނިންމައިފިއެވެ.\n"ވަގުތު" އަށް އެނގިފައިވާ ގޮތުގައި، މިނިސްޓަރު މާރިޔާ ހާޒިރު ކުރަން ކޮމިޓީން މިހާރު ވަނީ ނިންމައިފައެވެ. އެކަމަކު މިނިސްޓަރު މާރިޔާ ހާޒިރު ކުރާނެ ވަކި ދުވަހެއް ކޮމިޓީން ނުނިންމައެވެ.\nމިނިސްޓަރު މާރިޔާ މި ކޮމިޓީއަށް ހާޒިރު ކުރަން މި ނިންމީ ވަކިވަކި ސިފައިން ހާޒިރުކޮށްދޭން އެ ކޮމިޓީން އެދުމުން އެ ކަމަށް ޑިފެންސުންނާއި އެމްއެންޑީއެފުން ދެކޮޅު ހަދާފައި ވަނިކޮށެވެ.\nފުލުހުން ވަނީ ކޮމިޝަނާ އޮފް ޕޮލިސް މުހައްމަދު ހަމީދާއި އެސިސްޓަންޓް ކޮމިޝަނާ އޮފް ޕޮލިސް މުހައްމަދު ރިޔާޒާއި ވަކިވަކި ފުލުހުން ވެސް ހާޒިރު ވާން ނިންމައިފައެވެ.\nއެނގިފައިވާ ގޮތުގައި މި އިންކުއަރީގެ ބޭނުމަށް ސިފައިންގެ އިސް ބޭފުޅުން ހިމެނޭހެން 40 މީހަކު ހާޒިރު ކުރަން ކޮމިޓީން ނިންމިއެވެ. ފުލުހުންގެ ތެރެއިން ހާޒިރު ކުރަނީ އަދި ސީޕީ ހަމީދާއި އޭސީޕީ ރިޔާޒުގެ އިތުރުން ފުލުހުންގެ އިންޓެލިޖެންސްގެ ބައެއް އޮފިސަރުންނެވެ.\nމާރިޔާ އެ ކޮމިޓީއަށް ހާޒިރު ކުރާއިރު، ނަޝީދުގެ ސެކުއިރިޓީ ބަލިކަށިވުމާ ގުޅިގެން އެންމެ ބޮޑެތި ފާޑުކިއުންތަކެއް އަމާޒުވެފައިވަނީ ވެސް މިނިސްޓަރު މާރިޔާއަށެވެ.\nނަޝީދަށް ނުރައްކާ އޮތް ކަން ހުޅުދޫ ދާއިރާގެ މެންބަރު އިލްޔާސް ލަބީބް ކުރިން މިނިސްޓަރު މާރިޔާއަށް ފޯނުން ގުޅުއްވައި އެ މައުލޫމާތު ދެއްވައިފައެވެ.\nމި މަހުގެ ހަވަނަ ދުވަހުގެ ރޭ ނަޝީދަށް ދިން ބޮމުގެ ހަމަލާއިން އެމަނިކުފާނުގެ ހަށިކޮޅަށް ލިބިވަޑައިގެންނެވި ޒަޚަމްތަކަށް އޭޑީކޭ ހޮސްޕިޓަލުންނާއި ޖަރުމަނުގެ މިލިޓަރީ ހޮސްޕިޓަލަކުން ވެސް ފަރުވާ ހޯއްދަވައިފައެވެ. އެމަނިކުފާނު އަދިވެސް ހުންނެވީ ޖަރުމަނުގައެވެ.\nޑީއާރުޕީ އަތުން 19 މިލިއަން ރުފިޔާ ހޯދަން އާމިރު ހުށަހެޅި މައްސަލަ ހުކުމާ ހަމައަށް\nޖޫން 5, 2021 18:08\nއަޅުގަނޑައް ފެންނަނީ ތަޅާނެ ކުދިންކޮލެއް ހޯދަން 😃 (ހަދާންވަނީ މި ފޯންކޯލް މަތިން ހެހެހެ\nޖޫން 5, 2021 18:30\nނިޒާމް ފެއިލްވެ ފާލުން ނެއްޓީމަ މަޖްލިސްް\nއަށް ވެރިން ހާޒިރު ކުރެވޭނެ. ރައްޔިތުން ބޭނުންވަނީ މަޖްލިސް އެކްޓިވް ވެ ރަގަޅު ތަހުގީގެއް ހިންގަން. ވަޒީފާގައި ތިބޭނަމަ ޖަވާބު ދާރީވާނޖެހޭނެ. . ރައީސް ސަރުކާރު ހިންގާށޭ ކިޔާފަ 115 މާއްދާ ބޭނުންކޮށްގެން 845ި8 ސިޔާސީ މީހުން ލައިގެން މިހިންގަނީ ވެރިކަމެއް ތަ މިއީ ބަލވރކމެއްދޯ.\nޖޫން 5, 2021 18:31\nހާޒިރު ކުރީމަ ކިހިނެއްތަ ވަނީ. މިކަހަލަ ޤައުމީޔައެއް ނެއްމީހުންނަ ވެރިން ދިނީމަ ރައްޖެ ހަލަބޮލިވޭ\nޖޫން 5, 2021 18:57\nތީހަމަ ރައްޔިތުންނަށް ކަމެއްކުރާކަން ދައްކަން އުޅޭބައެއް، ހުރިހާ ވަޒީރުން ޙާޒިރު ކުރިޔަސް ވާކަމެއް އޮވޭތަ؟ ފިޔަވަޅެއް އެޅިފަ އެބައޮތްތަ؟ މުޅިޤައިމު ބަޔަކު ކައިހުސްކޮށް ރަތްޔިތުން ބަނޑަށް ޖެހިއްޖެ. މަޖްލީހުގަވެސް ގިނައީ ހަމަ ވގުން\nޖޫން 5, 2021 20:19\nއަންނި ފެކްޝަނުން މާރިޔާ ހަންބާލަން ތައްޔާރުވަނީ..\nޖޫން 5, 2021 20:51\nމާރިޔާ ނުފެންނަތާ މާ ގިނަ ދުވަސްވެގެން ބަލައިލަން ހާޒިރުކުރާނީ. މާ ބޮޑު ކަމަކު ނޫން ހާޒިރުކުރަނީކީ.\nޖޫން 5, 2021 21:58\nރައްޔިތުން މަޖްލީހަށް މެމްބަރުން ހޮވީ ގާނޫނު ހަދާށެވެ. އެންމެމީހެއްގެ އަމިއްލަ މަސްލަހަތު ހިމާޔަތް ކުރާ ކަށް ނޫނެވެ.\nޖޫން 6, 2021 00:03\nފޫއެޅިފަ ، ލޯވަޅު ހެދިފަ ހުރި ސޮހޮލަކުން ލިކުވާލެއް ބޮޑުވާނެ ، އަމިއްލަ ވެރިކަމެއް ކުރާއިރު ފޫއެޅެންޔާ ،އެ ވަނީ ލީކު ، އަވަހަށް ވަޒީފާ ދޫކޮށް ލައްވާފަ ގެޔަށް ވަޑައި ގަންނަވާ .\nޖޫން 6, 2021 03:44\nބަލަންހުރޭ މިގައުމުގަ ވެރިއަކަށޭ މިހުރީ ކިޔާފަ ވެރިކަމުގަ ހުރި ކަލޭގެ ހަށްޔަރުކޮށް ދައުވާ ކުރާ ދުވަސް ވަނީ ދާދި ކައިރީގަ.


Import duty in libunu aamdhany 10% dhavvejje | Mihaaru\nމާލޭ ވިޔަފާރި ބަނދަރު: އިމްޕޯޓް ޑިއުޓީ އާއި އެހެނިހެން ފީގެ ގޮތުގައި ދައުލަތަށް މިދިޔަ މަހު ލިބުނީ 215 މިލިއަން ރުފިޔާ.\n19 ޖޫން 2018 - 18:05 1 comment\nކަސްޓަމުން މިއަދު އާއްމުކުރި ތަފާސްހިސާބުތައް ދައްކާ ގޮތުން، އިމްޕޯޓް ޑިއުޓީ އާއި އެހެނިހެން ފީގެ ގޮތުގައި ދައުލަތަށް މިދިޔަ މަހު 215 މިލިއަން ރުފިޔާ ލިބިފައިވެ އެވެ. މިދިޔަ އަހަރުގެ އެ މުއްދަތުގައި ލިބިފައި ވަނީ 240 މިލިއަން ރުފިޔާ އެވެ.\nއާމްދަނީ ދަށްވި ނަމަވެސް، ތަފާސްހިސާބުތައް ދައްކާ ގޮތުން، މިދިޔަ މެއި މަހު އިމްޕޯޓް ކުރި މުދަލުގެ އަގު މިދިޔަ އަހަރުގެ މެއި މަހާ އަޅާބަލާއިރު ތިން ޕަސެންޓް ވަނީ އިތުރުވެފަ އެވެ. މިދިޔަ އަހަރުގެ މެއި މަހު 3.4 ބިލިއަން ރުފިޔާގެ މުދާ އިމްޕޯޓް ކުރިއިރު، މިދިޔަ މަހު އެ އަދަދު ވަނީ 3.5 ބިލިއަން ރުފިޔާ އަށް އިތުރުވެފަ އެވެ.\nއިމްޕޯޓް ކުރި މުދަލުގެ އަގުގެ ގޮތުން 19 ޕަސެންޓް ހިއްސާ ކުރަނީ ޗައިނާ އިން އެތެރެކުރި މުދަލެވެ. އޭގެ އިތުރުން ޔޫއޭއީން 17 ޕަސެންޓް އަދި ސިންގަޕޫރުން 14 ޕަސެންޓް މުދާ އެތެރެކޮށްފައިވެ އެވެ.\nތަފާސްހިސާބުތަކުން ދައްކަގޮތުން މިދިޔަ މަހު އެކްސްޕޯޓް ކުރި މިންވަރު ވެސް، މިދިޔަ އަހަރުގެ މެއި މަހާ އަޅާބަލާއިރު 38 ޕަސެންޓް ވަނީ ދަށްވެފަ އެވެ. އެގޮތުން މިދިޔަ އަހަރުގެ މެއި މަހު 326 މިލިއަން ރުފިޔާގެ މުދާ އެކްސްޕޯޓް ކުރިއިރު މިދިޔަ މަހު އެކްސްޕޯޓް ކުރި މުދަލުގެ މިންވަރު ވަނީ 201 މިލިއަން ރުފިޔާ އަށް ވެއްޓިފަ އެވެ.\nކަސްޓަމުން ބުނީ މެއި މަހު އެކްސްޕޯޓް ކުރި މިންވަރު ދަށްވެފައިިވަނީ، މޫސުން ގޯސްވުމުން މަސްވެރިކަން ދަށްވުމުން ކަމަށް ބެލެވޭ ކަމަށެވެ. މައިގަނޑު ގޮތެއްގައި ރާއްޖޭން އެކްސްޕޯޓް ކުރަނީ މަހުގެ ބާވަތްތަކެވެ.\nއެކްސްޕޯޓް ކުރި މުދަލުގެ 38 ޕަސެންޓް ގެންދިޔައީ ތައިލޭންޑަށެވެ. އޭގެ އިތުރުން ޖަރުމަނަށް 14 ޕަސެންޓް ގެންދިޔައިރު، ތިން ވަނަ އަށް އެންމެ ގިނައިން މުދާ ގެންދިޔައީ ފްރާންސަށެވެ. އެ ގައުމަށް 11 ޕަސެންޓުގެ މުދާ ގެންދިޔަ އެވެ.\nއިތުރު ލިޔުންތައް އިމްޕޯޓް ޑިއުޓީ ކަސްޓަމްސް އިމްޕޯޓް/އެކްސްޕޯޓް އިމްޕޯޓް މުދާ


1 މިއީ ޔަޢުޤޫބުގެފާނާއެކު މިޞްރަށް ގެންދެވި އިސްރާއީލުގެ ދަރިންނާއި އެދަރިންގެ އާއިލާގެ ނަންތަކެވެ. 2 ރައޫބައިން، ޝިމްޢޫން، ލާވީ، ޔަހޫޛާ، 3 ޔައްސާކަރު، ޒަބޫލޫން، ބަންޔާމީން، 4 ދާނު، ނަފްތާލީ، ޖާދު އަދި އަޝީރު އެވެ. 5 ޔޫސުފުގެފާނު އޭރު ވެސް ވަނީ މިޞްރުގައެވެ. ޔަޢުޤޫބުގެފާނުގެ ދަރިކޮޅުގެ މީހުންގެ އަދަދަކީ ހަތްދިހައެވެ. ❖\n6 މިހާރު ޔޫސުފުގެފާނާއި އެކަލޭގެފާނު އާއިލާއާއި އެދުވަސްވަރުގެ އެންމެން މަރުވެ ހިނގައްޖެއެވެ. 7 އެކަމަކު އިސްރާއީލީން ތަނަވަސްކަން އިތުރުވެ ދަރިފަސްކޮޅު އެތައް ގުނައަކަށް ގިނަވެ މުޅި މިޞްރުގެ ބިން ފުރިއްޖެއެވެ.\n8 ދެން ޔޫސުފުގެފާނަކީ ކޮން ބޭކަލެއްކަން އެނގި ވަޑައި ނުގަންނަވާ ރަސްކަލަކު މިޞްރުގެ ރަސްކަމަށް އިސްވެ ވަޑައިގެންފިއެވެ. 9 މިރަސްގެފާނު މިޞްރުގެ މީހުންގެ ގާތު ވިދާޅުވިއެވެ. ”ނިކަން ބަލާބަލަ، ބަނީއިސްރާއީލީން ގިނަވެ އަހަރެމެންނަށް ނުތަކާ ވަރު ވެއްޖެ. 10 އެމީހުން ގިނަ ނުވާނެ ކަހަލަ ހިންތާއެއް އަހަރެމެން ހަދަން ވެއްޖެ. އެހެންނޫނީ އަހަރެމެންނާ ހަނގުރާމައެއް ކުރިމަތި ލާ ދުވަހަކުން އެމީހުން އަހަރެމެންގެ ދުޝްމިނުންނާއި ބައިވެރިވެ އަހަރެމެންނާއި ދެކޮޅަށް ހަނގުރާމަ ކުރުމަށް ފަހު ފިލައި ރައްކާވެދާނެ.“\n11 އެހެންވެ މިޞްރު މީހުން އެމީހުންގެ ދިރިއުޅުން ދަތި ކުރުމަށްޓަކައި އަޅުވެތި ކޮށްފިއެވެ. އަދި އެމީހުންގެ މައްޗަށް އަމުރުކުރަން ހަރުކަށި ވެރިން ލައިފިއެވެ. އެމީހުން ލައްވާ ބުރަ މަސައްކަތް ކުރުވައި ޕިތޫމް އާއި ރަޢަމްސީސްގެ ރަށްތައް ރަސްގެފާނުގެ ގުދަން ތަކެއްގެ ގޮތުގައި ބިނާ ކުރުވައިފިއެވެ. 12 އެކަމަކު އެމީހުން ފިއްތި ވަރަކަށް އެމީހުންގެ އަދަދު ގިނަވެ ފެތުރުން ދިޔައީ އިތުރުވަމުންނެވެ. މިކަމާ މިޞްރު މީހުން ވަކިން ބޮޑަށް އިސްރާއީލީން ދެކެ ބިރުގެންފިއެވެ. 13 ދެން އެމީހުންނާމެދު އެއްވެސް ރަޙުމެއް ނުބަހައްޓައި އެމީހުން ލައްވާ ބުރަ މަސައްކަތް ކުރުވަން ޖައްސައިފިއެވެ. 14 މިޞްރު މީހުން އެމީހުން ލައްވައި ގާއަޅުވައި އުވަ ގައްޓުވައި ދަނޑުތަކުގައި އެކިބާވަތުގެ މަސައްކަތް ކުރުވައި އެމީހުންނަށް ދުއްތުރާ ކުރަން ފަށައިފިއެވެ. މި ގޮތަށް އެމީހުން ލައްވާ މަސައްކަތް ކުރުވާއިރު އެމީހުންނާ މެދު މިޞްރު މީހުން ކުޑަވެސް ރަޙުމެއް ނުބަހައްޓައެވެ.\n15 ދެން ޢިބްރާނީންގެ ފޫޅުމައިން ކަމުގައިވާ ޝިފްރާ އާއި ފޫއާއަށް މިޞްރު ރަސްގެފާނު އެންގެވިއެވެ. 16 ”ކަލޭމެން ޢިބްރާނީންގެ އަންހެނުންގެ ދަރިން ވިއްސަން ތިބޭ އިރު ފިރިހެން ދަރިއެއް ވިހައިފިއްޔާ މަރާލާތި. އަންހެން ދަރިއެއް ނަމަ މަރާނެ ކަމެއް ނެތް.“ 17 އެކަމަކު މި ފޫޅުމައިން މާތްﷲ ކިބަފުޅަށް ބިރުވެތިވެ ފިރުޢައުނު ރަސްގެފާނު އެންގެވި ގޮތެއް ނުހެދިއެވެ. އެމީހުން އެ ފިރިހެން ދަރިންނެއް ނުމެރިއެވެ. 18 ދެން ފިރުޢައުނު މި ފޫޅުމައިން ބަލާފޮނުއްވައިގެން ގެންނަވައި ސުވާލު ކުރެއްވިއެވެ. ”ކަލޭމެން ތިހެން ކަންތައް ކުރީ ކީއްވެ؟ އަހަރެން ބުނިހެން ފިރިހެން ދަރިން ނުމެރީ ކީއްވެ؟“\n19 އެމީހުން ދެންނެވިއެވެ. ”ޢިބްރާނީންގެ އަންހެނުން މިޞްރު އަންހެނުން ހެނެއް ނޫން. އެމީހުން އެއީ ނިކަން ފަސޭހައިން ވިހާބައެއް. އަޅުގަނޑުމެންނަށް ދެވޭ އިރު އެމީހުން ތިބެނީ ވިހައިގެން.“ 20 މި ފޫޅުމައިންނަށް މާތްﷲ ހެޔޮގޮތް މިންވަރު ކުރެއްވިއެވެ. ބަނީއިސްރާއީލު މީހުންގެ އަދަދު ދިޔައީ ގިނަވަމުންނެވެ. 21 މި ފޫޅުމައިން މާތްﷲ ކިބަފުޅަށް ބިރުވެތިވީތީ އެކަލާނގެ އެމީހުންނަށް އަމިއްލަ ދަރިންނާއި އާއިލާ ދެއްވިއެވެ.\n22 ދެން ފިރުޢައުނު އޭނާގެ އެންމެންނަށް އެންގެވިއެވެ. ”އުފަންވާ ކޮންމެ ޢިބްރާނީ ފިރިހެން ދަރިއެއް ނީލަކޯރަށް އެއްލާލާ. އެކަމަކު އެއްވެސް އަންހެން ދަރިޔަކު ނުމަރާތި.“ ❖


Indian Idol 12 ah Abhijeet Sawant ge faadukiun\nމިހާރު ހިނގަމުންދާ އިންޑިއަން އައިޑަލްގެ 12 ވަނަ ސީޒަނަށް ލަވަކިޔުންތެރިޔާ ކިޝޯރު ކުމާރުގެ ދަރިފުޅު އަމިތު ކުމާރު ފާޑު ކީތާ މާ ގިނަ ދުވަހެއް ނުވެ އިންޑިއަން އައިޑަލްގެ ފުރަތަމަ ސީޒަނުގެ އެއްވަނަ ހޯދި ލަވަކިޔުންތެރިޔާ އަބިޖީތު ސާވަންތު ވެސް އެ ޝޯއަށް ވަރަށް ބޮޑަށް ފާޑު ކިޔައިފި އެވެ.\nޝޯގެ ޕްރޮޑިއުސަރުންނަށް ފާޑުކިއަމުން އަބިޖީތު ބުނި ގޮތުގައި މިހާރު ޝޯގެ ފޯކަސް ހުންނަނީ ރީއްޗަށް ލަވަ ކިއުމަށް ނޫން ކަމަށެވެ.\nއާޖް ތަކް ޓީވީއަށް ދިން އިންޓަވިއު އެއްގައި އަބިޖީތު ބުނީ ޝޯގައި މިހާރު ދައްކަނީ ފޭކް ލޯބީގެ ވާހަކަތަކާއި ޝޯގެ ބައިވެރިންގެ ފަގީރު ހާލަތުގެ ޑްރާމާ ކަމަށެވެ. އެއްގޮތަކަށް ވެސް ރީއްޗަށް ލަވަ ކިއުމަށް ސަމާލުކަން ނުދޭ ކަމަށެވެ.\n"ރީޖަނަލް ރިއަލިޓީ ޝޯ ތަކަށް ބަލާބަލަ. އެ ޝޯތަކުގައި އެއްގޮތަކަށް ވެސް ނުދައްކާނެ ބައިވެރިންގެ ބެކްގްރައުންޑެއް. އެމީހާގެ ޒާތީ ދިރިއުޅުމުގެ ވާހަކަތަކެއް ނުކިޔައި ދޭނެ. އެމީހުން ފޯކަސް ކުރާނީ ހަމައެކަނި ރީއްޗަށް ލަވަ ކިޔުމަށް. ނަމަވެސް ހިންދީ ރިއަލިޓީ ޝޯ ތަކުގައި އަބަދުވެސް ބައިވެރިންގެ ހަޔާތުގައި ދިމާވެފައިވާ އެކި ކަހަލަ ހާދިސާތަކާއި އެމީހުންގެ ހިތާމަ ކުރާ ކަންތައްތަކުގެ ވާހަކަ ދައްކައިގެން ބެލުންތެރިންގެ ސަމާލުކަން ހޯދަން މަސައްކަތް ކުރާތަން ފެންނަނީ،" އަބިޖީތު ބުންޏެވެ.\nއިންޑިއަން އައިޑަލް 1 ގެ ދަތުރުގައި އޭނާގެ ތަޖުރިބާތައް ވެސް އަބިޖީތު ހިއްސާ ކުރި އެވެ. އޭނާ ބުނި ގޮތުގައި އެއް ފަހަރަކު އޭނާއަށް ލަވަ ކިޔަމުން ދަނިކޮށް ވަކި ހިސާބަކުން ލިރިކްސް ހަނދާން ނެތިގެން ހުއްޓުން އެރި އެވެ. އެ ފަހަރު ޖަޖުން އޭނާއަށް ދެ ވަނަ ފަހަރަށް ލަވަ ކިޔަން ފުރުސަތު ދިނެވެ. ނަމަވެސް އެފަދަ ކަމެއް މިހާރު ދިމާވެއްޖެނަމަ އެއީ ވެސް ބޮޑު ޑްރާމާ ގަނޑަކަށް ހެދީހެވެ.\nއަބިޖީތަކީ މި ޝޯ އަށް މިހާ ފާޅުގައި ފާޑުކީ ދެ ވަނަ މީހާ އެވެ. އަމިތު ކުމާރު ވެސް ދާދި ފަހުން ވަނީ މި ޝޯއަށް ވަރަށް ބޮޑަށް ފާޑުކިޔާފަ އެވެ. އަމިތުގެ ބައްޕަ ކިޝޯރު ކުމާރަށް ހާއްސަކުރި ދެ އެޕިސޯޑުގައި ޖަޖުންނާއި ލަވަކިޔުންތެރިންގެ ތެރެއިން ބައެއް މީހުން ލަވަކީގޮތާ މެދު ހިތްހަމަ ނުޖެހިގެން އަމިތު ވަނީ ޝޯއަށް ފާޑުކިޔައި ނޫސްތަކަށް އިންޓަވިއުތައް ދީފަ އެވެ.\nއަމިތު ބުނެފައި ވަނީ އޭނާ ޝޯގައި ބައިވެރިވީ ފައިސާގެ ބޭނުމުގައި ކަމަށެވެ. އަދި ޝޯގެ ބައިވެރިންނަށް ތައުރީފުކުރީ ޝޯ އުފައްދާ ފަރާތުން އެގޮތަށް އެދިގެން ކަމަށެވެ. ކޮންމެހެން އެ ލަވަކިޔުންތެރިން މޮޅު ވެގެން ނޫން ކަމަށެވެ.\nމިކަމާ ގުޅޭ ގޮތުން ޝޯގެ ހޯސްޓް އަދިތުޔާ ނާރަޔަން ވާހަކަ ދައްކާފައި ވެއެވެ. މި ޝޯ ޝައުގުވެރި ކުރުވަން ޝޯގެ ބައިވެރިން އެކަކު އަނެކަކާ އަޅުވާ ކިޔައި ފޭކް ވާހަކަތައް ހަދާ ކަމަށް އަދިތުޔާ ވެސް ވަނީ އެއްބަސްވެފަ އެވެ. އެގޮތުން ޝޯގެ ދެ ބައިވެރިން ކަމަށްވާ ޕަވަންދީޕް ރާޖަން އާއި އަރުނިތާގެ ލޯބީގެ ވާހަކައަކީ ވެސް ފޭކެއް ކަމަށް އަދިތުޔާ ވަނީ ބުނެފަ އެވެ.


Mandey Ge Manmmage Foundation In Taxi Association Ah Ehee Vehjje - Vaguthu\nމަންޑޭގެ މަންމަގެ ފައުންޑޭޝަނުން ޓެކްސީ އެސޯސިއޭޝަނަށް އެހީވެއްޖެ\nވިޔަފާރިވެރިޔާ ހަސަން މަމްދޫހު (މަންޑޭ)ގެ މަންމަގެ ފައުންޑޭޝަން "ޝަރީފާ ފަައުންޑޭޝަން"ގެ ނަމުގައި ޓެކްސީ އެސޯސިއޭޝަނަށް އެހީވެއްޖެ އެވެ.\nމަންޑޭގެ އެހީގެ ޕްރޮގްރާމް ހިންގުމުގައި އިސްކޮށް ހަރަކާތްތެރިވި ހުސައިން ނައީމް "ވަގުތު" އަށް ވިދާޅުވީ މަންމަގެ ފައުންޑޭޝަންގެ ނަމުގައި 1000 މާސްކާއި، 1000 އަންގި ޓެކްސީ އެސޯސިއޭޝަނަށް ހަދިޔާކޮށްފައިވާ ކަމަށެވެ.\nކޮވިޑް-19 އާ ގުޅިގެން ރާއްޖޭގެ ހުރިހާ ރަށަކަށް އެހީތެރިވުމުގެ ގޮތުން މަންޑޭ ފައްޓަވާފައިވާ މަސައްކަތް ރައްޔިތުން ވަނީ ބަލައިގަނެފައެވެ.\nއޭނާ މިގޮތަށް ފޯރުކޮށްދޭ އެހީގެ ފުރަތަމަ ފިޔަވަހީގެ ދަށުން، ރާއްޖޭގެ ހުރިހާ ރަށަކަށާއި ބައެއް މުއައްސަސާތަކަށް އެހީގެ ތަކެތި ފޯރުކޮށްދީ ވަނީ ނިންމާލާފައެވެ. އެގޮތުން އެ މަސައްްކަތުގެ ތެރެއިން އޭނާގެ ފަރާތުން ހުރިހާ ރަށަކަށާއި ބައެއް މުއައްސަސާތަކަށް ވަނީ މާސްކް، އަންގި، ސެނިޓައިޒަރ، ހޭންޑް ވޮޝް އަދި ރައްކާތެރި ވުމުގެ ގޮތުން ބޭނުން ކުރާ ހެެދުން ހަދިޔާ ކުރައްވާފައި ވެއެވެ.\nމަންޑޭ އަކީ ކޮވިިޑް-19 އާއި ގުޅިގެން މިހާތަނަށް އެންމެ ގިނަ ފަރާތްތަކަށް އެހީތެރިކަން ފޯރުކޮށްދެއްވި ބޭފުޅާއެވެ.\nވިޔަފާރިވެރިޔާ މަންޑޭ ރިސޯޓު ތަރައްގީ ކުރަން ދެ ރަށެއް ބައްލަވައިގެންފި\nކޭޕާކް ރެސިޑެންސްގެ މަސައްކަތް އަލުން ފަށަން ތައްޔާރުވެއްޖެ\nއަތް ދޮންނަން ބޭނުންވާ ތަކެތި މަންޑޭ މާލޭ ސަރަހައްދުގެ ހުރިހާ މިސްކިތަކަށް ހަދިޔާކޮށްފި\nޖޫން 7, 2020 15:37\nމަންޑޭ ތިޔަހާ ލާރި ހޯދީ ކިހިނެއް؟ ޢަދި މަނޑޭ ތިހާވަރަށް އިސްތިހާރުކޮއްގެން އެހީވާމީހެއްގެ ގޮތުގަ ލޭބަލްވާން ބޭނުން ވަނީ ކޮން އެދުމެއް ހިތުގެ އަޑީ ފޮރުވިފަ އޮވެގެން؟ މަޖުލީސް މެންބަރަކަށް ވާން ގަސްތުކުރީ ދޯ؟\nޖޫން 7, 2020 16:25\nސާބަހޭ ދަރިޔާ. މާތްﷲ އެބޭފުޅާގެ މުދަލުގައި ބަރަކާތް ލައްވާއި މުދާ އިތުރު ކުރައްވާ އެބޭފުލާގެ މަންމަގެ ފުރާނަ އަށް ހެޔޮ ރަހުމަތް ލައްވާ ދޭވެ!\nޖޫން 7, 2020 17:02\nވާތަށް ނޭގި ކަނާތުން އެހީވިނަމަ ކިހާ ރަނގަޅު\nޖޫން 7, 2020 19:12\nމަންޑޭއައް އަދި މަންޑޭގެ ހީވަގިމުވައްޒަފުންނައްފައްފަށުން އަދި ގޮއްގޮށުންވެސް ޝުކު ރު ދަންނަވާލަން .ހެއޮދުއާ ސަލާމް .\nއެހީވުމަކީ އިސްތިހާރު ކުރަން ކުރާކަމަކައް ވެއްޖެނަމަ ހަގީގީ ބޭނުން ކެނޑުނީ\nޖޫން 7, 2020 21:27\nހެޔޮނިޔަތެއްގަކޮއްފިނަމަ ވަރައްފައިދާބޮޑުކަމެއް ދެއްކުންތެރިކަމުގެގޮތުން(ތިމަންނާޔަކީ ވަރައްމީހުންނައް އެނހީވާމީހެކޭ އެހެންމީހުންގެދުލުންބުނުވަން)ކޮއްފިނަމަ ވަރައްގެއްލުންހުރިކަމެއް އެގޮތައްކުރުމައްވުރެނރަނގަޅީ ނުކުރުން ހެޔޮނިތެއްގަތިޔަ ޢަމަލުކުރާނެކަމައް އުއްމީދުކުރަން


ޕީއެސްގެ މަގާމުން މުސްއަބް ވަކިކޮށްފި\nއިސްލާމިކް މިނިސްޓްރީގެ ޕާމަނަންޓް ސެކްރެޓަރީ (ޕީއެސް) ގެ މަގާމުން މުސްއަބް އަބްދުﷲ އިއްޔެ ވަކިކޮށްފި އެވެ.\nއޭޖީ އޮފީހަށް ޕާމަނަންޓް ސެކްރެޓަރީއެއް އައްޔަންކޮށްފި\nއެޓާނީ ޖެނެރަލްގެ އޮފީހުގެ ޕާމަނަންޓް ސެކްރެޓަރީ ކަމަށް ބޭފުޅަކު މިއަދު އައްޔަން ކޮށްފި އެވެ.\nSeptember 06, 2019 15\nމުސްއަބްގެ ސަސްޕެންޝަން5ވަނަ ފަހަރަށް އިތުރުކޮށްފި\nއިސްލާމިކް މިނިސްޓްރީގެ ޕާމަނަންޓް ސެކްރެޓަރީ މުސްއަބް އަބްދުﷲގެ ސަސްޕެންޝަން ފަސް ވަނަ ފަހަރަށް އިތުރުކޮށްފި އެވެ.\nމުސްއަބުގެ ސަސްޕެންޝަންގެ މައްސަލަ މަޖިލީހަށް!\nއިސްލާމިކް މިނިސްޓްރީގެ ޕާމަނަންޓް ސެކްރެޓަރީ މުސްއަބު އަބްދުﷲ ސަސްޕެންޑްކޮށް، ވަކި ސަބަބެއް ނާންގައި ސަސްޕެންޝަންގެ މުއްދަތު ސިވިލް ސާވިސް ކޮމިޝަން (ސީއެސްސީ) އިން ތިން ވަނަ ފަހަރަށް އިތުރު ކުރި މައްސަލަ ރައްޔިތުންގެ މަޖިލީހަށް އޭނާ ހުށަހަޅުއްވައިފި އެވެ.\nJuly 03, 2019 45\nޓްރާންސްޕޯޓުން ހިދުމަތް ދޭ އުސޫލަށް ބަދަލުގެނެސްފި\nމޯލްޑިވްސް ޓްރާންސްޕޯޓް އޮތޯރިޓީން ހިދުމަތް ދޭ އުސޫލަށް މިއަދުން ފެށިގެން ބަދަލު ގެނެސްފި އެވެ.\nJuly 02, 2019 14\nމުސްއަބުގެ ސަސްޕެންޝަންގެ މުއްދަތު އިތުރުކޮށްފި\nއިސްލާމިކް މިނިސްޓްރީގެ ޕާމަނަންޓް ސެކްރެޓަރީ މުސްއަބް އަބްދުﷲގެ ސަަސްޕެންޝަން ދެ ވަނަ ފަހަރަށް އިތުރުކޮށްފި އެވެ.\n20،000ރ.ގެ މަގާމް އިއުލާންކުރީ ވަކި މީހަކަށް؟\nހެލްތު މިނިސްޓްރީގެ ކޮމިއުނިކޭޝަން ޑިރެކްޓަރުގެ މަގާމަށް އޯ ލެވެލް ފެންވަރާ އެކު 20،000 ރުފިޔާގެ މުސާރައެއް ހަމަޖައްސައި މީހަކު ހޯދަން އިއުލާން ކުރުމުން ފާޑުކިއުން އަމާޒުވެއްޖެ އެވެ.\nއެޑިއުކޭޝަން މިނިސްޓްރީގެ ޕާމަނަންޓް ސެކްރެޓަރީ (ޕީއެސް) ގެ މަގާމުގައި ހުންނެވި މުހަންމަދު ސައީދު އެ މަގާމުން ވަކިކުރުމަށް ފަހު އެ މަގާމަށް އާ ބޭފުޅަކު މިއަދު ހަމަޖައްސައިފި އެވެ.\nއިސްލާމިކް މިނިސްޓްރީގެ ޕީއެސް ސަސްޕެންޑްކޮށްފި\nސިވިލް ސާވިސް ކޮމިޝަން (ސީއެސްސީ) އިން ބަލަމުން އަންނަ މައްސަލައަކާ ގުޅިގެން އިސްލާމިކް މިނިސްޓްރީގެ ޕާމަނަންޓް ސެކްރެޓަރީ (ޕީއެސް) މުސްއަބު އަބްދުﷲ މިއަދު ސަސްޕެންޑުކޮށްފި އެވެ.\nވިހެއުމުގެ ޗުއްޓީއާ ހެދި، ހަމަހަށް މުވައްޒަފުން ނަގަނީ\nސިވިލް ސާވެންޓުންނަށް ވިހެއުމުން ދޭ ހަ މަހުގެ ޗުއްޓީއާ ހެދި، އެ މުއްދަތަށް ވަގުތީ މުވައްޒަފުން ނެގުމުގެ އުސޫލަށް އިއްޔެއިން ފެށިގެން އަމަލުކުރަން ފަށައިފި އެވެ.\nއަންނަ މަހު ފަށާ މި އަހަރުގެ ރޯދަ އިނާޔަތުގެ ގޮތުގައި ގާނޫނުގައި ކަނޑައަޅާފައިވާ އަދަދަށް ވުރެ ގިނަ އިން ނުވަތަ މަދުން ނުދޭން ފިނޭންސް މިނިސްޓްރީން ސަރުކާރު ހިއްސާވާ ކުންފުނިތަކަށް މިއަދު އަންގައިފި އެވެ.\nރާއްޖޭގެ ވަޒީފާތަކަށް މީހުން ނަގާ ގޮތަށް ބަލައި ޔުނިވާސިޓީތަކުން ކުރިއަށް ގެންދާ ގޯސްތައް ފަރުމާ ކުރަން ޖެހޭ ކަމަށް، ސިވިލް ސާވިސް ކޮމިޝަން (ސީއެސްސީ) ގެ ރައީސް ޑރ. އަލީ ޝަމީމް މިއަދު ވިދާޅުވެއްޖެ އެވެ.\n"މަސައްކަތްތެރިންނަށް އެކަށީގެންވާ އުޖޫރައެއް ދޭންޖެހޭ"\nމަސައްކަތްތެރިންގެ އަޑު އަހައި، ވަޒީފާގެ ކުރިއެރުން ދިނުމުގައި އޮންނަ ތަފާތު ކުރުން ނައްތާލައި، ހަމަހަމަކަމާއެކު ކުރިއެރުން ދޭން ޖެހޭ ކަމަށް ނައިބު ރައީސް ފައިސަލް ނަސީމް މިރޭ...\nއެޑިއުކޭޝަން މިނިސްޓްރީގެ ޕާމަނަންޓް ސެކްރެޓަރީ (ޕީއެސް) ގެ މަގާމުން އޭނާ ވަކިކުރީ ގާނޫނީ އިޖުރާއަތުތަކާއި އަދުލު އިންސާފުގެ އަސާސީ ހަމަތަކާ ޚިލާފަށް ކަމަށް ވިދާޅުވެ ކޯޓަށް...\nރޯދަ މަހުގެ ރަސްމީ ގަޑިއަކީ ހެނދުނު9ން މެންދުރު 1 އަށް\nއަންނަ މަހު ފަށާ މި އަހަރުގެ ރޯދަ މަހު ސަރުކާރުގެ ރަސްމީ ގަޑި އަކީ ހެނދުނު9ން މެންދުރު 1 ޖަހަންދެން ކަމަށް މިއަދު ނިންމައިފި އެވެ. ރޯދަ މަހުގެ އިތުރުން ޝައްވާލް މަހުގެ ފުރަތަމަ ހަތް ދުވަހު ވެސް ސަރުކާރުގެ ރަސްމީ ގަޑި އަކީ އެއީ ކަމަށް ރައީސް އޮފީހުން ބުންޏެވެ.\nއެޑިއުކޭޝަން މިނިސްޓްރީގެ ޕާމަނަންޓް ސެކްރެޓަރީ (ޕީއެސް) ގެ މަގާމުން މުހައްމަދު ސައީދު މިއަދު ވަކިކޮށްފި އެވެ.